# CAPITOLUL I NOȚIUNI INTRODUCTIVE

## Definiția și importanța științei criminalisticii

Criminalistica s-a format ca o știință judiciară la sfârșitul secolului al XIX-lea, fondatorul ei fiind recunoscut de cei mai mulți specialiști, cunoscutul judecător de instrucție austriac și profesor de drept penal, **Hans Gross**. Acesta a folosit pentru prima dată în literatura juridică termenul de *criminalistică* în anul 1893, prin editarea *Manualului judecătorului de instrucție*, care a fost reeditat în scurt timp sub denumirea *Manualul judecătorului de instrucție în sistemul criminalisticii*. Înaintea lui Hans Gross, un reputat specialist francez, Alphonse Bertillon, șef al Serviciului de identitate judiciar din Paris la sfârșitul secolului trecut a pregătit cadrul apariției științei criminalisticii.

Imediat după Hans Gross, noua știință judiciară apărută a fost consolidată și de alte lucrări importante aparținând unor reputați juriști: *La police et l´enquet judicièr scientifique* (**A. Niceforo**, 1907); *Manuel de police scientifique* ( **R.A. Reiss**, 1911); *La police scientifique* ( **E. Goddefroy**, 1911)1. Deoarece metodele, mijloacele și procedeele criminalistice au fost utilizate în mod special de organele de poliție, Criminalistica a fost cunoscută până la sfârșitul celui de-al doilea război mondial și sub denumirea de *poliție tehnică* sau *poliție științifică*, aceste denumiri referindu-se numai la componenta sa tehnico-științifică, nu și la cea tactică și metodologică2.

Încă de la începuturile sale, în ciuda unor păreri contrare, Criminalistica a fost considerată o *știință* în înțelesul deplin al cuvântului, poate una dintre primele științe de graniță3. Astfel în literatura juridică din țară cât și din străinătate au fost exprimate mai multe opinii în legătură cu caracterul de știință de sine stătătoare a criminalisticii, astăzi existând un consens asupra faptului că aceasta are un obiect propriu de cercetare și utilizează metode specifice4.

Dacă asupra caracterului autonom al științei Criminalisticii există o unitate de opinii, nu același lucru putem să-l afirmăm cu privire la modul în care știința Criminalistica a fost

1 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.27.

2 **Nelu Viorel Cătuna,** *Criminalistică*, Ed. C.H. Beck, București, 2008, p.2; A se vedea și **George Antoniu, Nicolae Volonciu, Nicolae Zaharia,** *Dicționar de procedură* *penală*, Ed. Științifică și Enciclopedică, București, 1988, p.163.

3 **Emilian Stancu,** *op.cit.*, p.27.

4 **Colectiv,** *Tratat practic de criminalistică*, vol. I, Editat de Ministerul de Interne, Serviciul Editorial, Presă și Propagandă în rândul populației, București, 1976, p.15.

definită de către oamenii de știință și reputați criminaliști, deși diferențele sub acest aspect nu vizează esențialul.

Astfel întemeietorul ei Hans Gross a definit Criminalistica o „**știință** **a stărilor de fapt în procesul penal**”. Alte definiții ale științei criminalisticii sunt următoarele:

„*Criminalistica este un ansamblu de procedee aplicabile în cercetarea și studiul crimei pentru a se ajunge la dovedirea ei*”5.

„*Criminalistica este o știință* *multidisciplinară* *care se ocupă* *cu elaborarea mijloacelor tehnico-științifice, a metodelor și a procedeelor tactice de descoperire, fixare, administrare și examinare a probelor, în scopul cercetării și prevenirii infracțiunilor*”6.

„*Criminalistica este știința care este într-un continuu progres, pune la îndemâna instanțelor civile, deopotrivă* *cu cele penale, mijloace noi pentru aflarea adevărului, și justiția le folosește din plin*”7.

„*Criminalistica este o știință* *judiciară, pluridisciplinară, care are ca principale ținte descoperirea infracțiunilor, identificarea infractorilor și probarea științifică* *a activității lor delictuoase, asigurarea măsurilor de prevenție împotriva criminalității*”8.

„*Criminalistica este o știință* *multidisciplinară* *cu caracter autonom și unitar care elaborează* *și folosește metode și mijloace tehnico-științifice de descoperire, fixare, ridicare, examinare și interpretare a urmelor infracțiunii, procedee tactice și metodologice de cercetare a infracțiunilor în vederea identificării autorilor și prevenirii faptelor antisociale*”9. Remarcăm, fie numai pentru semnificația ei, o opinie foarte răspândită, conform căreia, printre altele, Criminalistica ar fi și o *artă10*. Astfel în anul 1983, secretarul general de atunci al INTEPOL-ului, Jean Nepote, definea criminalistica „*arta și tehnica investigațiilor*

*penale*”11.

Din analiza majorității punctelor de vedere exprimate în literatura de specialitate, atât din străinătate , cât și din țara noastră se desprinde o concluzie cvasiunanimă referitoare la

5 **Pierre Fernand Ceccaldi,** *La criminalistique*, Presses Universitaires de France, Paris, 1962, p.6.

6 **Ion Anghelescu și colectiv,** *Dicționar de Criminalistică*, Ed. Științifică și Enciclopedică, București, 1984, p.48.

7 **Ilie Stoenescu, Savelly Zilberstein,** *Tratat de drept procesual civil*, Tipografia Universității București, 1973, p.95-96.

8 **Lazăr Cârjan, Mihai Chiper,** *Criminalistică. Tradiție și Modernism*, Ed. Curtea Veche, București, 2009, p.14.

9 **Constantin Drăghici, Adrian Iacob,** *Tratat de tehnică* *criminalistică*, Ediția a II-a, Ed. Sitech, Craiova, 2009,

p.16.

10 **Edmond Locard,** *Traité de criminalistique*, Vol. I, Ed. J. Desvigne, Lyon, 1931, p.7-8; **Marcel Le Clère,**

*Manuel de police technique*, Ed. Police Revue, Paris, 1974, p.11-12; **Charles E. O**ʼ**Hara,** *Fundamentals of Criminal Investigations*, Ed. Ch. C. Thomas, Springfielded, Illinois, S.U.A., 1970, p.7-8.

11 **Jean Nepote,** *Situation actuelle et tendance d´évolution de la criminalistique*, Revue Internationale de Police Criminelle, nr.384, ianuarie 1983, p.2.

caracterul științific al acestei discipline dedus din obiectul său propriu și metodele sale specifice de cercetare. În esență, conținutul noțiunii de criminalistică a fost definit astfel de prof. univ. dr. Emilian Stancu: „*Criminalistica este o știință* *judiciară, cu caracter autonom și unitar, care însumează* *un ansamblu de cunoștințe despre metodele, mijloacele tehnice și procedeele tactice, destinate descoperirii, cercetării infracțiunilor, identificării persoanelor implicate în săvârșirea lor și prevenirii faptelor antisociale*”12.

Criminalistica a mai fost denumită în literatura de specialitate ca fiind „știința contra crimei”13, aceasta având o structură complexă, formată din trei ramuri distincte dar strâns legate între ele:

1. **Tehnica criminalistică** cuprinde ansamblul metodelor și mijloacelor tehnico- științifice destinate descoperirii, fixării, ridicării și examinării urmelor sau mijloacelor materiale de probă.
2. **Tactica criminalistică** reprezintă un ansamblu de procedee și reguli specifice destinate desfășurării activităților de urmărire penală și de judecată, cum ar fi cercetarea la fața locului, reconstituirea, identificarea autorului și a victimei, ascultarea inculpatului și a altor persoane (partea vătămată, martori), efectuarea perchezițiilor, ridicarea de obiecte și înscrisuri, etc.
3. **Metodologia criminalistică** vizează cercetarea unor categorii de infracțiuni cum sunt infracțiunile împotriva vieții, sustragerile din avutul public sau personal, accidentele rutiere, navale sau aeriene, etc. Astfel metodologia criminalistică stabilește care sunt activitățile procedurale care trebuie desfășurate cu ocazia investigării criminalistice a unei anumite infracțiuni, precum și ordinea logică în care acestea vor fi întreprinse, constituind un ghid științific al investigării unei infracțiuni determinate14.

În literatura de specialitate occidentală, cu privire la structura criminalisticii, interpretată în sens larg, au fost exprimate mai multe opinii conform cărora această știință cuprinde15:

* 1. **Procedee polițienești** destinate conducerii unei anchete, inclusiv strângerii probelor privind comiterea infracțiunii, care aparțin „Poliției tehnice”.
  2. **Procedee științifice** utilizate în expertiza urmelor și a probelor materiale ale infracțiunii, care aparțin „Poliției științifice”.

12 **Emilian Stancu,** *op.cit.*, p.28.

13 **Lucian Ionescu, Dumitru Sandu,** *Identificarea criminalistică*, Ediția a II-a, Ed. C.H. Beck, București, 2011, p.2.

14 **Nelu Viorel Cătuna,** *op.cit.*, p.4.

15 **Pierre Fernand Ceccaldi,** *op.cit.*, p.6; **Marcel Le Clère,** *Manuel de police scientifique*, Ed. Police Revue, Paris, 1973, p.12-14.

* 1. **Procedee juridice** destinate administrării, potrivit regulilor de drept, a probelor existenței infracțiunii.

## Obiectul Criminalisticii

Obiectul propriu al științei Criminalisticii prezintă importanță pe două planuri distincte: pe de o parte, remarcă aportul său particular în aflarea adevărului, iar pe de altă parte, evidențiază unicitatea și autonomia sa față de celelalte științe juridice și nejuridice (medicina legală, psihologia judiciară, fizica, chimia, biologia judiciară), dar aflate în slujba justiției.

Sub raport științific, principalele direcții de acțiune ale criminalisticii sunt următoarele:16

1. Elaborarea și folosirea de metode și mijloace tehnico-științifice destinate descoperirii și cercetării urmelor infracțiunilor, începând cu urmele specifice omului și continuând cu cele ale armelor sau instrumentelor, mijloacelor de transport, ale fenomenelor fizico-chimice, în scopul identificării persoanelor sau obiectelor.
2. Adaptarea de metode aparținând științelor exacte la necesitățile proprii Criminalisticii, a unor metode din alte domenii ale științei, cum sunt cele proprii fizicii, chimiei, biologiei, matematicii, în scopul aplicării lor la specificul activității de prevenire și de combatere a infracțiunilor.
3. Elaborarea de reguli și procedee tactice destinate efectuării unor acte de urmărire penală, precum și creșterii eficienței acestora, prin asigurarea unui fundament științific investigării.
4. Studierea practicii judiciare, în scopul valorificării științifice și generalizării experienței pozitive rezultate din activitatea organelor de urmărire penală pe linia investigării infracțiunilor.
5. Analiza evoluției modului de săvârșire a faptelor penale, pentru stabilirea celor mai adecvate procedee de combatere și de prevenire a lor, inclusiv de identificare a autorilor acestora.
6. Perfecționarea modului de cercetare a diverselor categorii de infracțiuni, în special a acelora care aduc atingere unor valori sociale deosebite, a acelora care sunt săvârșite cu violență și, în general, a faptelor penale care prezintă dificultăți de investigare.
7. Elaborarea de metode și prefigurarea de măsuri destinate prevenirii infracțiunilor sau altor fapte cu caracter antisocial.

16 **Emilian Stancu,** *op.cit.*, p.29; **Camil Suciu,** *Criminalistica*, Ed. Didactică și Pedagogică, București, 1972, p.6

și urm.; **Ion Mircea,** *Criminalistica*, Ed. Didactică și Pedagogică, București, 1978, p.5.

## Metode de investigare criminalistică

Datorită obiectului propriu de cercetare, Criminalisticii îi sunt specifice anumite metode de cunoaștere, unele dintre ele tipice științei respective, altele comune mai multor științe, dar aplicate într-un mod particular, potrivit obiectului său.

Metodele de investigare criminalistică sunt următoarele: 17

1. La baza metodologiei criminalistice se situează modalitățile generale de cunoaștere cum sunt *observația*, *analiza*, *sinteza*, *deducția*, *inducția*, *comparația*, adaptate la specificul obiectului Criminalisticii. De exemplu, *metoda comparativă* este fundamentală în procesul de identificare a persoanelor și obiectelor, ea constituind baza metodologică a activității de expertiză criminalistică.
2. **Metodele adaptate la specificul Criminalisticii** din alte domenii științifice, pe primul loc aflându-se metodele de analiză fizico-chimică a urmelor și microurmelor care se prezintă sub formă de resturi de obiecte și materii, metodele biologice de examinare a urmelor de secreții, excreții ori țesuturi moi, metodele antropologice, metodele de examinare optică în radiații vizibile sau invizibile.
3. **Metode de examinare proprii Criminalisticii**, care țin de particularitățile obiectului său de cercetare, cum ar fi de exemplu următoarele:

* metode destinate descoperirii și exminării îndeosebi comparative, a urmelor sau mijloacelor de probă;
* metode de identificare a persoanelor și cadavrelor după semnalmente exterioare ori după resturi osoase;
* metode de cercetare a înscrisurilor, a diverselor valori falsificate sau contrafăcute etc..

1. **Procedee tactice de efectuare a unor acte de urmărire penală**, elaborate atât pe baza generalizării experienței organelor judiciare, cât și prin adaptarea unor elemente de cunoaștere aparținând psihologiei.
2. **Metode tehnice de prevenire a infracțiunilor**, cum ar fi de exemplu, cele care se referă la prevenirea falsurilor, a furturilor în dauna avutului public sau particular.

În literatura de specialitate au fost exprimate și opinii menite să confere o notă și mai pronunțată de specificitate ansamblului metodelor de investigare criminalistică. Un astfel de exemplu este teoria autorului Charles E.OʼHara care consideră că metodologia anchetei penale se fundamentează pe **regula celor trei I**: *informația, interogatoriul și*

17 **Emilian Stancu,** *op.cit.*, p.29-30.

*instrumentarea18*. Această opinie reprezintă esența modului de a se proceda în dovedirea vinovăției sau nevinovăției unei persoane. Alți autori, precum prof. univ. dr. Camil Suciu, îmbrățișează un criteriu bipartit de clasificare a metodelor de investigare criminalistică, clasificându-le în metode tehnico-științifice și tactice19. Un alt autor precum Pierre Fernand Ceccaldi, consideră că metodele Criminalisticii sunt matematice, fotografice, microscopice, etc.20.

Prin urmare toate aceste opinii nu reprezintă în fond decât preocupări de evidențiere a caracterului științific al Criminalisticii, prin evidențierea elementelor ce conferă un contur propriu metodologiei sale, precum și a contribuției pe care o are în stabilirea adevărului.

## Caracterele Criminalisticii

Criminalistica este o știință cu un obiect propriu, specific de cercetare, având o contribuție particulară la realizarea justiției.

Criminalisticii, ca știință autonomă îi sunt specifice următoarele caractere:

## Caracterul judiciar

Caracterul judiciar este determinat de legătura strânsă a Criminalisticii cu activitățile de cercetare și urmărire penală, cât și cu activitatea de judecată. În majoritatea cazurilor, activitatea de soluționare a cauzelor penale este precedată de cea a strângerii probelor, clarificării împrejurărilor în care a fost săvârșită fapta ilicită, identificării autorului și câteodată, chiar a victimei. Acest proces începe din faza cercetării la fața locului și continuă cu activitățile de investigare, analiză, verificare în laborator a urmelor sau mijloacelor materiale de probă, precum și cu alte acte de urmărire penală, guvernate de reguli tactice elaborate de Criminalistică21.

Este însă de precizat că, deși activitatea de investigare criminalistică se desfășoară în strictă conformitate cu respectarea unor reguli de drept, acestei științe nu i se poate atribui un caracter juridic, dat fiind obiectul său specific care se înscrie în acțiunea tehnico-tactică de investigare a faptelor antisociale.

## Caracterul autonom

Obiectul științei Criminalisticii este unul specific, deosebit de cel al altor științe juridice sau judiciare. Caracterul autonom al Criminalisticii subzistă în faptul că, nicio altă știință din

18 **Charles E.O**ʼ**Hara,** *op.cit.*, p.10.

19 **Camil Suciu,** *op.cit.*, p.6-7.

20 **Emilian Stancu,** *op.cit.*, p.30.

21 **George Antoniu, Constantin Bulai, Gheorghe Chivulescu,** conform *Dicționarului Juridic Penal*, Ed. Științifică și Enciclopedică, București, 1976, p.177, prin termenul *judiciar* se înțelege „acea însușire a unei activități de a se desfășura în legătură cu rezolvarea unui conflict de drept”.

cadrul celor juridice sau judiciare nu are același obiect, adică cel de a elabora metode și mijloace tehnico-științifice de descoperire, ridicare și examinare a urmelor infracțiunii sau de identificare a infractorilor și nici cel de a prelua și adapta, din diverse domenii ale științelor naturii, procedee sau metode capabile să faciliteze clarificarea împrejurărilor de fapt în care s- a comis actul ilicit. Chiar și în domeniul prevenirii săvârșirii de fapte antisociale, prezent în politica penală și comun tuturor ramurilor dreptului nostru, Criminalistica are metode și procedee specifice numai ei.

## Caracterul unitar

Structura complexă a Criminalisticii este impusă de necesitatea rezolvării unor probleme dintre cele mai diverse, determinate atât de varietatea faptelor penale ce trebuie investigate, cât și de împrejurările deosebite în care se săvârșesc faptele ilicite. Criminalistica se constituie într-un sistem armonios și unitar, determinat de însăși finalitatea acestei științe, aflarea adevărului în procesul judiciar.

Criminalistica reprezintă un sistem unitar, dacă avem în vedere structura sa:

* 1. *Tehnica criminalistică* care cuprinde totalitatea metodelor și mijloacelor tehnico-

științifice de descoperire, fixare, ridicare, examinare și interpretare a urmelor infracțiunii.

* 1. *Tactica criminalistică* care cuprinde ansamblul procedeelor și regulilor specifice de efectuare a activităților de urmărire penală și de judecată.
  2. *Metodologia criminalistică* care se referă la particularitățile investigării unor categorii de infracțiuni.

## Caracterul pluridisciplinar

Autorii de specialitate au considerat faptul că, știința Criminalisticii reprezintă „o punte de legătură între științele naturii și științele juridice, prin intermediul acesteia metodele celor dintâi găsindu-și aplicarea în procesul judiciar”22 pentru stabilirea adevărului.

În activitatea complexă de prevenire a fenomenului infracțional, în lupta dusă de organele judiciare pentru descoperirea infracțiunilor și identificarea autorilor, se face tot mai mult simțită nevoia recurgerii la mijloace, metode, procedee din ce în ce mai perfecționate și eficiente.

Criminalistica preia cuceririle științelor naturii, cum sunt cele din domeniul fizicii, chimiei, medicinei, biologiei, matematicii, perfecționându-și metodele de investigare proprii și utilizându-le în cercetările sale23. Ignorarea cuceririlor acestor științe, precum și perfecționarea neîncetată a mijloacelor proprii, ar fi astăzi de neconceput pentru o cercetare

22 **Camil Suciu,** *op.cit.*, p.11.

23 **Constantin Drăghici, Adrian Iacob,** *op.cit.*, p.21.

criminalistică temeinică a urmelor infracțiunii sau a mijloacelor materiale de probă. Chiar pe plan tactic se remarcă necesitatea alăturării regulilor de desfășurare a activităților de investigare, de anchetă, a unor procedee tehnice prin care să se demonstreze științific rezultatele obținute în cursul urmăririi penale24.

## Legătura Criminalisticii cu alte științe

Cu toate că are un caracter autonom prin natura obiectului său care vizează aflarea adevărului în justiție, Criminalistica are strânse legături cu științele juridice, științele judiciare, cât și cu științele naturii.

### Legătura cu științele juridice

Dintre toate științele juridice, Criminalistica are cele mai strânse legături cu Dreptul penal, Dreptul procesual penal și Criminologia. Legăturile nu se rezumă doar la științele penale, ci și la alte ramuri ale dreptului. Așadar practica a demonstrat că în unele cazuri a căror rezolvare juridică aparține domeniului dreptului muncii, dreptului transportului, dreptului civil, există situații care pot fi rezolvate numai prin mijloace și metode specifice Criminalisticii25.

* + - 1. *Legătura cu dreptul penal*

Pornind de la scopul fundamental al Dreptului penal, *apărarea valorilor și relațiilor sociale esențiale ale societății26*, remarcăm o strânsă conexiune între această ramură și Criminalistică, ultima având rolul specific de descoperire a faptelor prevăzute de legea penală, de cercetare și interpretare a urmelor acestora, precum și de identificare a autorilor infracțiunilor.

Prin urmare, Criminalistica contribuie la clarificarea sau conturarea elementelor constitutive ale infracțiunilor, respectiv a obiectului, a subiectului, a laturii obiective și a celei subiective.

* + - 1. *Legătura cu dreptul procesual penal*

Criminalistica este strâns legată de Dreptul procesual penal al cărui obiect vizează

„*studiul normelor juridice procesual penale și al raporturilor juridice reglementate de acestea”27*, conexiune materializată pe câmpul de luptă împotriva fenomenului infracțional,

24 **Emilian Stancu,** *op.cit.*, p.32.

25 **Idem,** p.32.

26 **Constantin Bulai,** *Drept penal. Partea generală*, Ed. Șansa, București, p.44.

27 **Ion Neagu,** *Drept procesual penal. Partea generală*, Ed. Global Lex, București, 2006, p.39; A se vedea

**Nicolae Volonciu,** *Drept procesual penal*, vol.I, Ed. Șansa, București, 1993, p.6.

activitatea criminalisticii servind scopului procesului penal prin descoperirea și punerea în evidență a probelor necesare aflării adevărului.

Întreaga activitate de investigare criminalistică se desfășoară în conformitate cu normele de drept, cele procesual penale având o poziție preponderentă. Așadar legătura Criminalisticii cu Dreptul procesual penal constă în primul rând prin aceea că metodele și regulile de cercetare criminalistică se aplică în procesul penal numai în limitele permise de normele dreptului procesual penal. În al doilea rând, normele procesual penale stabilite de Codul de procedură penală prevăd anumite activități de urmărire penală cum sunt de exemplu, percheziția, cercetarea la fața locului, confruntarea, sau reconstituirea, ascultarea martorilor și a inculpatului, iar Criminalistica elaborează regulile după care aceste acte de urmărire penală trebuie realizate28.

* + - 1. *Legătura cu Criminologia*

Conexiunea dintre Criminalistică și Criminologie este determinată de scopul comun general al celor două științe, respectiv combaterea și prevenirea fenomenului infracțional. Diferența dintre cele două științe își găsește reflectarea în specificitatea obiectelor lor29. În esență, Criminologia studiază starea, dinamica, cauzele și condițiile care favorizează existența fenomenului infracțional, recomandând măsuri destinate prevenirii și combaterii faptelor penale, în timp ce Criminalistica elaborează metode și procedee tehnico-științifice și tactice de descoperire și cercetare a infracțiunilor, a urmelor acestora, precum și de identificare a infractorilor.

Prin urmare, „Criminalistica oferă mijloacele științifice de elucidare a unor cazuri concrete, atât în materie penală, cât și în materie civilă, în timp ce Criminologia este o cercetare fundamentală preponderent sociologică, incluzând variate aspecte de ordin medical, psihologic, psihiatric, economic, statistic, juridic și cultural”30.

### Legătura cu științele judiciare

Alături de științele juridice, Criminalistica are prin natura obiectului său, numeroase legături cu alte științe sau ramuri ale acestora, respectiv cu așa numitele științe „auxiliare” dreptului, în primul rând cu Medicina legală și Psihologia judiciară.

* + - 1. *Legătura cu Medicina legală*

Criminalistica are legături strânse cu Medicina legală, existând domenii, cum ar fi cercetarea infracțiunilor împotriva persoanei (omorurile, infracțiunile cu violență, violurile),

28 **Constantin Drăghici, Adrian Iacob,** *op.cit.*, p.20.

29 **Aurel Dincu,** *Curs de criminologie și penologie*, Tipografia Universității București, 1969, p.13.

30 **Lucian Ionescu, Dumitru Sandu,** *op.cit.*, p.2.

cercetarea urmelor biologice, identificarea persoanelor și cadavrelor după semnalmentele exterioare sau după resturi osoase, în care asistăm la o întrepătrundere a celor două științe. De asemenea, o serie de oameni de știință din domeniul Medicinei legale (frații Nicolae, Ștefan și Mina Minovici) și-au adus contribuția la dezvoltarea Criminalisticii în domeniul dreptului și al învățământului superior juridic31.

Referitor la distincția dintre obiectul Criminalisticii și obiectul Medicinei legale, remarcăm că Medicina legală este o știință care studiază „problemele patologiei umane, legate de viața, sănătatea și activitatea omului, ca fapte incriminate sau relații sociale ocrotite de lege, în scopul de oferi probe cu caracter științific” 32. Deci Medicina legală este o știință „care își pune cunoștințele sale în slujba justiției, ori de câte ori pentru lămurirea unei cauze judiciare sunt necesare anumite precizări cu caracter medical-biologic”33.

* + - 1. *Legătura cu Psihologia judiciară*

În procesul judiciar organele de urmărire penală și de judecată trebuie să posede cunoștințe privind legile de bază ale Psihologiei, precum și despre condițiile subiective sau obiective care pot influența procesele de percepție și de memorare.

Legătura Psihologiei judiciare cu Criminalistica se manifestă prin elaborarea metodelor tactice de ascultare a martorilor, învinuiților, inculpaților, chiar și în situația în care aceștia sunt minori, bolnavi sau handicapați mintal, precum și prin efectuarea unor activități de urmărire penală, cum sunt confruntarea, prezentarea pentru recunoaștere, percheziția34.

### Legătura cu științele naturii

Datorită caracterului pluridisciplinar al Criminalisticii, știință aflată la granița dintre științele juridice și științele naturii, se poate remarca o multitudine de legături între Criminalistică și celelalte științe exacte. De exemplu, de la Fizică sunt preluate și adaptate metode și mijloace de observare, analiză și investigare fotografică, microscopică, spectrală, fonică, atomică. Din Chimie sunt împrumutate metode de analiză necesare cercetării falsului în înscrisuri, de produse alimentare sau medicamentoase, descoperirii toxicelor și stupefiantelor, etc.. Din Biologie sunt împrumutate metodele și procedeele de cercetare a urmelor materiilor organice, cum sunt firele de păr, petele de sânge, de salivă, de spermă, sau mai nou, identificarea pe baza mărcii genetice.

31 **A se vedea Nicolae Minovici,** *Manual tehnic de medicină legală,* Atelierele Grafice Socec, București, 1904.

32 **Gheorghe Scripcaru, Moise Terbancea,** *Medicina legală. Manual pentru facultățile de drept*, Ed. Didactică și Pedagogică, București, 1970, p.13.

33 **Sub redacția Vladimir Beliș,** *Tratat de medicină* *legală*, vol.I, Ed. Medicală, București, 1995, p.7.

34 **Tiberiu Bogdan,** *Probleme de psihologie judiciară*, Ed. Științifică, București, 1973, p.30.

Totodată din domeniul Logicii sunt utilizate în Criminalistică metodele generale de cunoaștere, cum sunt *observația*, *analiza*, *sinteza*, *deducția*, *inducția*, *comparația*, fiind elaborate și verificate versiunile (ipotezele) pe baza acestor metode. Aceleași principii ale Logicii își găsesc aplicarea în Criminalistică și cu ocazia descoperirii și studierii urmelor, demonstrându-se conexiunea dintre cele două științe35.

Criminalistica utilizează și aplicațiile Matematicii care sunt multiple:36 în domeniul fotografiei judiciare prin efectuarea de măsurători directe la fața locului, stabilirea dimensiunii subiectului cu ajutorul fotografiei judiciare, determinarea distanței focale a obiectivului aparatului fotografic după fotografie, determinarea înălțimii de la care s-a fotografiat, determinarea unghiului de fotografiere al axei de fotografiere cu planul solului etc.; în domeniul balisticii judiciare prin determinarea unghiului de impact al glonțului cu planul țintei, calcularea valorii unghiurilor, determinarea direcției de tragere, determinarea locurilor unde s-au aflat trăgătorul și persoana în care s-a tras37.

## Sistemul Criminalisticii

Evaluarea exactă a contribuției pe care știința Criminalisticii o are la soluționarea cauzelor penale și la aflarea adevărului, impune următoarea precizare: rolul Criminalisticii în aflarea adevărului trebuie privit într-un sens larg. Criminalistica cuprinde pe lângă componenta *tehnico-științifică* propriu-zisă și componenta *tactică*, specifică efectuării unor acte importante de urmărire penală, precum și componenta *metodologică* a investigării faptelor penale. Astfel structura Criminalisticii nu se referă numai la partea sa tehnico- științifică, această știință întinzându-și aria de acțiune asupra întregului proces penal, contribuind, totodată, și la elucidarea unor probleme din alte ramuri ale dreptului.

În literatura de specialitate predomină ideea că aria de acțiune a Criminalisticii cuprinde întregul proces penal, începând cu faza de urmărire penală și terminând cu faza de judecată38.

Ca știință care contribuie la aflarea adevărului în justiție, Criminalistica este structurată în trei ramuri strâns legate între ele: Tehnica criminalistică, Tactica criminalistică și Metodologia criminalistică.

1. **Tehnica criminalistică.** Tehnica criminalistică este destinată asigurării metodelor și mijloacelor tehnico-științifice destinate descoperirii, fixării, ridicării, interpretării și examinării în condiții de laborator a urmelor infracțiunii, a mijloacelor materiale de probă, în

35 **Nelu Viorel Cătuna,** *op.cit.*, p.9.

36 **Lazăr Cârjan, Mihai Chiper,** *op.cit.*, p.16-17.

37 **Colectiv,** *Tratat practic de criminalistică*, vol. III, Editat de Ministerul de Interne, Serviciul Editorial și Cinematografic, București, 1980, p.228-241.

38 **A se vedea Pierre Fernand Ceccaldi,** *op.cit.*, p.6-7; **Charles E.O**ʼ**Hara, James Ostenberg,** *Introduction to Criminalistics*, New York, 1949.

scopul identificării făptuitorilor, a victimelor, a armelor, instrumentelor utilizate sau produse ale actului ilicit39.

Tehnica criminalistică cuprinde pe lângă prezentarea problematicii traseologiei și o privire asupra laboratoarelor criminalistice, dactiloscopiei judiciare, grafoscopiei judiciare, expertizei tehnice a documentelor, balisticii judiciare precum și asupra executării fotografiei judiciare, domeniu cu evidente rezonanțe în întreaga activitate de investigare criminalistică.

1. **Tactica criminalistică.** Tactica criminalistică reprezintă un ansamblu de procedee și reguli specifice destinate desfășurării activităților de urmărire penală și de judecată. Domeniul tactic al Criminalisticii este rezultanta studierii și generalizării practicii judiciare, precum și al adaptării la necesitățile actului de investigare a elementelor de Psihologie judiciară. Acesta reprezintă suportul științific pe baza căruia sunt realizate multe dintre activitățile de investigare sau procedurale în scopul aflării adevărului în procesul penal, cum ar fi de exemplu, cercetarea la fața locului, reconstituirea, identificarea autorului și a victimei, ascultarea învinuitului sau a inculpatului, a persoanelor vătămate, a martorilor, efectuarea perchezițiilor, ridicarea de obiecte și înscrisuri, etc.
2. **Metodologia criminalistică.** Metodologia criminalistică vizează cercetarea unor categorii de infracțiuni cum sunt infracțiunile împotriva vieții, sustragerile din avutul public sau personal, accidentele rutiere, navale sau aeriene, etc. Investigarea fiecărui fapt penal presupune urmarea unei anumite conduite de către organele judiciare, destinate descoperirii și administrării probelor necesare dovedirii existenței sau inexistenței elementelor constitutive ale infracțiunii.

Metodologia criminalistică impune utilizarea tuturor metodelor tehnice și a procedeelor tactice aparținând primelor două ramuri ale Criminalisticii, acestea interferându- se în momentul anchetei propriu-zise, ceea ce demonstrează că este imposibil de făcut o disociere între elementele structurale ale acestei științe, a procesului, indiferent de faza sa, ori a naturii faptei investigate.

## Principiile științei Criminalisticii

### Noțiunea și sistemul principiilor Criminalisticii

* + - 1. *Noțiunea*

Subordonându-se în principal scopului procesului penal, Criminalistica este călăuzită de principiile de bază care guvernează modul de organizare a sistemului judiciar și activitatea desfășurată pe parcursul procesului penal40.

39 **Emilian Stancu,** *op.cit.*, p.35.

Principiile fundamentale ale Criminalisticii, unele identice sau asemănătoare cu cele ale Dreptului procesual penal au la bază aceeași concepție definitorie pentru modul de realizare a justiției în cauzele penale41. Astfel cum noțiunea de principiu fundamental al procesului penal „poate fi reținută numai în sensul de regulă care stă la baza întregii activități procesuale”42, la fel și noțiunea de principiu fundamental al Criminalisticii trebuie interpretată în accepțiunea de regulă aplicabilă tuturor domeniilor ei.

* + - 1. *Sistemul principiilor Criminalisticii*

Analiza sistemului principiilor fundamentale ale Criminalisticii presupune, în primul rând, conturarea acestui acestui sistem prin raportarea la specificul obiectului Criminalisticii și la rolul jucat în stabilirea adevărului.

Sistemul principiilor fundamentale ale Criminalisticii include principii cu caracter general valabile funcționării oricărui stat de drept izvorâte din prevederile Constituției, ale Codului penal, ale Codului de procedură penală, cum sunt principiul legalității, principiul aflării adevărului, principiul prezumției de nevinovăție.

Alături de principiile cu aplicare generală, vom întâlni și reguli fundamentale proprii Criminalisticii, cum sunt de exemplu, principiul identității, principiul operativității în efectuarea investigației penale, principiul potrivit căruia orice faptă infracțională lasă urme. Așadar se poate observa că ne aflăm în fața unui sistem unitar de reguli fundamentale, în care se îmbină armonios principiile generale de Drept penal și Drept procesual penal, cu principiile proprii Criminalisticii.

### Principiile fundamentale ale Criminalisticii

* + - 1. *Principiul legalității*

Principiul legalității este fundamental pentru întreaga activitate a unui stat de drept. El este prevăzut atât în Constituția României, cât și în normele penale. Astfel în cuprinsul art.2 din Codul penal43 și în art.2 din Codul de procedură penală44 se prevede că întreaga activitate procesual penală, în consecință și aceea proprie investigării criminalistice a infracțiunilor se desfășoară în strictă conformitate cu prevederile legii. Prin posibilitățile sale specifice, Criminalistica servește acelui deziderat, conform căruia, nimeni să nu se sustragă

40 **Nicolae Volonciu,** *op.cit.*, p.44.

41 **Vintilă** **Dongoroz,** *Explicații teoretice ale Codului de procedură* *penală* *român*, vol. I, Ed. Academiei Române, București, 1975, p.40.

42 **Ion Neagu,** *op.cit.*, p.41.

43 **Art.2 Cod penal prevede** „Legea prevede care fapte constituie infracțiuni, pedepsele ce se aplică infractorilor

și măsurile ce se pot lua în cazul săvârșirii acestor fapte”.

44 **Art.2 alin.1 Cod procedură penală prevede** „Procesul penal se desfășoară atât în cursul urmăririi penale cât

și în cursul judecății, potrivit dispozițiilor prevăzute de lege”.

răspunderii pentru încălcarea legilor și să nu rămână nepedepsit, dar, totodată, nimeni să nu fie sancționat sau pedepsit pe nedrept.

Prin urmare principiul legalității fiind un principiu fundamental al Criminalisticii are menirea să evidențieze faptul că toate activitățile de investigare criminalistică trebuie să se desfășoare în concordanță cu prevederile legale.

* + - 1. *Principiul aflării adevărului*

Acest principiu are o importanță mare, pornind de la faptul că, pentru înfăptuirea justiției penale, este imperios necesară aflarea adevărului. Art.3 din Codul de procedură penală prevede faptul că „în desfășurarea procesului penal trebuie să se asigure aflarea adevărului cu privire la faptele și împrejurările cauzei, precum și cu privire la persoana făptuitorului”. Realizarea acestei cerințe presupune reflectarea exactă a realității obiective în concluziile desprinse de organele judiciare prin intermediul probelor. Aflarea adevărului este consecința unei activități complexe de investigare a faptelor și împrejurărilor concrete, obiective privind o anumită cauză.

Criminalistica fiind o știință care utilizează o multitudine de procedee, tehnici și metode, aceasta pune la dispoziția justiției mijloace de cunoaștere științifică a adevărului.

* + - 1. *Principiul prezumției de nevinovăție*

Conform acestui principiu aflat în Codul de procedură penală45, orice persoană împotriva căreia a fost pornit un proces penal este considerată nevinovată până la stabilirea vinovăției sale printr-o hotărâre judecătorească definitivă. Prezumția de nevinovăție nu se limitează numai la o fază sau alta a procesului penal, operând, așa cum s-a subliniat în literatura de specialitate, pe tot parcursul său46.

În activitatea complexă de cercetare și analiză a urmelor unei infracțiuni sau a mijloacelor materiale de probă, specialiștii criminaliști trebuie să caute, în egală măsură, atât elementele prin care se poate stabili vinovăția, cât și elementele de dovedire a nevinovăției.

Ca argument al importanței științei Criminalisticii în garantarea prezumției de nevinovăție poate fi invocată inclusiv posibilitatea, creată prin utilizarea metodelor criminalistice moderne, de a evita soluții de condamnare neconforme cu realitatea, sau de eludare a adevărului.

* + - 1. *Principiul existenței urmelor oricărui fapt penal*

45 **Art.5² din Codul de procedură penală prevede** „Orice persoană este considerată nevinovată până la stabilirea vinovăției sale printr-o hotărâre penală definitivă”.

46 **Nicolae Volonciu,** *op.cit.*, p.49.

Toate faptele ilicite ale omului, ca de altfel orice activitate a sa produc transformări sau modificări în mediul înconjurător, care constituie urme ale infracțiunii și reprezintă una din premisele de bază ale investigării criminalistice, contribuind la identificarea persoanei care le-a creat, fiind unanim admisă teza că *nu poate exista infracțiune fără* *urme*47.

* + - 1. *Principiul identității*

În centrul cercetărilor criminalistice ce concură direct la aflarea adevărului în procesul penal se află identificarea persoanelor, a obiectelor sau a fenomenelor aflate în legătură directă, cauzală, cu faptele incriminate de legea penală48.

Principiul identității se referă la faptul că orice persoană care a săvârșit o infracțiune sau orice obiect ce a fost utilizat la comiterea ei pot fi asemănătoare cu altele, dar nu pot fi identice decât cu ele însele49.

*Identificarea* reprezintă un proces de căutare și valorificare științifică a probelor necesare descoperirii infractorului și soluționării procesului penal50. La baza acestui proces care se caracterizează prin varietate și complexitate, stă un principiu fundamental al gândirii umane și anume, principiul identității51.

Prin urmare, principiul identității dobândește prin intermediul Criminalisticii anumite trăsături specifice determinate de natura scopului urmărit prin identificarea subiecților infracțiunii, fie activi, fie pasivi, cât și prin stabilirea exactă a tuturor faptelor și împrejurărilor în care a fost săvârșită o anumită faptă penală52.

* + - 1. *Principiul operativității în efectuarea investigațiilor penale*

Acest principiu este caracteristic întregii activități consacrate rezolvării cauzelor penale, el servind scopului procesului penal, mai ales în direcția constatării la timp și în mod complet a faptelor prevăzute de legea penală, precum și la identificarea infractorilor53. În literatura juridică de specialitate s-a subliniat că rapiditatea are consecințe directe asupra administrării unor probe de calitate, în sensul că „odată cu trecerea timpului se șterg urmele

47 **Pierre Fernand Ceccaldi,** *op.cit.*, p.2.

48 **Lucian Ionescu, Dumitru Sandu,** *Identificarea criminalistică*, Ed. Științifică, București, 1990, p.1-2.

49 **Nelu Viorel Cătuna,** *op.cit.*, p.5; Conform *Dicționarului de Criminalistică*, Ed. Științifică și Enciclopedică, București, 1984, p.105, prin *identitate* se înțelege „starea unui obiect de a fi identic numai cu sine însuși, irepetabil, deosebit de toate celelalte obiecte, inclusiv de cele asemănătoare lui”.

50 Identificarea este definită ca fiind „o activitate prin care se stabilește identitatea persoanelor sau obiectelor pe

baza trăsăturilor și particularităților dinainte cunoscute ale acestora” în **George Antoniu, Constantin Bulai, Gheorghe Chivulescu,** *op.cit.*, p.127.

51 În lucrarea *Mic dicționar enciclopedic*, Ediția a II-a, Ed. Științifică și Pedagogică, București, 1978, p.472, se definește noțiunea de *identitate* care reprezintă starea unui obiect de a fi ceea ce este, de a-și păstra un anumit timp caracterele fundamentale, individualitatea, rămânând el însuși.

52 **Emilian Stancu,** *op.cit.*, p.40.

53 **Nicolae Volonciu,** *op.cit.*, p.71-72.

din amintirea oamenilor și de pe obiecte, dispar oamenii și obiectele”54. Potrivit unei experiențe bogate în practică se desprinde cu claritate ideea că șansele de descoperire a infractorului scad pe măsura scurgerii timpului, aspect de natură să susțină afirmația că

„timpul lucrează în favoarea infractorului”55. Urgența are rezonanță pe parcursul întregii activități de cercetare criminalistică.

Așadar principiul operativității în efectuarea investigațiilor penale presupune că între timpul scurs de la data săvârșirii infracțiunii și șansele de descoperire a autorului infracțiunii există un raport invers proporțional56.

Alte principii fundamentale proprii Criminalisticii sunt următoarele:57

1. *Procesul cercetării infracțiunilor* reprezintă un caz particular de cunoaștere a realității obiective. Fiecare infracțiune are particularitățile ei legate de natura faptei, împrejurările în care s-a săvârșit, persoana infractorului, mijloacele și metodele utilizate, mobilul comiterii faptei, etc.
2. *Orice fenomen legat de infracțiune* produce în aceleași condiții, aceleași efecte.
3. *Examinarea în criminalistică* se realizează, în principal, prin comparație (se compară urmele rămase la locul faptei, obiectele, înscrisurile în litigiu cu modelele tip ridicate de la persoanele suspectate a fi autori ai infracțiunii).

Pe lângă principiile fundamentale proprii Criminalisticii, organele judiciare trebuie să aibă în vedere și principiile specifice acestei științe, în special activităților de tactică criminalistică de a căror respectare depinde obținerea rezultatului dorit:58 *principiul conspirativității*, care se referă la păstrarea secretului în legătură cu activitățile de investigare desfășurate și a rezultatelor acestora; *principiul necesității* conform căruia se vor derula numai activitățile de investigare care sunt strict necesare aflării adevărului; *principiul oportunității* care vizează alegerea momentului în care respectivele activități de investigare vor fi declanșate în așa fel încât să fie realizat obiectivul propus prin respectiva activitate.

54 **Siegfried Kahane,** *Dreptul procesual în R.P.R.*, Ed. Didactică și Pedagogică, București, 1963, p.63-64.

55 **Ion R. Constantin,** *Unele metode și principii ale Criminalisticii*, în culegerea de referate „Școala românească de criminalistică”, Ministerul de Interne, Institutul de Criminalistică, 1975, p.69-71.

56 **Colectiv,** *op.cit.*, vol. I, p.16.

57 **Constantin Drăghici, Adrian Iacob,** *op.cit.*, p.17.

58 **A se vedea Vasile Bercheșan, Marin Ruiu,** *Tratat de tehnică criminalistică*, Ed. Little Star, București, 2004, p.24-26; **Nelu Viorel Cătuna,** *op.cit.*, p.6.

# CAPITOLUL II IDENTIFICAREA CRIMINALISTICĂ

## Noțiunea de identificare criminalistică

Identificarea unor persoane sau obiecte, privită în sensul ei cel mai larg reprezintă elementul definitoriu al investigațiilor criminalistice. Spre deosebire de alte domenii, identificarea criminalistică, impune recunoașterea unui obiect concret, ce poate avea elemente sau însușiri de natură să-l apropie de alte obiecte asemănătoare, de același gen sau specie, dar care se deosebește de toate acestea prin trăsături ce-l fac să fie identic numai cu sine însuși.

Identificarea criminalistică reprezintă o activitate, un proces de stabilire a persoanei sau obiectului concret, material, aflat în legătură cauzală cu fapta ilicită. La baza identificării stă un sistem de trăsături caracteristice sau de particularități. Aceste trăsături aparținând fie obiectului sau persoanei, pot fi cunoscute, analizate și interpretate prin metode și mijloace științifice, proprii Criminalisticii, în vederea stabilirii identității sau neidentității lor59.

*Identificarea criminalistică* „poate fi definită ca un proces de constatare a identității unor persoane, obiecte sau fenomene aflate în legătură cauzală cu fapta ilicită, prin metode științifice criminalistice, în scopul stabilirii adevărului în procesul judiciar”60.

Într-o altă opinie, prin identificare criminalistică „se înțelege stabilirea obiectului care are legătură cauzală cu fapta cercetată, în scopul obținerii de probe judiciare”61. De asemenea există și opinia conform căreia „identificarea criminalistică se constituie ca o metodă de cunoaștere științifică a obiectelor, relevante din punct de vedere al probațiunii și de creare a posibilităților descoperirii relațiilor ce leagă obiectele unele de altele”62.

Prin *identitate* se înțelege însușirea unei persoane, a unui obiect sau fenomen de a-și manifesta individualitatea în timp și spațiu, prin caracteristicile fundamentale, neschimbătoare, ce le deosebesc de toate celelalte și le determină să rămână ele însele pe întreaga durată a existenței lor63. Noțiunea de *identic* reprezintă un concept aplicabil la ceea ce este unic, raportat la o persoană sau un obiect, sau la chiar un fenomen, inclusiv la obiecte de gândire64.

59 **Camil Suciu,** *op.cit.*, p.16.

60 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.47.

61 **Nicolae Dan,** *Tratat practic de Criminalistică*, vol. II, Ed. Ministerului de Interne, București, 1979, p.10.

62 **Katona Geza,** *Cercetarea de identificare a urmelor în procedura penală*, Budapesta, 1965, p.20.

63 **André Lalande,** *Vocabulaire technique et critique de Philosophie*, Presses Universitaires de France, Paris, 1974, p.454.

64 **A se vedea Mircea Constantinescu,** *Considerații privind conceptul de identificare în expertiza criminalistică*, Ed. Ministerului Justiției, București, 1979, p.77.

Identificarea criminalistică „se subordonează scopurilor precise ale cercetării judiciare, de descoperire a unor fapte și situații cu valoare probantă și trebuie întreprinsă în limitele stricte ale legislației procesual penale”65.

Cercetarea în cadrul identificării criminalistice prezintă un caracter retrospectiv, fiind ulterioară săvârșirii infracțiunilor. Evenimentul produs nu poate fi observat direct, nemijlocit, ci este reconstituit prin interpretarea urmelor și a faptelor66.

Caracteristicile fundamentale de individualizare a persoanei sau obiectului sunt:67

* 1. Pentru stabilirea identității nu este absolut necesar să se apeleze la toate trăsăturile obiectului identificării, fiind suficiente caracteristicile esențiale prin care acestea se individualizează și se distanțează de alte obiecte.
  2. Cu toate că, identitatea presupune durata în timp a trăsăturilor particulare, dublată de relativa lor stabilitate, în practica criminalistică există cazuri de identificare pe baza unor caracteristici temporare.
  3. Identificarea nu trebuie interpretată într-un mod fixist, ci dialectic, întrucât orice lucru, orice element caracteristic al acestuia se află în permanentă mișcare și transformare, fiind supus acțiunii și influenței unor factori externi sau interni. Procesul este propriu atât ființelor, cât și obiectelor, inclusiv urmelor acestora.

În concluzie se poate sublinia că identificarea criminalistică se distinge față de procesele de identificare întâlnite în alte domenii ale științei, prin anumite elemente de specificitate.

## Obiectul identificării criminalistice

În literatura de specialitate au fost exprimate mai multe opinii în legătură cu noțiunea de obiect al identificării criminalistice, fără a se ajunge la un punct de vedere unanim admis. Referitor la opiniile formulate, se remarcă o preocupare sporită privind delimitarea mai riguroasă a obiectului identificării, în cuprinsul căruia nu mai sunt incluse elemente de natură ideală68.

Obiectul identificării criminalistice „este un obiect material prin natura sa, concret, fie el ființa, lucrul ori fenomenul care a generat o anumită stare de fapt”69. Așadar prin

65 **Nelu Viorel Cătuna,** *op.cit.*, p.11; **A se vedea Lucian Ionescu, Dumitru Sandu,** *Identificarea criminalistică*, Ed. Științifică, București, 1990, p.58.

66 **Lazăr Cârjan,** *Tratat de Criminalistică*, Ed. Pinguin Book, București, 2005, p.139.

67 **Emilian Stancu,** *op.cit.*, p.46.

68 **Hans Ehrenfried Stelzer,** *Criminalistica. Teoria și metodologia criminalistică* *generală*, vol. I, Ed. Științifică

germană, Berlin, 1977, p.20-21.

69 **Constantin Drăghici, Adrian Iacob,** *op.cit.*, p.25.

identificarea criminalistică nu se rezolvă probleme de natură juridică, ci probleme de natură faptică70.

Obiectului identificării criminalistice îi sunt proprii următoarele trăsături esențiale:71

* + 1. Obiect material al identificării criminalistice poate fi orice persoană, ființă sau lucru, orice element al lumii materiale care se manifestă în spațiu și timp, susceptibil de a fi identificat după urmele create în câmpul infracțional.
    2. Obiectul identificării criminalistice este un obiect concret, nu numai prin natura sa, ci și prin însuși raportul cauzal cu fapta cercetată.

În literatura de specialitate s-a impus sistemul de clasificări bipartite al obiectelor identificării, în funcție de mai multe criterii:

1. După scopul identificării, obiectele antrenate în procesul identificării se împart în: 72
   * Obiecte ce urmează a fi identificate, denumite și **obiecte scop**, cum ar fi de exemplu, persoana infractorului, instrumentele utilizate în comiterea infracțiunii sau orice obiect care a format o urmă în împrejurările comiterii faptei penale;
   * Obiecte care servesc la identificarea obiectelor scop, denumite și **obiecte mijloc de identificare**.

Între cele două categorii de obiecte menționate există o delimitare netă, ele netrebuind confundate.

Cu privire la criteriul menționat, unii autori din literatura de specialitate utilizează termenii *obiecte de identificat și obiecte identificatoare sau de identificare73*.

1. Al doilea criteriu este cel al **căutării și identificării**, care are în vedere două categorii de obiecte:74
   * **Obiecte căutate**, ale căror urme sau reflectări materiale au fost descoperite în câmpul infracțional;
   * **Obiecte verificate**, presupuse că au creat urmele sau reflectările materiale descoperite la locul faptei.

Trebuie precizat că obiectele verificate cuprind în sfera lor numai obiectele suspecte, fără a lua în considerare urmele create în câmpul infracțional.

70 **Colectiv,** *Tratat practic de criminalistică*, vol. II, Editat de Ministerul de Interne, Institutul de Criminalistică, Serviciul Editorial, București, 1978, p.11.

71 **Emilian Stancu,** *op.cit.*, p.47.

72 **Ion Mircea,** *op.cit.*, p.18.

73 **Lucian Ionescu, Dumitru Sandu,** *op.cit.*, p.90.

74 **Hans Ehrenfried Stelzer,** *op.cit.*, p.241.

## Etapele identificării criminalistice

Identificarea criminalistică se realizează treptat de la general la particular. Trăsăturile caracteristice ale obiectelor și ființelor sunt selectate prin determinarea grupului, genului, categoriei, speciei, subgrupei, tipului, modelului, până se ajunge la individualizare, scopul final al oricărei cercetări criminalistice75.

Prin examinarea unor caracteristici cu o răspândire mai mică, sfera obiectelor se restrânge, pentru ca în final pe baza unor trăsături, proprietăți sau semnalmente exterioare să se ajungă la stabilirea concretă a obiectului căutat, respectiv la identificarea obiectului scop, cu deosebită valoare sub raportul aflării adevărului în procesul penal76.

Corespunzător acestei treceri gradate, procesul de identificare parcurge două mari

faze:

1. În prima fază, cunoscută sub mai multe denumiri, dar având același conținut, are loc delimitarea grupului (genului sau categoriei), căruia îi aparține obiectul scop al identificării.
2. În a doua fază se finalizează procesul de identificare, prin individualizare sau determinarea obiectului concret, aflat în raport cauzal cu fapta cercetată.

În literatura de specialitate aceaste două etape mai sunt cunoscute și sub următoarele denumiri: identificarea de gen sau grup și identificarea individuală77; determinarea apartenenței generice și identificarea individuală78; faza delimitării pe tipuri, grupe, sau subgrupe și faza identificării obiectului scop79.

Cu toate că finalitatea identificării criminalistice este determinarea persoanei sau obiectului concret antrenat în comiterea infracțiunii, deosebit de valoroasă pentru aflarea advărului și soluționarea cauzei penale, nu întotdeauna acest proces poate fi parcurs până în punctul dorit, din cauza faptului că diverse împrejurări, în mare parte obiective sunt insuficiente sau împiedică individualizarea factorului creator al urmei80.

## Metodologia identificării criminalistice

Metoda principală la care se recurge în identificarea criminalistică a unei persoane, obiect sau fenomen, aflat în legătură cauzală cu un fapt juridic este *examinarea comparativă*.

### Fundamentul metodologic al identificării

75 **Lucian Ionescu, Dumitru Sandu,** *Identificarea criminalistică*, Ediția a II-a, Ed. C.H. Beck, București, 2011, p.74.

76 **Constantin Drăghici, Adrian Iacob,** *op.cit.*, p.30.

77 **Camil Suciu**, *op.cit.*, p.19.

78 **Lucian Ionescu, Dumitru Sandu,** *op.cit.*, p.74.

79 **Ion Mircea,** *op.cit.*, p.17.

80 **Emilian Stancu,** *op.cit.*, p.52.

Fundamentul metodologic al identificării constă, așa cum s-a subliniat în literatura de specialitate, în „selectare și comparare”81.

În prima fază a procesului de identificare criminalistică se realizează o selectare prin determinarea grupului persoanelor sau obiectelor suspecte, pe baza unor elemente caracteristice asemănătoare, fiind excluse cele cu particularități deosebite, evident contrarii celor reflectate în urme, sau în mijloacele materiale de probă.

În faza a doua a procesului de identificare criminalistică este aprofundată examinarea comparativă a caracteristicilor asemănătoare, în scopul stabilirii *coincidenței* sau *concordanței* între trăsăturile reflectate în urmă și cele reflectate de modelele de comparație, precum și a *deosebirilor* sau *neconcordanței* între acestea ajungându-se astfel, fie la obiectul căutat, fie la excluderea celor care prezentau numai elemente asemănătoare82.

Pentru a demonstra identitatea factorului creator al urmei, atât concordanța cât și deosebirea se cer riguros explicate științific. Motivarea este cu atât mai necesară cu cât, în practică, apar frecvent și unele deosebiri de ordin cantitativ între trăsăturile reflectate de obiect în momentul comiterii infracțiunii și cele reflectate în momentul examenului comparativ.

### Efectuarea examenului comparativ

În scopul selectării obiectelor ce urmează a fi examinate comparativ se procedează mai întâi, la cercetarea separată a caracteristicilor generale și individuale oglindite în urmă și apoi la aceea a caracteristicilor obiectelor suspecte. Examinarea se realizează în funcție de tipul și de natura urmelor, cum ar fi, de exemplu, urme, formă, urme materie, microurme, etc.

Examinarea se efectuează, de regulă, pe baza unor modele de comparație, create experimental. Pentru obținerea modelelor de comparație este necesar să fie respectate următoarele cerințe:

* + Să se cunoască cu exactitate persoana sau obiectul de la care provin.
  + La obținerea modelelor de comparație să se țină seama, atât cât este posibil, de condițiile în care s-a format urma la fața locului.
  + Urma și modelele tip de comparație să conțină suficiente elemente caracteristice de individualizare a factorului creator, în primul rând elemente de ordin calitativ.
  + Folosirea de modele similare, având aceeași proveniență în momentul examinării comparative.

81 **Hans Ehrenfried Stelzer,** *op.cit.*, p.263.

82 **Emilian Stancu,** *op.cit.*, p.53.

La stabilirea factorului creator al urmei trebuie avută în vedere și regula conform căreia, pentru identificarea criminalistică, importante sunt determinările calitative și nu cele cantitative83. Astfel nu se poate condiționa *a priori* stabilirea identității unui obiect de un număr prestabilit de elemente caracteristice reflectate într-o urmă. Chiar și un număr mai redus de detalii, dar valoroase calitativ, servesc la individualizarea certă a obiectului dintr-un grup de obiecte asemănătoare.

Rezultatele obținute în procesul identificării criminalistice, concluziile acesteia pot avea un caracter categoric de certitudine sau de probabilitate. De asemenea, pot exista situații de imposibilitate a rezolvării problemei, fie din cauza insuficienței caracteristicilor de individualizare, fie a lipsei unor mijloace sau metode adecvate de cercetare.

83 **Ion R. Constantin, Marius Rădulescu**, *Dactiloscopia*, Ministerul de Interne, Serviciul Cultural, Presă și Editorial, București, 1975, p.212.

# CAPITOLUL III

**ELEMENTE DE FOTOGRAFIE JUDICIARĂ**

## Aspecte privind rolul fotografiei judiciare în investigarea infracțiunilor

Importanța fotografiei, a înregistrărilor este considerabilă, acestea devenind potrivit prevederilor Codului de procedură penală, *mijloace de probă*.

Investigațiile criminalistice au impus utilizarea unor noi procedee și tehnici de fotografiere determinând apariția unei noi ramuri a fotografiei științifice, intitulată *fotografia judiciară*.

* *Fotografia judiciară* constituie „un ansamblu de procedee tehnico-științifice, necesare investigării, fixării și redării rezultatelor cercetărilor criminalistice sub forma imaginilor fotografice”84.

Fotografia judiciară cuprinde două mari categorii de metode potrivit destinației lor imediate, categorii care nu se diferențiază în mod absolut:

* **Fotografia judiciară operativă** care cuprinde fotografiile executate la locul faptei, fotografia semnalmentelor, fotografia de fixare a rezultatelor percheziției, reconstituirii și altor activități de urmărire penală.
* **Fotografia judiciară** **de examinare** care conține fotografiile executate, de regulă, în laboratoarele criminalistice, atât în radiații vizibile cât și invizibile.

## Fotografia judiciară operativă

### Procedee de fotografiere la fața locului

Acest gen de fotografii executate cu prilejul cercetării la fața locului de către organele de urmărire penală au ca scop fixarea locului faptei și ale împrejurimilor acestuia, a urmelor descoperite cu ocazia cercetării la fața locului și completarea cu imagini a procesului verbal de cercetare la fața locului.

Procedeele de fotografiere aplicate la fața locului includ: fotografia de orientare, fotografia-schiță, fotografia obiectelor principale, fotografia de detaliu, fotografia urmelor și măsurătorile fotografice.

* + - 1. *Fotografia de orientare*

Fotografia de orientare servește la fixarea imaginii întregului loc al faptei, într-un ansamblu de puncte de reper sau de orientare, de natură să permită identificarea zonei în care s-a săvârșit infracțiunea, ori a avut loc un eveniment cu implicații juridice. Prin intermediul fotografiei de orientare se urmărește surprinderea acelor aspecte capabile să ofere o anumită

84 **Emilian Stancu*,*** *op.cit.*, p.87.

imagine asupra raportului dintre locul propriu-zis al faptei și zona înconjurătoare, cum sunt, de exemplu, distanțele până la construcțiile sau alte puncte de reper din apropiere, drumurile de acces, posibilitățile de vizibilitate etc.

În cazul în care fotografia se execută în locuri deschise, punctele de orientare pot fi în general orice element cu o prezență și înfățișare stabilă în zonă, cum ar fi de exemplu, ansambluri de clădiri, construcții uzinale, poduri, diverse indicatoare, borne kilometrice.

În situația în care fotografia se execută în locuri închise, se va surprinde exteriorul clădirii, încadrat în diverse puncte de reper, determinate de particularitățile construcțiilor învecinate, ale străzii în ansamblul său85.

Pentru executarea fotografiei de orientare se utilizează cu precădere obiectivele cu un unghi de poză mare (obiectivele superangulare și obiectivele rotative), dar se pot folosi și obiective normale. Aparatul de fotografiat se va afla situat cât mai sus pentru a reda cât mai clar și corect loculul faptei și punctele de orientare, în unele cazuri recurgându-se și la fotografii aeriene (în situația unor explozii, incendii, catastrofe aeriene, feroviare, etc.).

* + - 1. *Fotografia-schiță*

Fotografia schiță este destinată redării, în exclusivitate a întregului loc al faptei, cu tot ce are el mai caracteristic. De obicei această fotografie se execută cu aparatul la înalțimea medie a ochilor. Conform procedeelor de execuție fotografiile-schiță cuprind mai multe variante:86

* + - * 1. Fotografia-schiță unitară

Fotografia schiță-unitară redă întregul loc al faptei într-o singură imagine, cu toate detaliile sale.

* + - * 1. Fotografia-schiță panoramică

Această variantă de fotografie se aplică în situația când subiectul ce trebuie fotografiat (locul faptei, clădirea, obiectul, etc.) are o lungime sau o suprafață mare ce nu poate fi cuprinsă într-o singură imagine87.

Fotografia-schiță panoramică constă în executarea succesivă a mai multor imagini ale diferitelor porțiuni din subiectul ce trebuie fotografiat, care se asamblează și redau imaginea întreagă a acestuia, cu toate detaliile sale.

În funcție de modul de deplasare al aparatului de fotografiat la locul faptei, fotografia-schiță se clasifică în: *fotografia panoramică* *liniară*, în care aparatul se deplasează

85 **Emilian Stancu*,*** *op.cit.*, p.89.

86 **Camil Suciu,** *op.cit.*, p.57-59.

87 **Constantin Drăghici, Adrian Iacob,** *Tratat de tehnică* *criminalistică*, Ediția a II-a, Ed. Sitech, Craiova, 2009, p.48.

paralel cu locul faptei, distanța dintre cele două puncte de stație stabilindu-se în funcție de unghiul de poză al obiectivului; *fotografia panoramică circulară*, realizată prin luarea de imagini, prin rotirea aparatului aflat într-un punct de stație central. Unghiul de rotire se raportează la unghiul de poză.

* + - * 1. Fotografia schiță pe sectoare

Fotografia schiță pe sectoare constă în redarea pe porțiuni a locului faptei, în condiții similare de iluminare, cu același obiectiv și la aceeași scară, procedeul fiind util în locurile compartimentate, unde nu se poate executa o fotografie unitară.

* + - * 1. Fotografia schiță încrucișată se execută cu aparatul aflat succesiv în puncte diferite sau diametral opuse, în scopul înlăturării dintr-o imagine a așa-ziselor *zone oarbe*88.
      1. *Fotografia obiectelor principale*

Fotografia obiectelor principale se execută în faza statică a cercetării locului faptei, dintr-un plan perpendicular pe obiect, prin iluminare directă sau laterală, iar obiectele principale marcându-se cu numere, între ele așezându-se o unitate de măsură (riglă, centimetru, bandă gradată) pentru aprecierea dimensiunilor și a distanțelor, cât și a raportului de poziție dintre obiecte.

Scopul acestei fotografii este de a fixa poziția și forma obiectelor, inclusiv dispunerea lor în raport cu urmele și mijloacele materiale de probă existente la fața locului89.

* + - 1. *Fotografia de detaliu*

Fotografiile de detaliu sunt specifice fazei dinamice a cercetării la fața locului, în care este permisă deplasarea sau modificarea poziției obiectelor pentru a pune în evidență detaliile caracteristice, urmele de ele, precum și locul unde sunt amplasate. Detaliile sunt fotografiate din apropiere, cu o unitate de măsură lângă detaliu, la o scară cât mai mare și cu sursele de lumină dispuse lateral și în spatele aparatului de fotografiat, astfel încât prin jocul umbrelor să fie evidențiate detaliile caracteristice, importante în procesul identificării.

Pentru executarea unei fotografii de detaliu se vor alege:90 un *obiectiv* cu caracteristici optice adecvate mărimii detaliului; *filme* cu sensibilitate cromatică, putere de contrast și de rezoluție mare; *filtre* pentru punerea în evidență a detaliilor cu o culoare apropiată de nuanța de culoare a fondului; *surse de lumină* *artificială* sau ecrane pentru dirijarea luminii naturale.

* + - 1. *Procedee speciale de fotografiere la fața locului*

88 **Emilian Stancu*,*** *op.cit.*, p.90.

89 **Constantin Drăghici, Adrian Iacob,** *op.cit.*, p.50.

90 **Emilian Stancu*,*** *op.cit.*, p.90.

Procedeele speciale de fotografiere includ mai multe categorii de fotografii, al căror scop și mod de efectuare au impus conturarea lor distinctă în ansamblul fotografiilor executate la fața locului91. Acestea cuprind două categorii: procedee de fotografiere a urmelor, cum sunt cele de mâini, de picioare; procedee de fotografiere a armelor, instrumentelor de spargere și a urmelor lor.

Pentru fotografierea urmelor, aparatul de fotografiat va fi plasat deasupra și în centrul urmei, paralel cu suprafața acesteia, iar lângă urmă se așează o riglă sau un centimetru. Sursele de lumină se dispun direct și lateral pentru evidențierea, prin jocul umbrelor, a caracteristicilor de identificare, cum ar fi de exemplu, cazul urmelor de adâncime92.

Urmele de mâini pot fi vizibile sau latente caz în care trebuie în prealabil să fie relevate cu anumite substanțe colorate, pentru a fi puse în evidență. Urmele palmei întregi se fotografiază la mărimea 1:1, iar urmele digitale la mărimea 4:1, utilizându-se inele de prelungire a camerei obscure în cazul aparatelor de fotografiat clasice.

Urmele de picioare descoperite la fața locului sunt fotografiate atât sub aspectul cărării de urme, cât și ca urme izolate, în cazul când interesează felul în care s-au reprodus în urmă elementele caracteristice ale piciorului gol sau ale încălțămintei infractorului93.

În fotografia armelor se va utiliza o lumină difuză, prin ecranizarea reflectoarelor cu geamuri mate, prin folosirea luminii indirecte reflectate de ecrane de pânză albă sau de carton, ori prin afumarea în prealabil a obiectelor care urmează a fi fotografiate cu un strat subțire de oxid de magneziu94. Orificiile de intrare și de ieșire provocate de gloanțe se fotografiază cu lumină directă, pentru a pătrunde cât mai adânc în urmă și cu aparatul fotografic situat perpendicular.

Instrumentele de spargere trebuie să fie fotografiate cu material color în scopul reținerii mai exact a resturilor de vopsea aderate la instrument și a altor resturi de materiale.

* + - 1. *Măsurători fotografice*

Măsurătorile fotografice executate la fața locului reprezintă procedee de natură să permită stabilirea dimensiunilor și distanței dintre diversele obiecte aflate în câmpul infracțional, pe fotografiile executate cu prilejul cercetării locului faptei.

* + - * 1. Măsurătoarea fotografică cu ajutorul riglei gradate

91 **Camil Suciu,** *op.cit*., p.62-63.

92 **Valeriu Manea, Constantin Dumitrescu, Gheorghe Niță, Ion Vochescu, Ion Dumitrașcu, Eugeniu Gacea, Florin Ionescu, Ioan Cora, Ion Sima,** *Curs de tehnică criminalistică*, vol. I, Editat de Ministerul de Interne, Școala de ofițeri activi, București, 1983, p.68.

93 **Constantin Drăghici, Adrian Iacob,** *op.cit.*, p.51.

94 **Idem,** p.52.

Acest procedeu cunoscut și sub denumirea de fotografie la scară este frecvent utilizat în determinarea dimensiunilor liniare ale urmelor și obiectelor. Lângă una sau două din laturile obiectului se așază o riglă gradată sau un metru flexibil (centimetru), paralel și cât mai aproape de obiect, în același plan cu suprafața măsurată.

* + - * 1. Măsurătoarea fotografică cu ajutorul benzii gradate

Măsurătoarea fotografică cu ajutorul benzii gradate reprezintă un procedeu utilizat pentru determinarea distanței dintre obiecte cât și pentru redarea dimensiunilor obiectelor sau urmelor mai mari, cum sunt urmele de frânare ale autovehiculelor. Această metodă se aplică în momentul executării fotografiilor schiță și a fotografiilor obiectelor principale. Banda metrică este confecționată din material plastic, lată de 10 cm și cu lungime de până la 10 m, fiind împărțită în majoritatea cazurilor în segmente de 10 cm, colorate alternativ în alb și negru, uneori numerotate. Distanțele de la aparat la obiect, dintre diferite obiecte, ca și scara obiectelor sunt stabilite prin intermediul segmentelor.

Alături de această metodă se mai utilizează metoda jaloanelor gradate, sau metoda planșetei cu laturi egale, respectiv o planșă pătrată, cu latura de 1 m, așezată la marginea de jos a cadrului fotografiat, care va apărea la baza fotografiei.

* + - * 1. Măsurătorile tridimensionale

Măsurătorile tridimensionale se pot efectua prin folosirea unor planșete speciale, prin stereofotografie, cu aparate având două obiective, precum și pe fotografii executate ocazional. Aceste procedee sunt aplicabile de specialiștii fotografi ai organelor judiciare.

### Fotografia semnalmentelor

Fotografia semnalmentelor reprezintă un ansamblu de procedee fotografice destinate înregistrării imaginii persoanelor care au săvârșit infracțiuni, precum și a cadavrelor necunoscute în scopul identificării lor ulterioare. Aceleași procedee se aplică și fotografiilor destinate actelor de identitate (buletine, pașapoarte, etc.), precum și fotografiilor de urmărire, având drept scop surprinderea pe peliculă a unor acte cu caracter infracțional, acestea fiind executate numai în condițiile prevăzute de lege.

* + - 1. *Fotografia de identificare a persoanelor*

Din punct de vedere tehnic, fotografierea constă în așezarea persoanei pe un scaun rotativ, special construit cu o formă adecvată, care să asigure acesteia o poziție fixă. Se execută două fotografii bust: una din față și alta din profilul drept.

Persoana este fotografiată cu capul descoperit, pieptănată și bărbierită, fără ochelari, cu urechea dreaptă descoperită și cu privirea îndreptată înainte.

Perfecționările tehnicii fotografice au permis generalizarea introducerii de aparate special destinate fotografierii semnalmentelor. Fotografia se execută la scara de 1/7. Pentru aceasta, plăcuța cu data și numărul de ordine având o lungime de 28 cm se atașează la nivelul pieptului persoanei.

* + - 1. *Fotografia de identificare a cadavrelor necunoscute*

Fotografia de identificare a cadavrelor necunoscute se execută într-un mod asemănător cu cea de identificare a persoanelor, folosindu-se aceeași aparatură și același mod de iluminare. Cadavrele sunt fotografiate în poziție orizontală, aparatul fotografic fiind dispus într-o poziție plan paralelă pentru fotografia din față, iar pentru fotografierea profilului, aparatul fotografic va fi instalat în partea laterală a mesei pe care este întins cadavrul.

Ceea ce diferențiază fotografia de identificare a cadavrelor de cea a persoanelor este necesitatea efetuării în prealabil a așa-numitei „toalete a cadavrului”, în scopul readucerii fizionomiei unei persoane cât mai aproape de înfățișarea avută în timpul vieții.

* + - 1. *Fotografia de urmărire*

Fotografia de urmărire, de supraveghere sau de filaj, cum mai este denumită, constă în înregistrarea prin fotografiere, filmare, înregistrare video-magnetică, în condițiile prevăzute de lege, a unor activități cu caracter infracțional, a contactelor dintre participanții la comiterea faptei prevăzute de legea penală, inclusiv cu subiectul pasiv al infracțiunii, cum ar fi de exemplu persoana șantajată, în vederea probării acestor actvități95.

Pentru executarea acestor fotografii se utilizează aparate de fotografiat de format cât mai mic, silențioase, ușor de manevrat și de mascat în diferite obiecte de uz comun. Fotografierea se realizează rapid, fără posibilitatea de reglare a clarității și timpului de expunere și fără știrea celui fotografiat. În efectuarea fotografiei de urmărire sunt folosite radiațiile infraroșii, care servesc nu numai la efectuarea de fotografii în întuneric, ci și în condiții meteorologice deosebite. Pentru realizarea fotografiilor pe timp de noapte, aparatele de fotografiat pot fi dotate cu amplificatoare electronooptice, care au însușirea de a mări intensitatea fluxului luminos de căteva mii de ori, obținându-se performanțe superioare fotografiilor efectuate cu ajutorul radiațiilor infraroșii.

### Fotografia de fixare a rezultatelor unor activități de urmărire penală

În scopul fixării rezultatelor unor activități de urmărire penală, cum sunt perchezițiile, reconstituirile, prezentarea pentru recunoaștere a persoanelor, se impune

95 **Marcel Le Clère,** *Manuel de police technique*, Ed. Police Revue, Paris, 1974, p.257-258.

efectuarea de fotografii care vor susține constatările cuprinse în procesul-verbal, fiind atașate la acesta96.

* + - 1. *Fotografia de fixare a rezultatelor percheziției*

Fotografia realizată cu ocazia efectuării perchezițiilor se aseamănă sub raport tehnic cu fotografia executată la locul faptei, îndeplinind cerințe similare de efectuare.

Fotografia de fixare a rezultatelor percheziției se realizează în scopul de a surpinde o imagine de ansamblu a locului percheziției, urmată de fotografii tip schiță ale încăperii sau spațiului în care au fost ascunse obiectele. Fotografierea obiectelor descoperite în timpul desfășurării percheziției va reține caracteristicile esențiale, precum și detaliile care servesc la stabilirea identității sau particularităților obiectelor care au fost utilizate la comiterea infracțiunii sau care reprezintă produsul ei.

* + - 1. *Fotografia de fixare a rezultatelor reconstituirii*

Reconstituirea reprezintă o activitate procedurală care se desfășoară la fața locului și constă în verificarea și precizarea modului și a condițiilor în care a fost săvârșită fapta. Se procedează la fotografierea sau înregistrarea video a celor mai semnificative aspecte din cadrul verificării experimentale a modului în care s-a desfășurat activitatea infracțională sau a unei părți din aceasta, precum și a declarațiilor martorilor, învinuiților sau inculpaților97.

* + - 1. *Fotografia de fixare a rezultatelor prezentării pentru recunoaștere*

Fotografia sau fixarea tehnică a rezultatelor unei activități procedurale de genul prezentării pentru recunoaștere este importantă pentru forța sa probatorie în recunoașterea de persoane și obiecte. Din punct de vedere tehnic este necesar să se execute astfel de fotografii, din care să rezulte în mod evident că, din întregul grup de persoane sau obiecte, alcătuit în vederea recunoașterii, a fost identificată o anumită persoană sau un anumit obiect.

* + - 1. *Înregistrarea video a activităților de urmărire penală*

O modalitate tehnică superioară de fixare a rezultatelor unor acte de urmărire penală o reprezintă înregistrarea video, care oferă o serie de avantaje în comparație cu fotografia judiciară clasică:

* Înregistrarea video are un grad sporit de obiectivitate și exactitate, prin redarea în întregime a unei activități de anchetă de urmărire penală sau a părților sale mai importante.
* Înregistrarea video se obține imediat fără prelucrare în laborator, existând posibilitatea unui control și eventual a reluării sau completării înregistrării.

96 **Emilian Stancu,** *Criminalistica*, vol. II, Tipografia Universității București, 1986, p.136.

97 **Ion Neagu,** *Drept procesual penal*, Ed. Academiei Române, București, 1988, p.363.

* Înregistrarea video prezintă nu numai avantaje de ordin tehnic, ci și tactic-operativ, obținându-se rezultate notabile atât în combaterea, cât și în prevenirea infracțiunilor sau altor fapte anti-sociale.

### Fotografia judiciară de examinare

Fotografia judiciară de examinare reprezintă un ansamblu de procedee destinate cercetării, în condiții de laborator a mijloacelor materiale de probă, precum și fixării rezultatelor investigării tehnico-științifice a corpurilor delicte sau a urmelor ridicate de la fața locului.

În funcție de natura procedeelor tehnice folosite, potrivit scopurilor urmărite, fotografia judiciară de examinare, fotografia judiciară de examinare se clasifică:

* + **Fotografia de examinare în radiații vizibile:** fotografia de ilustrare, de comparare, de umbre, de reflexe, de contrast, de separare a culorilor, microfotografia.
  + **Fotografia de examinare în radiații invizibile:** ultraviolete, infraroșii, röentgen, gamma, beta, radiații neutronice și holografia.

Unele dintre procedeele prezentate ( fotografia de umbre, de reflexe, de contrast, fotografia în radiații ultraviolete sau infraroșii) își găsesc frecvent aplicarea și în cercetarea întreprinsă la fața locului, nu numai în laborator.

### Fotografia judiciară de examinare în radiații vizibile

* + - 1. *Fotografia de ilustrare*

Scopul acestei fotografii constă în fixarea imaginii inițiale a obiectului ce urmează a fi examinat, a caracteristicilor și dimensiunilor sale. Acest procedeu se aplică în mod obligatoriu mijloacelor materiale de probă care vor suferi modificări prin examinare.

Domeniile în care se aplică frecvent procedeul fotografiei de ilustrare sunt:

* + Cercetarea tehnică a înscrisurilor presupuse a fi falsificate sau contrafăcute (fotografie de reproducere).
  + Cercetarea unor mijloace materiale de probă cu suprafață plană.
  + Expertiza unor corpuri delicte, de genul armelor sau instrumentelor de spargere.

Pentru executarea fotografiei se folosește o masă specială dotată cu surse de iluminare laterale, pentru înlăturarea umbrelor, precum și un dispozitiv de fixare a aparatului de fotografiat într-o poziție plan paralelă cu obiectul de fotografiat. Lângă obiect se așază și o riglă gradată, pentru ca fotografia de ilustrare să se coreleze cu o măsurătoare fotografică, uni sau bidimensională, ori cu fotografia la scară.

* + - 1. *Fotografia de comparare*

Fotografia de comparare se folosește în special în traseologie, în balistica judiciară, în expertiza înscrisurilor și în general, în orice împrejurare care solicită efectuarea unui examen comparativ de natură optică.

Conform procedeelor întrebuințate se disting trei variante ale fotografiei de comparare: fotografia de comparare prin confruntare, prin suprapunerea imaginilor și prin stabilirea continuității liniare.

* + - * 1. Fotografia de comparare prin confruntare

Procedeul se bazează pe confruntarea a două imagini, dintre care una reprezintă urma sau mulajul ridicat de la locul faptei, iar alta impresiunea sau mulajul creat experimental în laborator cu obiectul cercetat. Această metodă se aplică și în ipoteza identificării persoanelor după semnalmentele exterioare.

* + - * 1. Fotografia de comparare prin suprapunere

Acest procedeu calitativ superior comparării prin confruntare constă în suprapunerea a două imagini, dintre care cel puțin una este fixată pe un suport transparent98. Se determină, astfel, cu un grad mai mare de precizie, fie coincidența, fie divergența detaliilor sau trăsăturilor caracteristice, ceea ce conduce la stabilirea identității sau la excluderea din sfera cercetării a obiectului suspect.

Această metodă este folosită în traseologie pentru identificarea persoanei sau obiectului creator de urmă, în expertiza bancnotelor și ștampilelor presupuse a fi falsificate, în descoperirea falsului în înscrisuri prin imitare servilă, cum este de exemplu, copierea unei semnături.

Procedeul se aplică și la identificarea cadavrelor necunoscute, cunoscut și sub denumirea de *metoda supraproiecției*, comparația efectuându-se între imaginea persoanei dispărute și aceea a craniului.

* + - * 1. Fotografia de comparare prin stabilirea continuității liniare sau prin juxtapunere

Fotografia de comparare prin stabilirea continuității liniare sau prin juxtapunere servește la stabilirea identității unei persoane sau a unui obiect, ca urmare a determinării continuității elementelor caracteristice reflectate în urmă și în modelul tip (impresiune) obținut pe cale experimentală. Din punct de vedere tehnic, fotografia se realizează prin îmbinarea unei secțiuni din fotografia ce conține detaliile urmei cu o secțiune din fotografia

98 **Camil Suciu,** *op.cit.*, p.93.

impresiunii, astfel încât să se obțină o imagine care reflectă coincidența traseelor descrise de elementele caracteristice ale obiectului99.

Principalele domenii în care se aplică această metodă sunt următoarele: cercetarea dactiloscopică, identificarea armelor de foc după urmele lăsate pe proiectil și pe tub, identificarea instrumentelor de spargere, etc. O variantă a fotografiei de comparare prin stabilirea continuității liniare sau prin juxtapunere se întâlnește în *microfotografie100* care este realizată la microscopul comparator în scopul identificării armelor de foc sau instrumentelor de spargere101.

*3.3.1.3. Fotografia de umbre*

Fotografia de umbre este destinată scoaterii în evidență a caracteristicilor de relief. Aceasta se aplică în fotografiile de detaliu executate la fața locului, cum ar fi de exemplu cazul urmelor de adâncime de mâini și de picioare, ori ale urmelor lăsate de instrumentele de spargere. Procedeul e folosit și pentru refacerea unui text scris cu creionul sau cu pixul, care a ieșit în relief pe verso-ul colii de hârtie, ori pe filele următoare, situații întâlnite în ipoteza unor falsuri prin înlăturare de text sau a distrugerii de înscrisuri.

La realizarea fotografiei de umbre, importantă este plasarea sursei de lumină sub un unghi care să permită relevarea detaliilor, de obicei acestea fiind cuprinse între 30-70 de grade.

### Fotografia judiciară de examinare în radiații invizibile

* + - 1. *Fotografia de examinare în radiații ultraviolete*

Fotografia de examinare în radiații ultraviolete (U.V.) face parte dintre metodele științifice de investigare folosite curent în laboratoarele criminalistice, dar și în cercetările întreprinse la fața locului, cum ar fi de exemplu, descoperirea urmelor de mâini, a urmelor biologice, inclusiv în scop tactic-operativ. Așadar radiațiile ultraviolete au o întrebuințare largă în criminalistică, fotografia fiind numai mijlocul de fixare a rezultatelor cercetărilor.

În cercetările criminalistice se folosesc, în majoritatea cazurilor radiațiile din zona ultravioletului apropiat, deci cele cu lungimi de undă între circa 380 și 320 nanometri (nm), care nu prezintă un pericol imediat pentru organismele vii102. Procedeele de fotografiere trebuie raportate la lungimile de undă U.V. folosite în examinare.

99 **Charles Sannie,** *La recherche scientifique du criminel*, Ed. Armand Colin, Paris, 1954, p.76 și urm.

100 **Microfotografia** este o fotografie care reprezintă o imaginea mărită a unor ființe sau obiecte microscopice, obținută cu ajutorul unui aparat fotografic adaptat la un microscop, conform [http://dexonline.ro/definitie/microfotografie,](http://dexonline.ro/definitie/microfotografie) consultat la 06.12.2012.

101 **Emilian Stancu,** *op.cit.*, p.100.

102 **Idem,** p.102.

Dintre proprietățile pe care le au radiațiile U.V., în Criminalistică se folosește proprietatea lor de a provoca fluorescența unei categorii largi de elemente sau substanțe, cu lungimi de undă specifice fiecăreia dintre ele în spectrul vizibil. *Fluorescența* reprezintă proprietatea unor substanțe numite *fluorescente* de a emite radiații electromagnetice în spectrul vizibil prin absorbția de radiații electromagnetice (radiații U.V., radiații X).

Pentru executarea unei fotografii în radiații ultraviolete, în laboratoarele de criminalistică sunt necesare următoarele:

* + ***Surse de radiații U.V.*,** a căror diversitate este mare: becuri simple, lămpi cu cuarț, lămpi cu mercur, tuburi luminiscente și arcuri electrice.
  + ***Filtre de selectare a radiațiilor*,** acestea fiind de două tipuri: filtre care permit să treacă numai radiația ultravioletă, reținând celelalte radiații și filtre care opresc radiațiile U.V., permițând însă trecerea radiațiilor vizibile și infraroșii.
  + ***Materiale fotosensibile*** care cuprind filmele obișnuite nesensibilizate cromatic cât și alte materiale destinate special acestui gen de fotografie.
  + ***Aparatele de fotografiat*** pot fi din categoria celor obișnuite, dar bine corectate pentru aberațiile cromatice.

Principalele variante ale fotografiei de examinare în radiații ultraviolete sunt:

* + - ***Fotografia în ultravioletul reflectat*** reprezintă un procedeu care implică folosirea unui filtru, dispus în dreptul sursei, care permite trecerea numai radiației ultraviolete utilizate în iluminarea suprafeței sau obiectului fotografiat. În dreptul obiectivului aparatului de fotografiat se instalează un filtru care va selecta numai radiația U.V., oprind celelalte radiații.
    - ***Fotografia fluorescenței*** constă în fixarea imaginii formate de radiația secundară, ca urmare a excitării corpului cu radiația ultravioletă. Pentru executarea acestui gen de fotografie sunt necesare folosirea unor surse de radiații U.V. și montarea în dreptul obiectivului aparatului de fotografiat a unui filtru care să oprească radiația U.V., permițând trecerea radiației din spectrul vizibil.

Principalele domenii din cercetarea criminalistică în care se recurge la radiațiile ultraviolete sunt următoarele:

* 1. ***Traseologia***, respectiv relevarea și cercetarea urmelor, printre care mai importante sunt urmele de mâini, urmele biologice, alte urme organice, respectiv cele care conțin proteine, hidrocarburi, etc.
  2. ***Balistica judiciară*,** mai ales pentru descoperirea urmelor suplimentare ale tragerii cu armele de foc, cum ar fi, de exemplu, depunerile specifice inelului de frecare.
  3. ***Cercetarea tehnică*** ***a înscrisurilor*,** radiația ultravioletă având un rol particular în descoperirea falsului prin înlăturare de text, în descoperirea unor falsuri în documente cu caracter financiar.
  4. ***Efectuarea de fotografii în cadrul unor activități de urmărire penală*** printre care se pot număra descoperirea sau prevenirea furturilor din avutul public sau particular, prinderea în flagrant delict a persoanelor care săvârșesc infracțiuni, cum ar fi de exemplu, luarea de mită sau darea de mită.

### Cercetarea operelor de artă.

* + - 1. *Fotografia de examinare în radiații infraroșii*

Radiațiile infraroșii sunt folositoare în Criminalistică, datorită capacității lor de a străbate anumite corpuri și de a fi reținute de altele, cât și datorită modului de propagare și de reflexie, ele nefiind influențate de elementele poluante din atmosferă, oferind și posibilitatea de a realiza fotografii în condiții de întuneric, sporind puterea de percepție vizuală sub raport tehnic.

Cu toată perfecționarea adusă metodelor de folosire a radiațiilor infraroșii, inclusiv procedeelor fotografice, în prezent se lucrează cu radiații din domeniul apropiat, cu lungimea de undă cuprinsă între 760-1500 nm.

Pentru executarea unei fotografii în radiații infraroșii (I.R.), atât în situația examinărilor de laborator cât și în cazul efectuării de înregistrări cu caracter judiciar operativ sunt necesare următoarele:

* ***Sursele de radiații I.R.*** sunt următoarele: lămpile electrice incandescente, radiațiile termice și radiațiile electroluminiscente. În condițiile executării de fotografii se utilizează surse cu temperaturi apropiate de 300˚C, cum sunt lămpile de rezonanță cu cesiu. Pentru iluminări la distanță mare se folosesc și lămpile cu arc electric.
* ***Filtrele de selectare a radiațiilor*** sunt de tip solid, lichid sau gazos, având un rol important în obținerea imaginii. Cel mai frecvent sunt folosite filtrele solide, confecționate din ebonită ori alte materiale plastice, filtre din sticlă acoperite cu straturi coloidale din diverse substanțe103.
* ***Materialele fotosensibile*** trebuie să fie de tip special, deoarece emulsia fotografică sensibilizată cromatic, în mod obișnuit nu este influențată decât până la lungimile de undă ale

103 **Maurice Deribere,** *La photographie en infrarouge*, Ediția a II-a, Ed. Paul Montel, Paris, 1948, p.13 și urm.

roșului vizibil (maximum 760 nm). Din acest motiv, filmele pentru fotografiere în infraroșu sunt hipersensibilizate cromatic, fie pe cale industrială, fie în condiții de laborator.

* ***Aparatele de fotografiat*** pot fi de tip obișnuit dar cu posibilități tehnice de corecție a imaginiii. Aparatele moderne au pe montura obiectivului un reper pentru punerea la punct a imaginii în infraroșu, dar aceasta numai până în zona de circa 850 nm. Executarea fotografiei necesită montarea în dreptul obiectivului a filtrului sau ecranului care va selecta numai radiația infraroșie. Filtrele pot fi adaptate la o anumită lungime de undă a radiației, în funcție de scopul urmărit prin fotografiere.
* ***Transformatoarele electronooptice*** permit vizualizarea directă a imaginii infraroșii, fiind din ce în ce mai folosite în cercetările criminalistice, atât în condiții de laborator, inclusiv în microscopie, cât și în cele operative.

Principalele domenii din cercetarea criminalistică în care se recurge la radiațiile infraroșii sunt următoarele:

* ***Cercetarea tehnică a înscrisurilor*** în special a celor falsificate prin înlăturarea sau acoperirea textului, precum și prin adăgare de text sau prin copiere.
* ***Cercetarea unor valori sau opere de artă,*** prin efectuarea de expertize de sine stătătoare, dintre acestea distingându-se expertiza destinată stabilirii autenticității unor picturi sau a timbrelor de valoare, datorită capacității de penetrare, reflectare diferită, ori de formare a unei imagini color de tip infraroșu.
* ***Descoperirea urmelor suplimentare*** ale tragerilor cu armele de foc, cât și din alte domenii ale traseologiei, cum ar fi descoperirea de urme metalice în explozii sau spargeri.
* ***Efectuarea unor fotografii judiciare cu caracter operativ,*** cum sunt fotografiile de urmărire în condiții de întuneric și fotografiile la fața locului în condiții de ceață sau fum. În această categorie poate fi încadrată și organizarea supravegherii, în condiții de întuneric, a unor locuri sau obiective, cu ajutorul dispozitivelor electronooptice, pentru asigurarea pazei lor și prevenirea unor infracțiuni de genul sustragerilor.

# CAPITOLUL IV

**CERCETAREA CRIMINALISTICĂ A URMELOR**

## Noțiuni introductive

### Noțiunea de urmă a infracțiunii

Investigațiile criminalistice, destinate descoperirii infracțiunilor și identificării autorilor acestora, au drept fundament științific, principiul potrivit căruia săvârșirea unei fapte prevăzute de legea penală determină modificări în mediul înconjurător.

Conform principiului enunțat mai sus, reputatul criminalist francez, Edmond Locard afirma: „este imposibil pentru un răufăcător să acționeze și mai ales să acționeze cu intensitatea pe care o presupune acțiunea criminală, fără să lase urme ale trecerii sale”104.

Prin *urmă* *a infracțiunii* „se înțelege orice modificare intervenită în condițiile săvârșirii unei fapte penale, între faptă și reflectarea ei materială existând un raport de cauzalitate”105. Din interpretarea acestei definiții este evident că noțiunii de urmă i se atribuie un înțeles oarecum mai larg, mai apropiat de ceea ce se întâlnește în practica judiciară. Prin urmare, producerea unei modificări nu este limitată în exclusivitate la persoana autorului faptei, ea putând aparține în egală măsură și subiectului pasiv al infracțiunii.

Referitor la definirea noțiunii de urmă a infracțiunii, în literatura de specialitate au fost exprimate opinii asemănătoare. Astfel potrivit altor păreri, *urma a infracțiunii* reprezintă

„totalitatea elementelor materiale a căror formare este determinată de săvârșirea infracțiunii”, sau „cele mai variate schimbări care pot interveni în mediul înconjurător, ca rezultat al acțiunii infractorului”106.

Domeniul tehnic al investigației criminalistice care se ocupă cu cercetarea urmelor este cunoscut și sub denumirea de *Traseologie*. Noțiunea de *Traseologie* se referă la examinarea urmelor create prin reproducerea construcției exterioare a corpurilor sau obiectelor (urme de mâini, de picioare, urme ale instrumentelor de spargere, ale armelor, etc.).

### Criterii de clasificare a urmelor infracțiunii

În literatura de specialitate urmele au fost clasificate după diferite criterii, acestea având drept scop creșterea gradului de precizie și claritate al formulării concluziilor cercetărilor criminalistice în soluționarea cauzelor penale.

Criteriile generale de clasificare a urmelor sunt următoarele:

104 **Edmond Locard,** *Manuel de technique policière*, Ed. Payot, Paris, 1948, p.68.

105 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.113.

106 **Camil Suciu,** *Criminalistica*, Ed. Didactică și Pedagogică, București, 1972, p.200.

* + - 1. *Factorul creator de urmă*

Potrivit acestui criteriu, factorii care au determinat apariția unei urme pot fi diverși: corpul omului, obiecte sau instrumente, animale, fenomene, (cum ar fi de exemplu, incendiul, explozia).

* + - 1. *Tipul sau natura urmei*

În funcție de acest criteriu clasificarea urmelor este următoarea:

* ***Urme care reproduc forma suprafeței*** de contact a obiectului creator, cum ar fi de exemplu, urmele de mâini, picioare, urmele instrumentelor de spargere, etc.
* ***Urme sub formă de pete sau resturi de materii organice și anorganice***, inclusiv resturi sau fragmente de obiecte, denumite generic și *urme materie*.

### Urme sonore și urme olfactive.

* ***Urme vizibile și urme latente*** (invizibile cu ochiul liber sau foarte puțin vizibile, ceea ce impune revelarea lor prin diverse metode și mijloace tehnico-științifice).
* ***Macro și microurmele***, din prima categorie făcând parte majoritatea urmelor, iar din a doua categorie fac parte urmele formate din particule sau resturi foarte mici de obiecte, substanțe, practic invizibile cu ochiul liber.
  + - 1. *Modul de formare a urmelor*

Conform acestui criteriu, clasificarea urmelor este următoarea:

* ***Urme statice***, create prin atingere, apăsare sau lovire, fără ca suprafețele de contact să se afle în mișcare una față de alta în momentul contactului.
* ***Urme dinamice*** formate ca rezultat al mișcării de translație, de alunecare a unei suprafețe peste alta.
* ***Urme de suprafață*** care se pot prezenta în două variante: *urme de stratificare*, formate prin depunerea unui strat de substanță (grăsime, sânge, praf, transpirație) pe suprafața primitoare a urmei și *urme de destratificare*, formate prin ridicarea substanței aflate inițial pe suport (de exemplu, atingerea cu mâna a unei suprafețe prăfuite).
* ***Urme de adâncime***, specifice suporturilor sau obiectelor primitoare de urmă cu un anumit grad de plasticitate, în care se imprimă suprafața obiectului ce a format urma.

## Identificarea dactiloscopică

### Noțiunea și obiectul dactiloscopiei

Cercetările întreprinse asupra caracteristicilor desenelor papilare și a utilității lor în identificarea persoanelor au pus bazele unei ramuri importante a științei Criminalisticii, cunoscută sub denumirea de *dactiloscopie*.

**Dactiloscopia** reprezintă „acea ramură a tehnicii criminalistice care se ocupă cu studiul desenelor papilare ce se întâlnesc în regiunea digitală, palmară și plantară, precum și a urmelor lăsate de aceste regiuni în câmpul infracțiunii, pentru identificarea persoanelor și cadavrelor”107.

Obiectul dactiloscopiei îl formează următoarele probleme:108

* + „Elaborarea procedeelor și mijloacelor de descoperire, relevare, fixare, ridicare, examinare și interpretare a urmelor desenelor papilare lăsate de o persoană în diferite locuri.
  + Elaborarea regulilor de codificare a desenelor papilare în vederea organizării evidențelor dactiloscopice a infractorilor pentru constatarea recidivei, a numelor false și pentru identificarea infractorilor pe baza urmelor papilare lăsate la locul faptei.
  + Elaborarea metodelor de ținere în evidență a urmelor papilare rămase la infracțiunile cu autori necunoscuți.
  + Elaborarea procedeelor și tehniciilor de amprentare a persoanelor și cadavrelor.
  + Elaborarea metodologiei de identificare prin expertiză dactiloscopică a infractorilor după urmele papilare create de aceștia la locul comiterii infracțiunii.
  + Identificarea cadavrelor necunoscute (găsite fără acte asupra lor) pe baza impresiunilor prelevate de la acestea. În această situație există două posibilități: când persoana căreia îi aparține cadavrul a fost dactiloscopiată în timpul vieții; când familia, rudele sau prietenii unei persoane dispărute în condiții necunoscute pot prezenta obiecte pe care ar fi putut rămâne urmele papilare ale celui dispărut”.

### Proprietățile desenului papilar

Proprietățile desenului papilar sunt următoarele:

### Unicitatea desenului papilar

Desenele papilare se deosebesc între ele prin formă și prin detalii caracteristice, al căror număr și varietate fac practic imposibilă întâlnirea a două amprente identice.

### Fixitatea desenului papilar

Fixitatea desenului papilar este o proprietate care constă în menținerea formei și detaliilor caracteristice ale desenului papilar de la formarea sa, în luna a șasea de viață intrauterină și până la moartea persoanei. Singura modificare, fără implicații în procesul

107 **Camil Suciu,** *op.cit.*, p.202.

108 **Constantin Drăghici, Adrian Iacob,** *Tratat de tehnică* *criminalistică*, Ediția a II-a, Ed. Sitech, Craiova, 2009, p.88-89.

identificării, o reprezintă creșterea în dimensiuni a amprentei, pe măsura dezvoltării corpului, fără influență asupra caracteristicilor crestelor papilare.

### Inalterabilitatea

Inalterabilitatea reprezintă proprietatea esențială, determinată de faptul că, în mod normal un desen papilar nu poate fi modificat sau înlăturat. Numai rănile adânci, care afectează în adâncime stratul dermic, distrugând papilele, precum și unele boli, de tipul leprei, pot conduce la alterarea involuntară a desenului.

### Clasificarea desenului papilar

Desenele papilare sunt caracterizate de forme variate. Din această cauză s-a impus împărțirea lor, grupe sau tipuri, clasificare determinată de necesitatea realizării unui sistem simplu și eficace de înregistrare, în vederea identificării lor ulterioare.

Primul criteriu îl constituie *regiunea anatomică* a corpului pe care o ocupă, respectiv regiunile digitală, palmară sau plantară. Astfel în funcție de locul pe care îl ocupă, desenele papilare ale mâinii sunt structurate dupăcum urmează:

* **Regiunea digitală** cu zonele falangetei, falanginei și falangei, despărțite de șanțurile flexorale.
* **Regiunea palmară** cu zonele palmară, tenară și hipotenară.

Indiferent de zona în care se găsesc, desenele papilare au o importanță aproape egală în identificare. Totuși, dintre acestea se remarcă desenele de pe falangete, ale căror urme rămân cel mai frecvent la fața locului. Datorită particularităților lor de structură, aceste desene sunt singurele utilizate în înregistrările dactiloscopice.

Crestele papilare care alcătuiesc structura desenului falangetei formează, de obicei, trei zone:

* + *Zona bazală*, dispusă între șanțul flexoral și centrul desenului.
  + *Zona centrală* sau nucleară, zonă ce deține ponderea cea mai mare în clasificare.
  + *Zona marginală* formată din crestele aflate la exteriorul desenului.

Locul de întâlnire al celor trei zone poartă denumirea convențională de DELTA, fiind și ea de mai multe feluri (Delta albă, Delta neagră, etc.).

Al doilea criteriu de clasificare a desenelor papilare este determinat de *forma desenului* din zona centrală și de *poziția și numărul deltelor*:

* **Desene adeltice** sau de **tip arc**, lipsite de zona centrală.
* **Desene monodeltice** sau de **tip laț**, în care zona centrală are efectiv forma unui laț pornind din dreapta sau din stânga desenului, de aici și subclasificarea în *dextrodeltice* și *sinistrodeltice*.
* **Desene bideltice** sau de **tip cerc**, zona centrală fiind sub formă de cerc, de spirală, de lațuri gemene, etc.
* **Desene polideltice** sau de **tip combinat**, majoritatea prezentând trei delte și rar patru delte.
* **Desene excepționale** sau **amorfe**, care nu se apropie de desenele papilare obișnuite.

### Cercetarea la fața locului a urmelor de mâini

Cercetarea la fața locului a urmelor de mâini se desfășoară pe parcursul a două etape: prima etapă se referă la descoperirea și revelarea urmelor de mâini, iar a doua etapă este destinată fixării și ridicării lor.

* + - 1. *Considerații privind formarea urmelor de mâini*

Urma papilară, indiferent că este a degetelor, a palmei sau a întregii mâini, se formează prin contactul direct al acesteia, fie cu o suprafață, fie cu un obiect oarecare. În funcție de modul de formare, ele se clasifică astfel:

## Urme de mâini statice sau dinamice.

Valoarea cea mai mare pentru identificare o au urmele de mâini statice, deoarece acestea reușesc să redea cu claritate desenul papilar și detaliile sale caracteristice.

* + **Urme de suprafață** **sau de adâncime** în funcție de plasticitatea suportului primitor de urmă. Urmele de suprafață se pot forma prin *stratificare*, datorită depunerii de substanță aflată pe mână pe suprafața atinsă, precum și prin *destratificare*, datorită ridicării substanței existente anterior pe obiect.

## Urme de mâini vizibile sau latente

Urmele de mâini latente sunt în marea majoritate a cazurilor de o calitate mai bună decât urmele vizibile, datorită faptului că acestea se formează prin depunerea unui strat foarte subțire de substanță, capabilă să redea cu fidelitate detaliile caracteristice ale crestelor papilare și chiar al porilor. Urmele vizibile pot determina unele greutăți în cercetare, deoarece acestora le este caracteristic în numeroase cazuri un anumit grad de acoperire a detaliilor cu substanța depusă (sânge, grăsime, murdărie). De asemenea, substanța impregnată în șanțurile papilare nu numai că determină estomparea crestelor, dar poate forma ea însăși o urmă ce va reflecta traseele șanțurilor, nu ale crestelor, astfel încât pe obiect apare imaginea negativă a amprentei papilare.

* + - 1. *Descoperirea urmelor de mâini*

Căutarea urmelor latente de mâini trebuie efectuată cu multă atenție pentru a nu crea alte urme sau pentru a nu le distruge pe cele existente. În acest scop obiectele se vor ridica fie cu penseta, în situația când sunt de dimensiuni mici, sau cu mâna introdusă într-o mănușă chirurgicală, apucându-le de acele locuri în care, de regulă, nu pot rămâne urme papilare109.

Pentru ușurarea procesului de căutare a urmelor crestelor papilare se recomandă utilizarea unei lanterne cu care se va ilumina oblic obiectul presupus a fi purtător de urmă. O altă metodă, care se poate aplica în alte cazuri, constă în pulverizarea pe obiectul presupus purtător de urmă a unei soluții pe bază de luminol. Astfel sub acțiunea radiațiilor ultraviolete, urma va apărea într-o luminiscență specifică pentru un timp scurt. În prezent se apelează la tehnici nedistructive de genul razelor laser sau surselor de lumină emise de aparatura polylight110.

Descoperirea urmelor este posibilă și cu ajutorul lămpii portabile de radiații ultraviolete aflate în trusa criminalistică.

În primele momente ale cercetării, stabilirea vechimii urmelor este absolut necesară pentru alegerea mijloacelor adecvate de revelare ( de exemplu, revelarea unei urme proaspete, de circa o oră, prin prăfuire, poate să conducă la alterarea urmei din cauza îmbâcsirii). Determinarea vechimii aproximative a urmelor papilare debutează din momentul descoperirii lor, dar ea continuă până în momentul expertizei dactiloscopice. Vechimea este un element de care se ține seama în interpretarea modului de formare a urmelor, ea oferind indicii privitoare la faptă și la persoana autorului. Sub raport tehnic criminalistic, determinarea vechimii urmelor nu presupune o operație distinctă, ci o folosire selectivă a unor procedee de revelare, pe mici porțiuni, care să ofere indicii asupra acestora111.

* + - 1. *Fixarea și ridicarea urmelor de mâini*
         1. Fixarea urmelor papilare
* **Sub raport procedural**, principalul mijloc de fixare a urmelor îl reprezintă procesul-verbal. Fixarea în procesul-verbal presupune consemnarea exactă, precisă și detaliată a urmelor și metodelor de revelare întrebuințate, a locului în care au fost descoperite și a raportului de poziție față de obiectele principale. De asemenea se fac mențiuni privind fotografiile executate, transferarea pe pelicule adezive sau prin mulaj, inclusiv ridicarea obiectelor purtătoare de urme de mâini (pahare, vase, scrumiere etc.).

109 **Constantin Drăghici, Adrian Iacob,** *op.cit.*, p.117.

110 **Ibidem**.

111 **Emilian Stancu,** *op.cit.*, p.125.

* **Sub raport tehnic criminalistic**, fixarea presupune, în primul rând, fotografierea urmelor atât în cadrul ambianței generale a locului faptei, cât și în calitatea lor de obiecte principale, insistându-se asupra redării cu claritate a detaliilor caracteristice. Conform art.131 Cod procedură penală, fotografiile vor însoți procesul-verbal, organele de urmărire penală și instanțele de judecată fiind chemate să verifice, printre altele, dacă afirmațiile din procesul- verbal corespund cu imaginile fotografice. În principiu, se efectuează o fotografie a grupului de urme digitale sau a întregii palme, după care se insistă asupra porțiunilor sau amprentelor cu detaliile cele mai valoroase pentru identificare.
  + - * 1. Ridicarea urmelor de mâini

Ridicarea urmelor de mâini se poate realiza fie prin transferarea pe peliculă adezivă specială, fie prin efectuarea unui mulaj. Ridicarea vizează însă și obiectele mici, transportabile, care sunt purtătoare de urme.

* *Transferarea pe peliculă adezivă*, denumită și *folio* se realizează după revelarea și fotografierea urmelor. În situația în care condițiile de la fața locului nu permit fotografierea urmelor, se recurge direct la transferarea lor pe peliculă.
* *Ridicarea cu ajutorul mulajelor* se realizează în cazul urmelor de adâncime, după fotografierea prealabilă a lor. Pentru urmele de mâini sau de obiecte, caracterizate prin finețea detaliilor sunt preferabile materialele folosite în stomatologie, de tipul ghipsului dentar, alginatului, diferite paste sau polimeri (stomalgină, sielast).
* *Transportarea obiectelor purtătoare de urme* impune respectarea unor cerințe de manipulare și ambalare vizând prevenirea distrugerii sau alterării urmelor. De exemplu, chiar dacă se poartă mănuși, obiectul se prinde de margini sau de laturile unde, prin natura lucrurilor, se formează cele mai puține urme. Obiectele purtătoare de urme trebuie să nu fie ridicate înainte de a fi marcate și fotografiate, aspect esențial sub raport procedural. Ambalarea se realizează în condiții care să asigure integritatea urmelor, dar și a obiectului. După ambalarea obiectului, coletul se sigilează cu sigiliul organului judiciar care conduce ancheta. Totoodată coletul va purta o etichetă numerotată și alte mențiuni privind locul, data, conținutul.

### Expertiza criminalistică a urmelor de mâini

Expertiza criminalistică a urmelor de mâini sau expertiza dactiloscopică reprezintă etapa finală a activității de clarificare a aspectelor legate de formarea urmelor de mâini la fața locului, de obținere de informații privind persoana, precum și de stabilire a raportului dintre urmă și activitatea infracțională. Scopul principal al expertizei dactiloscopice este acela al identificării persoanei ce a lăsat urme în câmpul infracțional.

În literatura de specialitate s-a impus termenul de *urmă* pentru a delimita urma formată în activitatea infracțională, de „urma” obținută în mod experimental, în scop de examinare comparativă, denumită în acest caz *impresiune*. Termenii de *urmă* și *impresiune* exprimă în esență același lucru, și anume reflectarea desenului papilar cu ceea ce are el mai caracteristic.

Pentru a se putea trece la efectuarea expertizei dactiloscopice, organul judiciar trebuie să fie în posesia urmelor ridicate de la fața locului, cât și a unor modele de comparație (impresiuni digitale) preluate de la suspecți, pe care să le pună la dispoziția expertului criminalist. Modelele de comparație se obțin prin amprentarea persoanelor suspecte de comiterea infracțiunilor, operațiune care poate fi efectuată anterior cu ocazia săvârșirii de către suspect a unei infracțiuni sau ulterior descoperirii infracțiunii ce se investighează112. În vederea efectuării examenului comparativ, expertul trebuie să dispună de impresiunile persoanelor suspecte, ale altor persoane care au pătruns la locul faptei, uneori chiar ale persoanelor care au efectuat cercetarea și care, din neatenție sau neglijență au creat urme la fața locului.

Posibilitățile științifice oferite de expertizele dactiloscopice în examinarea urmelor de mâini depind de situația când expertului criminalist i se prezintă numai urma, sau și modelele de comparație.

Dacă expertului i se prezintă numai urma (eventual obiectul purtător de urmă) ridicată la fața locului, acesta are posibilitatea să stabilească printre altele, de la ce mână provine, regiunea mâinii sau degetul care a format-o, din ce tip sau varietate de desen papilar face parte, în ce mod s-a format, natura substanței de pe crestele papilare în momentul contactului cu obiectul primitor de urmă, care este vechimea urmei și dacă aceasta conține suficiente elemente de identificare.

În cazul în care expertului i se prezintă și impresiunile digitale luate persoanei suspecte, ori cele existente în cartoteca dactiloscopică, se poate stabili pe baza punctelor coincidente, dacă urma și impresiunea sunt formate de același deget, deci de aceeeași persoană.

În scopul verificării dacă o persoană este înregistrată într-o cartotecă dactiloscopică ca autor al unei infracțiuni pentru care a fost condamnată, sau în cazul efectuării unei expertize dactiloscopice pentru a identifica persoana care a lăsat la fața locului urmele papilare, precum și în orice alte situații când se efectuează identificarea prin dactiloscopie, este necesară obținerea impresiunilor digitale, palmare de la persoanele care fac obiectul acestei

112 **Nelu Viorel Cătuna,** *Criminalistică*, Ed. C.H. Beck, București, 2008, p.31.

activități113. Procedeul utilizat pentru obținerea impresiunilor papilare este numit amprentare dactiloscopică.

Operația de amprentare se realizează prin mai multe metode, cea mai utilizată în prezent fiind *amprentarea cu tuș tipografic*. Pe o placă de sticlă sau de metal de întinde cu ajutorul unui rulou de cauciuc, un strat subțire de tuș diluat cu terebentină. Amprentarea se realizează prin rularea regiunii falangetei, în care va fi inclus și șanțul flexoral pe placa de tuș, după care degetul se va rula pe fișa dactiloscopică.

Un alt procedeu de amprentare constă în *amprentarea chimică*. În această situație se folosesc o tușieră obișnuită, impregnată cu un reactiv incolor, pe care se va rula degetul și o coală specială de hărtie sau folie tratată chimic cu o substanță ce va intra în reacție cu soluția din tușieră.

Altă metodă de amprentare constă în *amprentarea specială pentru examinarea porilor*. În acest caz se apelează la un amestec de ceară și rășină grecească, întins pe o placă de sticlă sau hârtie lucioasă de foarte bună calitate, pe care va fi rulat degetul114.

Tehnica de luare a impresiunilor digitale de la un cadavru este deosebită de tehnica de amprentare a persoanelor aflate în viață, deoarece la cadavru intervin: rigiditatea cadaverică; deshidratarea; putrefacția; mumificarea. În situații normale, pe fiecare deget se aplică cu un rulou special cerneala de amprentare, după care pe deget se apasă hârtia susținută de o spatulă sau un suport metalic având o formă apropiată de un încălțător.

Tehnica de lucru, referitoare la activitatea de comparare dactiloscopică impune să se înceapă cu studierea temeinică a amprentei de identificat. Așadar se stabilește mai întâi din ce zonă provine: dacă este o amprentă digitală, de la care falangă provine, sau dacă este palmară, din ce parte a palmei provine115.

După identificarea zonei expertul criminalist trebuie să stabilească în cazul amprentelor digitale tipul și varietatea amprentei și să întocmească pe această bază formula decadactilară primară pentru a se limita compararea numai la cele care prezintă aceeași formulă116. Pentru stabilirea identității este necesar ca examenul comparativ să scoată în evidență un număr minim de detalii sau puncte caracteristice, capabil să conducă la o concluzie certă de identificare. Cu toate că nu există o regulă generală privind numărul acestor detalii, el variind pe plan mondial între 8 și 17, la noi în țară s-a impus în practică așa-numita regulă a celor „12 puncte de coincidență”.

113 **Constantin Drăghici, Adrian Iacob,** *op.cit.*, p.139.

114 **Emilian Stancu,** *op.cit.*, p.132.

115 **Constantin Drăghici, Adrian Iacob,** *op.cit.*, p.144.

116 **Ibidem**.

Examenul comparativ al urmelor și impresiunilor impune folosirea unei aparaturi diverse, de tipul lupei dactiloscopice, al lupei binoculare de cap și al aparatelor de proiecție de tip Faurot sau Zeiss.

Dezvoltarea fără precedent a tehnologiilor informației și comunicațiilor au permis punerea la punct a unor sisteme de identificare automată a amprentelor digitale, cunoscute generic sub numele de **AFIS** (*Automatic Fingerprint Identification System*). Sistemul de identificare automată a amprentelor digitale este o metodologie de identificare biometrică, care utilizează tehnologia informației și comunicațiilor cu aplicații la imagini pentru a obține, stoca și analiza datele dactiloscopice.

## Cercetarea criminalistică a urmelor de picioare

### Noțiuni introductive privind urmele de picioare

Urmele de picioare sunt folosite în procesul de identificare mai rar, deoarece s-a considerat că acestea au mai puține posibilități de individualizare, având un număr redus de elemente caracteristice, cu excepția celor specifice crestelor papilare de pe talpa piciorului.

* + - 1. *Clasificarea urmelor de picioare*

Din categoria urmelor de picioare fac parte:

## Urmele plantei piciorului (ale piciorului gol)

Urmele plantei piciorului, formate de piciorul descălțat sunt cele mai valoroase pentru individualizare, întrucât amprenta plantară (amprenta tălpii piciorului), cu caracteristicile sale papilare proprii, precum și cu particularitățile morfofiziologice, servește la o identificare certă a individului, echivalentă cu identificarea bazată pe amprentele digitale.

Planta piciorului se împarte în patru regiuni distincte:

* Regiunea *metatarsofalangiană*, cea mai valoroasă sub raportul identificării, datorită caracteristicilor desenului papilar, care se imprimă cel mai frecvent la fața locului.
* Regiunea *metatarsiană* întâlnită frecvent.
* Regiunea *tarsiană* imprimată parțial.
* Regiunea *călcâiului* caracterizată îndeosebi prin alterări ale desenului papilar, ca urmare a bătăturilor sau cicatricelor.

## Urmele piciorului semiîncălțat

Urmele piciorului semiîncălțat sau ale ciorapilor reproduc forma generală a plantei piciorului, a regiunilor sale și a țesăturii. Ele pot servi la determinări de grup și chiar la identificare, dacă prezintă elemente de individualizare, cum ar fi de exemplu cusăturile sau unele uzuri specifice.

## Urmele de încălțăminte

Urmele de încălțăminte dacă sunt formate în condiții corespunzătoare, cum ar fi de exemplu, urmele statice, de adâncime, în pământ moale, pot reflecta elemente caracteristice identificării. Urmele de încălțăminte prezintă în cazul cărării de urme, o serie de elemente specifice mersului unei persoane.

* + - 1. *Formarea urmelor de picioare*

Urmele de picioare se formează în condiții apropiate urmelor de mâini, în sensul că pot fi întâlnite sub formă statică sau dinamică, de suprafață sau adâncime, vizibile sau latente. Ele pot fi întâlnite fie sub formă izolată, fie sub forma unei cărări de urme. Caracteristic pentru această categorie de urme poate fi faptul că între urmele aceleiași persoane, purtând aceeași încălțăminte, pot apărea în privința dimensiunilor anumite deosebiri, tipice stării de mișcare ori de repaus în care s-au aflat în momentul formării. Prin urmare, o urmă a piciorului aflat în mișcare este mai puțin lungă decât o urmă formată într-un repaus relativ (stând pe loc).

### Cercetarea criminalistică la fața locului a urmelor de picioare

* + - 1. *Descoperirea urmelor de picioare*

Descoperirea și revelarea urmelor piciorului gol nu diferă cu mult de cercetarea urmelor de mâini, în situația formării lor ca urme latente pe suprafețe de genul linoleumului, parchetului, cimentului, metodele de descoperire și de revelare folosite fiind aceleași.

Urmele de încălțăminte când nu sunt vizibile sunt mai greu de descoperit, căutarea lor realizându-se în mod asemănător de cel al urmelor latente de mâini și de cele ale piciorului gol, respectiv cu ajutorul unei raze incidente de lumină.

O măsură de urgență necesară a fi luată imediat după descoperire este aceea a conservării urmelor supuse acțiunii unor factori de natură să le distrugă.

După descoperirea și revelarea lor este obligatorie măsurarea urmelor, inclusiv bidimensional, interesând lungimea acestora, lățimile în regiunea metatarsiană și tarsiană, lățimea călcâiului, poziția degetelor, în ipoteza urmelor piciorului gol. În cazul urmei de încălțăminte, măsurarea vizează, pe lângă dimensiunile generale și particularitățile desenului tălpii și tocului, anumite caracteristici de uzură care pot conduce la identificări de gen sau de grup.

* + - 1. *Fixarea și ridicarea urmelor de picioare*

În procesul-verbal de cercetare la fața locului se procedează la o descriere detaliată a numărului și tipurilor de urme de picioare descoperite, a formei și particularităților acestora, a naturii suportului în care s-au format, precum și a elementelor cărării de urme, dacă ele există.

Totodată se menționează modul de revelare, de fotografiere, de ridicare prin mulaj, de ambalare.

Fotografierea urmelor de picioare impune pe de o parte fixarea imaginii de ansamblu a grupului de urme, în scopul redării elementelor mersului persoanei, iar pe de altă parte, fixarea imaginii urmei care conține cele mai multe și mai clare elemente de individualizare a obiectului creator.

La fixarea urmelor de picioare este important să se execute, o dată cu fotografierea propriu-zisă și măsurarea liniară sau bidimensională, prin așezarea de-a lungul și de-a latul urmei a unei rigle gradate. Acest gen de fotografiere se execută potrivit regulilor specifice măsurătorilor fotografice.

Ridicarea prin mulaj a urmei formate în adâncime reprezintă o etapă importantă a cercetării, care se desfășoară imediat după fotografierea și eventual, după desenarea urmei pe o coală de calc, așezată pe o bucată de geam, deasupra urmei117. Potrivit diverselor împrejurări întâlnite la fața locului, se impune o pregătire specială a urmei și mulajului, mai ales în condițiile formării acestora în nisip, în pământ zgrunțuros sau moale, în zăpadă.

### Expertiza criminalistică a urmelor de picioare

Principalele probleme pe care le poate rezolva expertiza criminalistică a urmelor de picioare, indiferent dacă este vorba de urma piciorului gol ori de cea a încălțămintei depind de situația când expertului criminalist i se prezintă numai urma ridicată de la fața locului (în sensul mulajului, fotogramei sau desenului), sau și modelele de comparație.

În situația când expertului i se trimite numai urma, acesta poate să soluționeze următoarele probleme: determinarea sexului, vârstei, taliei și greutății aproximative a persoanei, particularitățile anatomo-patologice, mecanismul de formare și vechimea urmei, alte date rezultate din interpretarea elementelor cărării de urme.

Referitor la urma plantei piciorului, prin expertiză se pot determina piciorul și regiunea sa anatomică care a format-o, precum și prezența caracteristicilor de identificare118. În privința urmei de încălțăminte este posibilă determinarea tipului de încălțăminte pe baza comparării cu tălpile aflate în colecțiile laboratoarelor de criminalistică, precum și a diferitelor particularități, a uzurilor specifice, ce pot fi exploatate în vederea restrângerii cercului suspecților, ajungându-se finalmente chiar la identificarea încălțămintei creatoare de urmă.

117 **Camil Suciu,** *op.cit.*, p.246 și urm.

118 **Camil Suciu,** *op.cit.*, p.251-253.

În cazul când expertului i se pun la dispoziție modele de comparație, respectiv impresiunea plantei piciorului sau încălțămintea suspectă, se poate ajunge la identificarea persoanei sau obiectului creator de urmă.

Identificarea după urmele de picioare este perfect posibilă și în ipoteza piciorului încălțat în ciorapi, nu atât după particularitățile materialului din care sunt confecționați aceștia, cât după morfologia piciorului, ponderea deținând-o caracteristicile regiunilor metatarsofalangiană și metatarsiană119.

## Cercetarea criminalistică a urmelor biologice

### Cercetarea criminalistică a urmelor de sânge

* + - 1. *Considerații generale*

Sângele deține aproximativ 1/13 din greutatea unei persoane și este compus din două părți principale: plasma și elementele celulare, formate din globule roșii (hematii sau eritrocite), globule albe (leucocite) și trombocite, fiecare distingându-se printr-o serie de caracteristici.

În câmpul infracțional, urmele de sânge se prezintă sub formă de picături, stropi, dâre, bălți, mânjituri și sunt consecința unei acțiuni violente exercitate asupra corpului persoanei, de natură să determine, direct sau indirect, leziuni ale vaselor sanguine.

Culoarea urmelor de sânge diferă în funcție de vechimea, cantitatea, natura suportului și factorii care acționează asupra lor: temperatura, lumina, diverși agenți fizici și chimici. O urmă proaspătă are o culoare roșu-stacojie și un luciu caracteristic. În timp luciul dispare, urma devine solzoasă, iar culoarea se modifică de la un brun roșcat spre maroniu și negru.

Calitatea urmelor de sânge este influențată de acțiunile exercitate de om, respectiv de persoana care caută să îndepărteze pata prin răzuire, spălare sau, pur și simplu, prin distrugerea suportului sau a porțiunii sale care conține urma.

* + - 1. *Cercetarea și interpretarea la fața locului a urmelor de sânge*
         1. Descoperirea urmelor de sânge

Dificultatea descoperirii nu se referă la urmele evidente de sânge, ci la acele urme care au suferit modificări prin trecerea timpului, la urmele aflate în cantitate mică, sau care prezintă o culoare ce se poate confunda cu aceea a suportului. La acestea se adaugă dificultățile descoperirii urmelor care au fost înlăturate, în parte, de autor.

119 **Casimer J. Smerecki, C. Owen Lovejoy,** *Identification par la morphologie du pied*, Revue Internationale de Police Criminelle, nr.390, august-septembrie 1985, p.186-190.

Căutarea urmelor de sânge se realizează potrivit particularităților locului sau suportului cercetat, fiind orientată în câteva direcții principale:120

* Îmbrăcămintea și corpul persoanelor antrenate în infracțiune (victimă sau făptuitor). O atenție deosebită se va da autorului, acesta încercând să îndepărteze de regulă urmele de sânge. Este de reținut faptul că urmele de sânge pot rămâne în profunzimea țesăturii, îmbrăcămintei și lenjeriei, la cusături, în manșete, în interiorul buzunarelor, sub unghii, în păr, etc.
* Porțiunea de teren și obiectele aflate la locul comiterii infracțiunii sau în locul în care a fost descoperit cadavrul, cum ar fi de exemplu, covoarele, încheieturile parchetului, diverse obiecte de mobilier, ușile, ferestrele, etc.
* Instrumentele utilizate în comiterea infracțiunii, cum sunt cuțitele, topoarele, alte tipuri de arme, instrumentele chirurgicale folosite la efectuarea ilegală a unei intervenții.
* Instalațiile sanitare, vasele, alte obiecte ce pot servi la înlăturarea urmelor sau la transportul cadavrului.

Descoperirea petelor suspecte a fi de sânge se realizează prin metode fizice, prin utilizarea surselor de lumină (lanternă), care dispun de filtre colorate (roșii sau verzi), capabile să evidențieze mai bine urma. Iluminarea suprafeței cercetate se efectuează sub un unghi ascuțit. Frecvent se utilizează lampa de radiații U.V.

După descoperirea petelor suspecte este necesară în continuare aplicarea de metode chimice pentru a stabili dacă pata este într-adevăr de sânge. În mod concret se folosesc următoarele metode chimice:

* *Apa oxigenată*, care produce o efervescență caracteristică eliberării oxigenului din sânge.
* Un alt reactiv este pe bază de *luminol*, care prin împrăștierea pe urmele presupuse de sânge, sub acțiunea radiațiilor ultraviolete determină o fluorescență specifică.
* Reacția cu *acidul sulfuric*.
* *Reactivul Medinger* pe bază de verde leuco-malachit.
* *Reactivul Adler* pe bază de benzidină.

Aceste metode folosite au un caracter orientativ sau de probabilitate, urmând să se efectueze investigarea complexă în laborator, pentru a se stabili cu precizie dacă este sau nu o urmă de sânge.

120 **Emilian Stancu,** *op.cit.*, p.159.

După descoperirea urmelor de sânge, are loc fixarea lor prin descrierea în procesul- verbal, prin fotografiere (fotografia schiță, de detaliu, inclusiv fotografia separatoare de culori, fotografia color) pentru punerea în evidență a urmelor.

* + - * 1. Ridicarea urmelor de sânge

Ridicarea urmelor de sânge prezintă anumite particularități, în special în cazul celor care se găsesc pe obiecte ce nu pot fi transportate, astfel:

* Petele uscate se pot răzui sau decupa împreună cu o porțiune din suport.
* Bălțile de sânge se pot absorbi cu pipeta sau cu hârtia de filtru.
* Urmele dispuse pe suprafețe ce nu se pot răzui sau așchia se solubilizează și se ridică pe o hârtie de filtru, însă vor trebui examinate cu maximă urgență.
* Urmele formate pe zăpadă se ridică prin introducerea sub planul pe care se găsesc acestea a unei hârtii, a unui tifon, sau a unei hârtii de filtru.
* Crengile, frunzele și vegetația care au pe ele urme de sânge se taie.
* Pământul și nisipul ce conțin urme de sânge se ridică cu totul.
* Urmele de sânge aflate pe obiecte de uz vestimentar și accesorii, pe lenjeria de pat, huse de fotolii se ridică împreună cu suportul după ce în prealabil au fost uscate.

La ridicarea urmelor de sânge trebuie avut în vedere faptul că acestea pot conține și alte categorii de urme biologice.

Ambalarea obiectelor purtătoare de urme de sânge se va face în saci de hârtie, cu urmele în stare uscată.

* + - * 1. Interpretarea urmelor de sânge

Interpretarea urmelor de sânge la locul descoperirii lor este importantă pentru clarificarea ulterioară a împrejurărilor comiterii faptei, astfel după cum urmează:

* După forma luată de o picătură de sânge se poate stabili înalțimea de la care a căzut, marginile urmei fiind cu atât mai zimțate cu cât înălțimea este mai mare.
* O urmă de sânge creată de o persoană în mers are o formă alungită cu partea ascuțită în direcția de deplasare.
* Stropii de sânge aflați pe perete la o înălțime de peste 1,5 m pot demonstra că victima a fost lovită când se afla în picioare.
* După forma, dispunerea și cantitatea stropilor se poate stabili dacă sângele provine din artere sau vene.
* Dârele de sânge servesc la stabilirea direcției în care a fost deplasat cadavrul.
* Prezența unor multitudini de urme împrăștiate pe o mare suprafață în încăpere indică nu numai că victima s-a zbătut sau s-a luptat cu agresorul, dar și faptul că autorul infracțiunii este purtător indubitabil de urme de sânge.
* Determinarea grupelor de sânge ale autorului infracțiunii cât și a victimei.
* Stabilirea datei aproximative de formare a urmei de sânge, după vechimea acesteia.

*4.4.1.3. Expertiza biocriminalistică a urmelor de sânge*

Prima categorie de întrebări adresate expertului biolog se referă la întrebările dacă urma este sau nu de sânge și dacă sângele este de natură umană sau animală, aspecte ce pot fi clarificate cu probabilitate încă din faza cercetării la fața locului. Un răspuns ferm la aceste întrebări îl dau reacțiile de certitudine, dintre cele mai utilizate în practică sunt reacțiile microcristalografice, ori cele microspectroscopice.

Alte întrebări vizează stabilirea grupelor sanguine, cărora le aparține urma, potrivit sistemului clasic A, B, O ca și altor sisteme cum sunt M.N, Rh, Gm, precum și stabilirea sexului persoanei, în funcție de cromatina sexuală.

### Cercetarea urmelor de spermă (seminale)

* + - 1. *Aspecte generale*

Importanța urmelor de spermă pentru cercetările criminalistice constă nu numai în faptul că ele servesc la clarificarea unor probleme referitoare la împrejurările comiterii faptei, dar mai ales la posibilitatea obținerii unor date utile individualizării persoanei ori delimitării cercului de suspecți.

Prin urme de spermă se înțelege lichidul de secreție al glandelor sexuale masculine, ejaculat din cauze fiziologice sau patologice, depus pe diferite suporturi în procesul comiterii infracțiunii121.

Formarea urmelor de spermă are loc prin depunerea, pe diverse suporturi a lichidului spermatic ejaculat în momentul unui contact sexual, al masturbării sau ca o consecință a unor tulburări neuro-psihice. În stare uscată, urmele seminale prezintă un contur neregulat, o culoare gri-albicioasă și sunt aspre la pipăit, dacă se formează pe suporturi absorbante, de tipul țesăturilor din fibre naturale. La suporturile din țesuturi sintetice, urmele au un aspect de crustă solzoasă și lucioasă122.

* + - 1. *Cercetarea la fața locului*
         1. Căutarea urmelor seminale

121 **Colectiv,** *Tratat practic de criminalistică*, vol. I, Editat de Ministerul de Interne, Serviciul Editorial, Presă și Propagandă în rândul populației, București, 1976, p.207.

122 **Emilian Stancu,** *op.cit.*, p.164; **A se vedea, Mihail Kernbach,** *Medicina judiciară*, Ed. Medicală, București, 1958, p.786.

Căutarea urmelor seminale se efectuează prin examinarea corpului victimei, o atenție specială fiind acordată orificiilor naturale, precum și a lenjeriei de corp și de pat, a îmbrăcămintei, a altor obiecte. Spre deosebire de alte urme biologice, urmele de spermă sunt mai ușor de descoperit datorită fluorescenței lor relativ specifice, de nuanță albăstruie, determinată de radiațiile ultraviolete.

* + - * 1. Ridicarea urmelor seminale

Ridicarea urmelor seminale se efectuează cu precauție deosebită pentru păstrarea intactă a petei și implicit a spermatozoizilor, principalul element asupra căruia se îndreaptă examinarea. În acest scop se ridică obiectul purtător de urme sau se taie porțiunea cuprinzând pata, fără a o îndoi.

Urmele dispuse pe o suprafață de tare nu se răzuiesc, ci se decupează. Picăturile aflate pe păr se recoltează prin tăierea firelor. Urmele seminale de pe piele se recoltează prin umezirea cu apă distilată a petei și transferarea pe o hârtie de filtru. Transportul urmelor seminale trebuie să se realizeze în stare uscată, la adăpost de căldură și de lumina soarelui.

* + - * 1. Interpretarea la fața locului a urmelor seminale

Interpretarea la fața locului a urmelor seminale oferă date referitoare la natura, mobilul și modul de comitere a faptei, la unele deprinderi, aberații sexuale sau anumite stări psihopatologice ale autorului.

*4.4.2.3. Expertiza biocriminalistică a urmelor seminale*

Expertiza biocriminalistică a urmelor seminale este destinată stabilirii faptului dacă urma este într-adevăr de spermă și dacă aceasta este de origine umană sau animală. Aceasta servește și la determinarea caracterului de secretor sau nesecretor, a grupei sanguine, precum și a vechimii aproximative a urmelor de spermă, a substanțelor străine prezente în urmă, a numărului de persoane de la care provin urmele de spermă și a eventualelor boli venerice.

### Cercetarea criminalistică a firului de păr uman

* + - 1. *Considerații generale*

Firele de păr pot rămâne la fața locului nu numai ca urmare a unor acțiuni violente, ci

și datorită unor căderi determinate de cauze fiziopatologice sau accidentale.

Principalele componente ale firului de păr sunt *tija* (tulpina) și *rădăcina*. Din punct de vedere morfologic, un fir de păr este format din trei straturi: *cuticula*, aflată la exteriorul firului și care se prezintă de regulă sub forma unor solzișori diferiți de la o specie la alta, *cortexul* ce conține pigmenții părului și *medulara* (canalul medular).

* + - 1. *Cercetarea la fața locului*
         1. Descoperirea și ridicarea firelor de păr

***Descoperirea firelor de păr*** nu impune utilizarea de metode sau mijloace tehnico- științifice deosebite, ele fiind destul de ușor vizibile cu ochiul liber. Totuși pentru facilitarea descoperirii este necesar să se recurgă la lupe și la surse de lumină ceva mai puternice. Astfel se cercetează atât îmbrăcămintea, lenjeria și corpul persoanei, cât și alte suprafețe, inclusiv obiectele de igienă personală, în special pieptenii și prosoapele.

***Ridicarea firelor de păr*** impune respectarea unor cerințe minime cu privire la menținerea intactă a firului, evitarea amestecării lui cu alte fire de păr, inclusiv cu fire provenite accidental de la persoanele care efectuează cercetarea. Trebuie păstrate intacte depunerile de pe tija firului pentru a preveni aderarea de noi elemente. Firele de păr se introduc în eprubete sau plicuri separate, în funcție de locul în care au fost descoperite, făcându-se mențiuni clare și exacte despre locul și modalitatea de descoperire.

* + - * 1. Recoltarea firelor de păr de la persoanele suspecte

Recoltarea firelor de păr de la persoanele suspecte se efectuează în scopul obținerii modelelor de comparație, cu respectarea anumitor reguli. În primul rând recoltarea se realizează prin smulgere, pieptănare sau tăiere, cu toate că acest ultim procedeu lipsește părul de o parte importantă: rădăcina. Specialiștii recomandă să se facă recoltarea numai prin smulgere. Firele vor fi ambalate separat, în funcție de regiunea din care au fost recoltate, la fiecare fir de păr precizându-se regiunea din care provine și modul de recoltare, fără a se omite să se indice și numele persoanei de la care provine123.

* + - 1. *Expertiza biocriminalistică a urmelor de natură piloasă*

Expertiza firelor de păr este destinată atât cercetării structurii intime a părului, cu numeroasele sale elemente caracteristice, cât și analizei suprafeței acestuia, a diverselor particule aderente, urme ale materiei în care a fost descoperit firul și microurme de natura cea mai diversă.

Investigarea biocriminalistică de laborator a unui fir de păr pentru stabilirea caracteristicilor sale generale și particulare parcurge trei etape principale:

* Examinarea modului de detașare, a culorii sau vopselei, a particularităților de formă, precum și a aderențelor.
* Examinarea structurii exterioare a firului, pentru determinarea speciei (om, animal), a vârstei, sexului, a regiunii corporale din care provine, examinare efectuată cu ajutorul microscopului.

123 **Idem,** p.205.

* Examinarea structurii interioare, respectiv a cortexului (în care se găsesc pigmenții, pe baza cărora se poate face o identificare de grup), precum și a medularei.

Alte date obținute prin expertiza biocriminalistică:

* **Regiunea corpului** stabilită după lungimea, grosimea, forma, starea de macerație a cuticulei.
* **Vârsta** stabilită cu aproximație, plecându-se de la grosimea și pigmentația părului.
* **Sexul persoanei** determinat pe baza cromatinei sexuale, apreciată ca fiind în cantitate mai mare în părul femeilor și care este lipsit de medulară spre deosebire de părul bărbaților.
* **Rasa umană** căreia îi aparține firul de păr, elementul de diferențiere reprezentându-l forma secțiunii transversale a firului care este ovală la albi, reniformă la negri și rotundă la rasa galbenă.

Dintre principalele metode tehnico-științifice de examinare menționăm microscopia clasică și electronică, în special aceea de *baleiaj*, *calorimetria* și *spectrofotometria* de absorbție atomică.

Pe linia lărgirii posibilităților de identificare după firul de păr, în prezent este posibilă *determinarea grupei sanguine a persoanei*, datorită prezenței antigenelor specifice sistemului A, B, O.

Identificarea persoanei reprezintă problema centrală a examinării firului de păr, dacă se prezintă și fire de păr de comparație.

# CAPITOLUL V

**TEHNICI DE IDENTIFICARE A PERSOANELOR DUPĂ SEMNALMENTELE EXTERIOARE, DUPĂ VOCE ȘI PRIN ALTE**

**METODE CRIMINALISTICE**

## Identificarea persoanelor după semnalmentele exterioare

### Aspecte generale

Există situații când după săvârșirea unei infracțiuni, singurele date realmente exploatabile în legătură cu o faptă penală și cu autorul acesteia sunt cele oferite de un martor ocular, care a reușit să rețină imaginea făptuitorului.

Fundamentul științific al identificării după semnalmentele exterioare îl constituie individualitatea și relativa stabilitate a caracteristicilor somatice ale fiecărui individ adult124. Pentru ca o persoană să poată fi deosebită de o alta, sub raport criminalistic și deci identificată, este necesar ca descrierea caracteristicilor sale anatomice să se realizeze după metode riguros științifice, utilizându-se o terminologie adecvată și criterii precise de apreciere a dimensiunilor125.

Identificarea se realizează cu ajutorul unor metode și tehnici specializate în cadrul unor activități de urmărire penală, desfășurate conform unor reguli tactice specifice ascultării martorilor sau victimelor infracțiunii.

### Metoda portretului vorbit

**Portretul vorbit** reprezintă o metodă aplicată frecvent și perfecționată pe parcursul timpului, care servește la identificarea persoanelor pe baza descrierii semnalmentelor exterioare ale acestora, de către o altă persoană.

În descrierea efectuată de cel care a perceput caracteristicile somatice ale individului căutat sunt vizate pe de o parte, formele statice, iar pe de altă, formele dinamice.

* + - 1. *Descrierea formelor statice*

Acest segment al descrierii vizează elementele caracteristice privind talia, constituția fizică, aspectul general al persoanei, vârsta, sexul, semnele particulare, forma capului.

* + - * 1. *Talia* poate fi scundă (sub 1,60 m), mijlocie (între 1,60 și 1,75 m), înaltă (peste 1,75 m).

124 **Camil Suciu,** *Criminalistica*, Ed. Didactică și Pedagogică, București, 1972, p.423-442.

125 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.189.

* + - * 1. *Constituția fizică* sau corpolența este apreciată ca robustă sau solidă, mijlocie, slabă sau uscățivă, în funcție de mărimea sistemului osos și de masa musculară a individului. De asemenea, sunt interesante și forma umerilor, lungimea gâtului, particularități ale mâinilor și picioarelor.
        2. *Aspectul general* sau ținuta unei persoane poate dezvălui uneori profesia, ocupația persoanei, starea materială a persoanei și originea sa socială, poate trăda mentalitatea, gradul de civilizație, rafinamentul etic, etc126. Îmbrăcămintea nu reprezintă întotdeauna caracteristici constante utile pentru recunoașterea sau identificarea unei persoane, întrucât aceasta poate fi înlocuită sau modificată.
        3. *Vârsta persoanei*: copil (până la 14 ani), tânăr (între 14 și 30 ani), matur (între 30 și60 ani), bătrân (peste 60 ani). Aprecierea vârstei se realizează cu probabilitate, deoarece intervin o serie de factori cum sunt: tipul constituțional, starea generală, alimentația, condițiile de muncă și de locuit, modul de viață, clima, care modifică corelația între vârsta biologică și cea aparentă127.
        4. *Semnele particulare* reprezintă din punct de vedere criminalistic anumite defecte anatomice și funcționale care contribuie la identificarea unei persoane sau cadavru. Acestea sunt de o mare diversitate, cum ar fi de exemplu: semnele determinate de variații morfologice, anomalii anatomice, leziuni, urme ale intervențiilor chirurgicale, tatuaje, etc. Natura semnului, locul, forma, mărimea, culoarea se indică cu precizie și se măsoară.

*Tatuajul* ocupă un loc important în cadrul semnelor particulare. În afara descrierii, tatuajul se fotografiază la scară. Chiar dacă s-a încercat înlăturarea lui chirurgicală, cu ajutorul fotografiei sub radiații infraroșii, i se poate observa forma inițială, datorită resturilor de pigment rămase în țesut.

* + - * 1. *Descrierea capului*

Capul persoanei, atât în întregul său, cât și în ceea ce privește aspectul morfologic, văzut din față și din profil deține locul principal în realizarea portretului vorbit. Astfel:

1. *Forma capului*, privit din față poate fi alungită, ovală, dreptunghiulară, triunghiulară, cu baza în sus sau în jos, pătrată, colțuroasă, romboidală, etc. Din profil, capul poate avea un contur normal sau regulat, țuguiat, etc. Forma capului trebuie raportată și la conturul feței, care poate fi triunghiular, rombic, rotund, asimetric, precum și la conturul profilului care se descrie, de regulă, în funcție de particularitățile zonei fronto-nazale (profil

126 **Constantin Drăghici, Adrian Iacob,** *Tratat de tehnică* *criminalistică*, Ediția a II-a, Ed. Sitech, Craiova, 2009, p.343.

127 **Idem,** p.332.

continuu, frânt, paralel, curbat, ondulat etc.), ale zonei nazo-bucale (prognatism superior sau inferior, ortognatism, etc.).

1. *Fața* se împarte în trei zone: frontală, nazală și bucală. Zona frontală cuprinde regiunea dintre inserția părului și rădăcina nasului; zona nazală cuprinde regiunea dintre rădăcina nasului și baza acestuia; zona bucală include regiunea dintre baza nasului și vârful bărbiei.

În funcție de necesități, pot fi avute în vedere cinci zone, respectiv fruntea, ochii, nasul, gura și bărbia. Fiecare element component al feței se descrie separat cu ce are el mai caracteristic, de exemplu:

* + **Părul** se descrie după culoare, inserție frontală, formă (cârlionțat, întins, ondulat), calviție, lungime, mod de pieptănare.
  + **Fruntea** se descrie după înălțime, lățime, contur, înclinare, particularități, mod de ridare și distanță între riduri.
  + **Ochii** se descriu după formă, poziție, culoare, spațiu interocular, particularitățile pleoapelor, genelor, adâncimea în orbite, etc. Subliniem că fiecare persoană are o pigmentație caracteristică a irisului, pigmentație care nu variază în funcție de lumină și rămâne stabilă la persoanele adulte.
  + **Nasul** este un element reținut cu ceva mai multă ușurință având caracteristică rădăcina, linia dorsală sau muchia, înălțimea, lățimea, baza, conformația nărilor, culoarea. Din cauza operațiilor plastice ale nasului sau ale altor elemente faciale, pot interveni modificări în înfățișarea persoanei, de natură să facă dificilă identificarea, aspect ce nu trebuie omis, mai ales în cazul femeilor. Descrierea se raportează la poziția din care a fost văzut nasul (față sau profil).
  + **Gura și buzele** se descriu după mărime, contur, poziție, culoare, grosime, proeminență. Uneori în pozițiile gurii apar diverse elemente particulare, cum ar fi rictusul sau un tic oarecare.
  + **Bărbia** se descrie potrivit profilului ei, lățimii, înălțimii, particularităților sale (bărbie plată, ascuțită, îngropată, bărbie dublă, etc.).
  + **Urechea** interesează atât în privința aspectului general, poziția față de cap, cât și sub aspectul elementelor sale componente. Urechea reprezintă elementul cel mai important în descrierea unor persoane, întrucât structura sa cartilaginoasă rămâne neschimbată toată viața și prezintă forme strict individuale la fiecare persoană128.

128 **Lazăr Cârjan, Mihai Chiper,** *Criminalistică. Tradiție și Modernism*, Ed. Curtea Veche, București, 2009, p.187.

* + **Ridurile** se descriu după formă, adâncime, număr, precum și după zona în care sunt repartizate. Precizăm că există posibilitatea de modificare a ridurilor prin operații plastice chirurgicale, efectuate des de persoanele mai în vârstă, în special femei.
  + **Culoarea pielii** sau particularitățile cromatice, care variază în funcție de rasă, de la alb deschis la negru sunt importante pentru alcătuirea portretului vorbit. Trebuie avute în vedere posibilitățile de modificare naturală a nuanței de culoare, în special la albi, prin expunerea la soare, dar și prin utilizarea fardurilor, machiajulul putând fi utilizat în scop infracțional.
    - 1. *Descrierea formelor dinamice*

Descrierea acestor forme denumite și funcționale se referă în special la ținuta corpului, felul mersului, mimică, privire, diferitele forme de manifestare, cum ar fi de exemplu:

* **Mersul** unei persoane poate fi normal, degajat, suplu, sportiv, greoi, ezitant, cu pași mari sau mici, săltăreț, cu alte particularități determinate de morfologia piciorului, de eventualele infirmități, precum și de starea de sănătate a individului.
* **Modul de manifestare** prin aceasta înțelegându-se de pildă, gestica sau vorbirea, este în funcție de personalitatea și temperamentul individului. Astfel o persoană poate fi calmă, nervoasă, lentă, agitată, impulsivă, taciturnă, volubilă, etc. Perceperea acestor caracteristici reclamă o perioadă mai lungă de observare.
* **Vorbirea** deși teoretic nu poate fi considerată o caracteristică a semnalmentelor exterioare, trebuie inclusă în conturarea portretului vorbit prin particularități de genul vorbirii normale, precipitate, bâlbâite, organizate, prolixe, precum și al timbrului, accentului129.

La descrierea semnalmentelor dinamice trebuie avute în vedere și încercările infractorilor versați de a-și deghiza vocea, mersul, ținuta, precum și îmbrăcămintea, fiind practicate în timpul comiterii infracțiunii în scopul derutării eventualilor martori oculari.

### Metode tehnice utilizate în identificarea persoanelor după semnalmentele exterioare

* + - 1. *Portretul schițat*

Metoda portretului schițat constă în schițarea unui portret, după descrierea martorului sau a victimei de către un desenator cu calități plastice foarte bune. Acest procedeu se aplică mai rar în practică din cauza numărului insuficient de desenatori de care dispun organele de cercetare penală.

129 **Edmond Locard,** *Manuel de technique policière*, Ed. Payot, Paris, 1948, p.295.

* + - 1. *Fotorobotul*

Fotorobotul reprezintă o metodă de identificare cu ajutorul unui colaj fotografic de elemente faciale preluate din fotografii ale semnalmentelor unor persoane diferite. Albumul destinat identificării este alcătuit dintr-un set de fotografii executat în condiții similare de încadrare și mărime, astfel încât cele trei zone ale feței (frontală, nazală și bucală) să se suprapună perfect. Fotografiile sunt secționate de-a lungul acestor zone, ceea ce permite martorului să selecționeze și să combine zonele faciale pe care le consideră apropiate cel mai mult de imaginea percepută. În final, imaginea obținută se retușează și apoi se refotografiază130.

* + - 1. *Identi-kit-ul*

La dispoziția martorului, sau victimei este pus un album care conține zeci de variante ale elementelor faciale, fiecare element facial fiind reprodus separat pe o peliculă transparentă și având pentru identificare un număr de cod. Persoana care alcătuiește acest portret robot alege din album o anumită variantă caracteristică fiecărui element facial, după care se scot peliculele corespondente acestei variante și sunt așezate prin suprapunere pe un suport special cu geam mat, iluminat de jos. Astfel se obține o compoziție grafică, având o formă alcătuită din cifrele de cod ale fiecărui element facial, utilă pentru transmiterea către alte unități de cercetare și urmărire penală.

* + - 1. *Sisteme informatice de identificare a persoanei după semnalmentele exterioare*
         1. Portretul robot computerizat

Utilizarea computerului în identificarea după semnalmentele exterioare ale persoanei față de metoda portretului vorbit și de procedeele tehnice clasice oferă următoarele avantaje:

* + Exploatarea mai eficientă a datelor furnizate de martor sau victimă prin utilizarea unor programe care folosesc o gamă largă de combinații a elementelor ce compun fizionomia umană și care permit includerea unor variante de elemente de ordin morfofizionomic, oferind și posibilitatea prelucrării dimensiunii și retușării fiecărui element facial.
  + Utilizarea altor date stocate în memoria calculatorului sau în alte baze de date referitoare la persoane care au comis infracțiuni sau care sunt suspecte, dispărute ori date în urmărire.
  + Utilizarea unor sisteme de procesare a imaginilor și compoziții pe baza unor elemente de deghizare și îmbătrânire.

130 **Emilian Stancu,** *op.cit.*, p.193.

Dintre tehnicile de calcul folosite în prezent, amintim proiectul SIGMA utilizat de poliția criminalistică germană, sistemul IBM, precum și sistemul MACINTOSH PLUS utilizat și de poliția română.

* + - * 1. Identificarea persoanelor în sistemul de recunoaștere facială

Poliția Română dispune în prezent ca și celelalte poliții europene și nord-americane de un sistem de recunoaștere și compunere facială denumit Imagetrak.

Sistemul de recunoaştere facială Imagetrak este un sistem integrat care stochează şi examinează fotografii de semnalmente, date antropometrice, semne particulare şi date despre fapta şi modul de operare, în scopul identificării unor categorii de persoane care au săvârşit fapte penale şi al clarificării unor aspecte de interes operativ în activitatea Poliţiei şi altor unităţi din cadrul Ministerului de Interne131.

Sistemul Imagetrak este destinat activităților operative ale Poliției, este operațional la nivel național și are în componență un server de date central, instalat la Institutul Național de Criminalistică din cadrul Inspectoratului General al Poliției Române, la care sunt conectate stații de lucru în fiecare județ și la Direcția Generală de Poliție a Municipiului București.

Sistemul Imagetrak folosește un algoritm de recunoaștere facială **L.F.A.** (Local Feature Analysis) care constă în stabilirea a 80 de puncte nodale pentru față, care măsoară: distanța dintre ochi, lățimea nasului, adâncimea orbitelor, oasele feței, linia maxilarului și bărbia. Prin măsurarea acestor puncte nodale se obține un cod numeric de reprezentare a feței (faceprint) salvat într-un fișier de 84 biți. Sunt necesare între 14-20 de puncte nodale pentru crearea unui faceprint.

Algoritmul **L.F.A.** este independent de culoarea feței sau a fotografiei, de rasă, de sursa de prelucrare a imaginii, de vârstă, de machiaje, ochelari, părul facial, iluminare, etc.

Sistemul Imagetrak oferă următoarele facilități de verificare după: 132

* Date de stare civilă, alte date personale;
* Date antropometrice, semne particulare, cicatrici și tatuaje sau deficiențe psiho- motorii;
* Mod de operare raportat la faptă;
* După imagini-fotografii digitale sau suport hârtie (prin scanare) cu ajutorul algoritmului de recunoaștere facială **L.F.A.**;
* După portretul robot computerizat realizat cu aplicația E-FIT.

131 Conform site-ului Institutului Național de Criminalistică: [http://www.politiaromana.ro/Criminalistic/laborator\_baze\_de\_date.htm#IMAGETRAK,](http://www.politiaromana.ro/Criminalistic/laborator_baze_de_date.htm#IMAGETRAK) consultat la 01.01.2013. 132 **Emilian Stancu,** *op.cit.*, p.205.

Avantajele sistemului Imagetrak constau în:133

* Căutarea rapidă în baza de date a datelor antropometrice, a semnelor particulare, a datelor de stare civilă și altor date personale, a fotografiilor digitale realizate cu ajutorul algoritmului de recunoaștere facială **L.F.A.**;
* Listarea de rapoarte despre persoanele înregistrate cu fotografii şi date de interes operativ;
* Acces pe rețeaua metropolitană și de la distanţă pentru furnizorii sistemului în vederea intervenţiei cât mai rapide pentru înlăturarea eventualelor probleme apărute la sistem;
* Obţinerea facilă a diferitelor rapoarte;
* Soft personalizat în limba română;
* Permite importul de imagini digitale ( o imagine cadru dintr-un film de supraveghere, fotografii scanate, imagini cu portrete robot) și posibilitatea editării imaginii: scalare, decupare, strălucire, contrast;
* Permite una sau mai multe căutări în baza de date iar rezultatul acestei căutări este o listă de candidaţi, afişată în ordinea punctajului obţinut;
* Filtre de căutare care permit reducerea timpului de căutare.

Portretul robot realizat se înregistrează în baza de date ca persoană nouă (nume, prenume) cu datele antropometrice probabile furnizate de victimă sau martor. Apoi se realizează compararea cu șirul de suspecți prin căutarea în baza de date a sistemului Imagetrak și se verifică asemănările după imaginile din lista de suspecți elaborată de softul sistemului.

În ipoteza în care portretul robot nu se potrivește cu fotografiile din lista de suspecți, rezultatul comparării și portretul robot, tipărit sub formă de poster ale persoanei urmărite se vor trimite organelor judiciare care instrumentează dosarul.

În urma examinării prin sistemul Imagetrak pot fi efectuate mai multe tipuri de rapoarte de examinare, cum ar fi de exemplu:

* Poster al persoanei urmărite și Raport –Înregistrare cu Foto Nou a unei persoane;
* Raport obținut în urma efectuării de înregistrări ale șirului de suspecți cu ajutorul algoritmului **L.F.A.**.

În urma efectuării potrivirii faciale se obține o listă cu 100 de suspecți, afișați în ordinea unui punctaj. Rezultatul se concretizează prin crearea unor rapoarte cu imaginile persoanelor selectate pentru recunoaștere.

133 Conform site-ului Institutului Național de Criminalistică: [http://www.politiaromana.ro/Criminalistic/laborator\_baze\_de\_date.htm#IMAGETRAK,](http://www.politiaromana.ro/Criminalistic/laborator_baze_de_date.htm#IMAGETRAK) consultat la 01.01.2013; **A se vedea Gheorghe Popa, Ionel Necula,** *Metode și tehnici criminalistice de identificare a persoanei*. *Note de curs.*, Ed. Era, București, 2006, p.40-46.

## Identificarea persoanelor după voce și vorbire

### Aspecte introductive

Fundamentul științific al identificării persoanei după voce și vorbire, înregistrată pe diferite suporturi magnetice sau al stabilirii autenticității unei înregistrări este dat de individualitatea vocii și vorbirii, determinată de diverse particularități anatomice și fiziologice.

Particularitățile care determină individualitatea vocii fiecărei persoane sunt următoarele:

* + Particularitățile de construcție ale aparatului fonorespirator, ale fiecăruia dintre componentele sale servesc la diferențierea netă a unei persoane de alta. Cu alte cuvinte, configurația gâtului, a cavității bucale, inclusiv a foselor nazale determină ca sunetele emise să se situeze într-o anumită bandă de frecvență.
  + Particularitățile funcției fonatorii, determinate de fiziologia specifică actului respirator și îndeosebi de modul de comportare a coardelor vocale134. Aceste particularități se reflectă în cele trei caracteristici principale ale unei voci: timbru, frecvență și intensitate, în care primele două sunt deosebit de valoroase pentru identificarea persoanei, deoarece scapă controlului conștient al acesteia. Intensitatea sunetului este în funcție de rezistența coardelor vocale, de presiunea și viteza aerului expirat. Vibrațiile coardelor vocale sunt amplificate în cavitatea bucală și modificate cu ajutorul limbii.
  + Particularități determinate de modificări ale aparatului fonorespirator, apărute ca urmare a unor maladii, cum ar fi de exemplu: laringitele, paraliziile, diafoniile de natură psihică, ce includ o gamă de modificări, de la simpla răgușeală, până la afonie.

Particularitățile prezentate nu pot servi pe deplin identificării persoanei după voce dacă vocea nu ar prezenta o altă proprietate esențială și anume stabilitatea. Din momentul schimbării vocii la pubertate, aceasta rămâne relativ stabilă pe întreaga durată a vieții.

Identificarea persoanei după voce necesită descoperirea unor urme specifice, denumite *urme sonore ale vocii și vorbirii*, care reprezintă înregistrări purtătoare a caracteristicilor generale și individuale proprii vorbitorului pe suporturi magnetice de memorare a datelor și pe sisteme multimedia.

### Expertiza criminalistică a vocii și vorbirii

Expertiza criminalistică a vocii și vorbirii stabilește mijloacele, principiile, procedeele și tehnicile utilizate în examinarea urmelor sonore ale vocii și vorbirii, precum și a modelelor de comparație, pentru a putea răspunde întrebărilor formulate de organele judiciare.

134 **Ștefan Gîrbea, G. Cotul,** *Fonoaudiologie*, Ed. Didactică și Pedagogică, București, 1967, p.208 și urm.

Acest gen de expertiză are ca obiect rezolvarea următoarelor probleme:

* + - 1. *Stabilirea autenticității înregistrărilor audio*

Obiectivul expertizei criminalistice de autentificare a înregistrărilor audio constă în stabilirea autenticității acestora. Potrivit opiniilor exprimate în literatura de specialitate și practicii internaționale, în cazul în care înregistrarea nu este autentică, aceasta nu poate fi acceptată ca mijloc material de probă. Pentru analiza autenticității înregistrărilor audio pe bandă magnetică sunt utilizate la nivel internațional următoarele standarde:135 AES 27- 1996(r2007) și AES 43-2000(r2005). Aceste standarde stabilesc reglementări unitare privind definiția unei înregistrări autentice, condițiile referitoare la calitatea și cantitatea materialelor puse la dispoziție, ambalarea și expedierea materialelor, manipularea acestora, prelevarea modelelor de comparație și metodele utilizate în analiza înregistrărilor audio136.

Înregistrarea audio pe suport magnetic este autentică dacă îndeplinește următoarele condiții:137

* Înregistrarea audio a fost realizată simultan cu evenimentele acustice conținute pe aceasta și nu reprezintă o copie.
* Înregistrarea audio nu conține eventuale intervenții, cum ar fi de exemplu, ștersături, inserări, intercalări de cuvinte, fraze sau alte elemente de contrafacere.
* Înregistrarea audio a fost efectuată cu echipamentul tehnic prezentat de partea care a efectuat înregistrarea.

În vederea analizei autenticității probelor multimedia, diferite manuale de bune practici, proceduri de lucru și articole de specialitate prezintă tehnici care pot fi folosite de către experți138. Expertiza criminalistică de autentificare a probelor multimedia poate estima:139 data și ora când acestea au fost create; existența unor ștergeri și durata aproximativă a pasajelor șterse; dacă înregistrarea în format comprimat **MP3**, **WMA** este la prima generație de compresie digitală audio.

Stabilirea autenticității înregistrărilor este foarte importantă, prin intermediul art.91³ din Codul de procedură penală se dispune atașarea la dosarul cauzei a înregistrărilor, indiferent de tipul de suport.

135 **Adrian Petre, Cătălin Grigoraș,** *Înregistrările audio și audio-video*, Ed. C.H. Beck, București, 2010, p.201.

136 **Idem,** p.202.

137 **Ibidem**.

138 **Cătălin Grigoraș, Alan Cooper, Marcin Michalek,** *Forensic Speech and Audio Analysis Working Group. Best Practice Guidelines for ENF Analysis in Forensic Authentication of Digital Evidence*, ENFSI FSAAWG Steering Committee, June 2009, disponibil pe site-ul: forensicav\_ro\_download\_ENFSI\_FSAAWG\_BPM\_ENF\_001\_20090615\_pdf, consultat la 04.01.2013.

139 **Adrian Petre, Cătălin Grigoraș,** *op.cit.*, p.202.

* + - 1. *Identificarea persoanei vorbitorului*

Identificarea persoanei vorbitorului presupune respectarea anumitor condiții de calitate privind înregistrarea în litigiu, utilizându-se și modele de comparație, pe baza cărora se pot obține date privind sexul, vârsta, profesia, zona din care provine vorbitorul, eventuale afecțiuni ale aparatului fonorespirator, dacă a citit sau a vorbit liber, dacă a fost constâns să vorbească, dacă se află în stare de stres, etc.

Identificarea persoanei vorbitorului se efectuează prin următoarele metode:140

* Identificarea persoanei vorbitorului prin fonologie şi fonetică acustică bazată pe măsurări acustice ale parametrilor vorbirii, de exemplu a frecvenţelor formanţilor şi a frecvenţei fundamentale a eşantionului de voce (semiautomatic - utilizând calculatorul pentru analiza vocii, sonograme, formanţi şi alte informaţii tehnice care sunt comparate).
* Identificarea automată a vorbitorului care foloseşte metode computerizate bazate pe teoria comunicațiilor şi pe identificarea după modele. Această metodă prezintă mai multe avantaje: obiectivitate; baze ştiinţifice concrete; independenţa faţă de conţinutul vorbirii; posibilitatea compensării prin normalizare a unor diferenţe între cele două eşantioane de voce comparate; rapiditate; exprimarea grafică şi numerică a rezultatelor obţinute.
  + - 1. *Stabilirea eventualei deghizări a vocii și vorbirii*

Stabilirea eventualei deghizări a vocii și vorbirii care a fost realizată prin acoperirea telefonului cu o batistă, vorbirea în șoaptă, modificarea tonalității, astuparea nasului, etc.

Examinarea propriu-zisă parcurge aceleași etape, comune oricărei expertize criminalistice destinate identificării persoanei: examinarea comparativă, demonstrația și formularea concluziilor certe pozitive sau negative, de probabilitate ori de imposibilitate a rezolvării problemei.

Institutul Național de Criminalistică din cadrul Inspectoratului General al Poliției Române are în dotarea sa un laborator de fonoscopie judiciară. Laboratorul de fonoscopie judiciară dispune atât de un set de echipamente specifice destinate examinării înregistrărilor audio în format analog (de tipul casetelor audio) cât şi de un echipament software care permite analiza complexă a înregistrărilor audio în format digital şi îmbunătăţirea calităţii acestora în vederea creşterii audibilităţii lor141.

## Metode biometrice de identificare

### Noțiuni generale de biometrie

140 Site-ul oficial al Institutului Național de Criminalistică: [http://www.politiaromana.ro/Criminalistic/fonoscopie.htm,](http://www.politiaromana.ro/Criminalistic/fonoscopie.htm) consultat la 04.01.2013. 141 Site-ul oficial al Institutului Național de Criminalistică: [http://www.politiaromana.ro/Criminalistic/fonoscopie.htm,](http://www.politiaromana.ro/Criminalistic/fonoscopie.htm) consultat la 04.01.2013.

*Biometria* reprezintă o metodă tehnico-științifică de *identificare automată* *a unei persoane* sau de *verificare automată* *a identității unei persoane* pe baza unor caracteristici morfologice sau comportamentale142.

Din categoria caracteristicilor morfologice relativ stabile fac parte: amprenta digitală, geometria palmelor, caracteristicile faciale, structura retinei și a irisului. În cadrul caracteristicilor comportamentale fac parte trăsăturile care au fost învățate sau dobândite: vocea, dinamica scrisului, dinamica apăsării tastelor, mersul.

Un sistem biometric reprezintă componentele hardware, software și de rețea necesare realizării activității de identificare sau de verificare a persoanelor utilizând metode biometrice pe baza caracteristicilor morfologice sau comportamentale ale persoanelor.

Arhitectura unui sistem biometric generic include următoarele componente:

* un senzor utilizat pentru colectarea infomaţiilor primare şi conversia acestora în format binar;
* un algoritm de procesare de semnal care va extrage din informația procesată, un profil biometric; când profilul biometric este creat pentru prima dată, acesta se numește șablon de identificare care este depozitat într-o bază de date.
* o bază de date în care se stochează profiluri biometrice provenind de la o populaţie de subiecţi.
* o procedură de comparaţie a profilului biometric corespunzător unei persoane necunoscute cu șabloanele de identificare aflate în baza de date;
* o procedură de decizie care utilizează rezultatul comparației profilului biometric în vederea luării unei decizii.

Sistemele biometrice sunt utile pentru următoarele tipuri de aplicații:

* Într-o aplicație de identificare, profilul biometric al unei persoane necunoscute este prezentat sistemului biometric pentru comparare cu profilele biometrice ale unor persoane cunoscute aflate într-o bază de date. Sistemul biometric furnizează ca răspuns identitatea unor persoane din baza de date, al căror profil biometric seamănă cel mai bine cu cel al persoanei necunoscute.
* Într-o aplicație de verificare a identității, o persoană prezintă la intrarea în sistemul biometric, profilul său biometric și pretinde că are identitatea acestui profil, pe baza căruia dorește să obțină dreptul de acces la anumite resurse restricționate. Așadar sistemul biometric alege din baza de date șablonul de identificare pe baza identității furnizate de persoana

142 **Gheorghe Popa,** *Metode și tehnici de identificare criminalistică*, Ed. AIT Laboratories S.R.L., București, 2011, p.70.

solicitantă ( de exemplu, cod PIN, I.D., nume de utilizator), care este comparat cu profilul biometric prezentat de solicitant la intrarea în sistemul biometric.

Biometria își găsește utilizarea în aplicații comerciale ( de exemplu, identificări în rețele e-commerce, acces la Internet și la ATM-uri bancare), în aplicații guvernamentale ( de exemplu, card de identitate, permis de conducere, pașaport), în aplicații medico-legale ( de exemplu, identificarea cadavrelor) și în aplicații criminalistice ( de exemplu, identificarea suspecților, a persoanelor dispărute și a persoanelor urmărite)143.

### Identificarea pe baza fotografiei semnalmentelor

Cunoscută ca o reprezentare grafică a unei fizionomii sau a unor trăsături specifice, realizată la un moment dat, în condiții de iluminare specifice, fotografia este cea mai utilizată metodă biometrică.

Ținând cont de faptul că o serie de detalii se modifică, sistemele biometrice utilizează pentru identificare o serie de date antropometrice, măsurabile pe o imagine bidimensională. Parametrii măsurați trebuie să fie cât mai constanți în timp. Se recomandă măsurarea distanței dintre orbite, a grosimii nasului, a formei pomeților, a grosimii buzelor, etc. În vederea comparării cu o serie de fotografii efectuate din mai multe unghiuri, unele sisteme de identificare fizionomică construiesc un model tridimensional al feței persoanei.

### Tehnici antropometrice

Antropometria reprezintă măsurarea unor părți ale corpului uman în vederea reconstituirii dimensiunilor acestuia pornind de la câteva fragmente de schelet descoperite144.

Identificarea biometrică pe baza amprentei papilare folosește tehnica informatică, denumită **AFIS** (*Automatic Fingerprint Identification System*) care identifică o persoană prin verificarea zonelor de început și de bifurcare a zonelor papilare.

O altă tehnică antropometrică folosește dispozitive electronice care permit măsurarea parametrilor antropologici ai mâinilor, respectiv a geometriei mâinii. De asemenea, se poate evalua tridimensional geometria indexului.

### Recunoașterea retinei

Recunoașterea retinei constă în determinarea aspectului și a mărimii vaselor de sânge care provin de la nervul optic și sunt dispersate în retină. Investigația reprezintă o sursă de informații biometrice datorită celor trei proprietăți importante ale retinei: anatomia, unicitatea și topografia dispunerii vaselor sanguine. Scanarea imaginii retinei constă în determinarea

143 **Lazăr Cârjan, Mihai Chiper,** *op.cit.*, p.196.

144 **Emilian Stancu, Gabriela Matei,** *Evoluții în sistemele de identificare biometrică* *nord-americane*, Analele Universității din București, Seria Drept, Nr. IV, București, 2004.

aspectului și mărimii vaselor de sânge existente în retină. În timp ce ochiul este ținut nemișcat, un fascicul infraroșu de mică intensitate scanează circular zona centrală a retinei145. Cantitatea de lumină reflectată, modulată de diferențele de reflectivitate între vasele de sânge și țesutul înconjurător este memorată și constituie informația care va fi prelucrată pentru identificare146.

### Recunoașterea irisului

Biometria scanării irisului are în vedere caracteristicile unice ale irisului uman pentru a verifica identitatea unui individ.

Procesul de scanare a irisului începe cu o fotografie realizată cu un aparat de fotografiat specializat care utilizează o lumină infraroşie pentru a ilumina ochiul şi a capta o imagine cu o rezoluţie foarte ridicată147. Acest proces furnizează detaliile irisului, care sunt înregistrate şi stocate pentru o viitoare potrivire sau verificare148.

Irisul se caracterizează printr-o serie de trăsături care permit identificarea persoanei, cum ar fi:149 unicitate; imuabilitate; nu poate fi contrafăcut; diversitatea varietăţilor (desenelor) din iris; nu poate fi influenţat prin utilizarea accesoriilor (ochelari, lentile de contact).

### Termograma facială

Termograma feței reprezintă o fotografie a temperaturii feței unei persoane, obținută prin explorarea feței cu un detector sensibil la radiații infraroșii. Pentru realizarea termogramei sunt utilizate camere de termoviziune instalate la o distanță de aproximativ 45 cm de persoana care trebuie recunoscută, fiind posibilă și scanarea termică a persoanelor fără ca acestea să știe că sunt verificate.

145 **Constantin Drăghici, Adrian Iacob,** *op.cit.*, p.484.

146 **Ibidem**.

147 **Gheorghe Popa,** *op.cit.*, p.71-72.

148 **Ibidem**.

149 **Gheorghe Popa,** *op.cit.*, p.73.

# CAPITOLUL VI ELEMENTE DE BALISTICĂ JUDICIARĂ

## Aspecte introductive de balistică judiciară

*Balistica judiciară* reprezintă „o ramură distinctă a tehnicii criminalistice, destinată examinării armelor de foc și urmelor acestora, prin metode și mijloace tehnico-științifice specializate, în scopul determinării împrejurărilor în care a fost folosită o armă la comiterea unei infracțiuni și al identificării sale”150.

Deși a preluat o serie de date din balistica generală, cum sunt datele referitoare la balistica exterioară și balistica țintei, balistica judiciară se distanțează de aceasta prin obiectivele urmărite și prin metodele la care apelează.

Principalele obiective ale balisticii judiciare sunt următoarele:151

* + Descoperirea și studierea urmelor create prin utilizarea armelor de foc la săvârșirea unor infracțiuni.
  + Descoperirea armelor de foc și a muniției folosite.
  + Examinarea gloanțelor, tuburilor, alicelor și burelor pentru a le stabili compoziția chimică și modul de fabricație a acestora.
  + Studierea urmelor produse de armele de foc în scopul stabilirii de către expertul criminalist a unei serii de date necesare explicării mecanismului și condițiilor producerii împușcăturii.
  + În cazul descoperirii unui cadavru care prezintă plăgi împușcate, balistica judiciară trebuie să stabilească împreună cu medicul legist, dacă au fost sau nu produse de arme de foc.
  + Să se stabilească dacă tubul și glonțul găsite la locul faptei au format același cartuș.
  + Stabilirea pulberii folosite pe baza particulelor găsite pe îmbrăcăminte și pe corpul victimei.
  + Stabilirea numărului de împușcături care s-au tras cu arma de foc.
  + Stabilirea orificiului de intrare și a celui de ieșire a proiectilului din victimă sau din alte obiecte, distanței și direcției de tragere precum și a vechimii relative a împușcăturii.
  + Verificarea tehnică a armei de foc pentru a stabili dacă aceasta este în stare de funcționare, dacă este posibil să se tragă cu o armă defectă, sau dacă o armă poate declanșa singură împușcătura.

150 **Emilian Stancu,** *Tratat de Criminalistică*, Ediția a V-a, Ed. Universul Juridic, București, 2010, p.261-262.

151 **Constantin Drăghici, Adrian Iacob,** *Tratat de tehnică* *criminalistică*, Ediția a II-a, Ed. Sitech, Craiova, 2009, p.272.

* + Identificarea generală și individuală a armelor de foc cu țeava ghintuită și a celor cu

țeava lisă.

Regimul juridic al armelor de foc și al munițiilor este stabilit prin Legea nr.295/2004152 privind regimul armelor și al munițiilor.

## Urmele formate prin folosirea armelor de foc

Prin urme formate în cazul folosirii armelor de foc înțelegem urmele create de armă pe cartușul tras și urmele împușcăturii formate pe corpul victimei sau pe obiectele asupra cărora și-au exercitat acțiunea proiectilul și ceilalți factori suplimentari ai tragerii.

### Urmele formate de armă pe cartuș

* + - 1. *Urmele de pe tub*

Urmele de pe tub se formează în trei etape succesive: încărcarea, tragerea și extragerea tubului tras. Printre piesele principale sau mecanismele armei care concură la formarea urmelor se află percutorul, peretele frontal al închizătorului, gheara extractoare, pragul aruncător (ejectorul) și pereții camerei de detonare153.

*În momentul încărcării* se formează urme dinamice longitudinale pe pereții laterali ai tubului, prin împingerea cartușului în camera de detonare. Prin urmare, rămân urme ale marginilor încărcătorului, ale marginilor sau eventualelor neregularități ale reliefului camerei de detonare. Totodată, se formează o altă urmă importantă, și anume urma ghearei extractoare, care prinde rozeta sau gulerul tubului, în vederea extragerii sale.

*În momentul tragerii* sau al declanșării focului apar în primul rând, urmele percutorului și ale peretului frontal al închizătorului, urme care se formează pe fundul cartușului. De asemenea, din cauza dilatării cartușului sub presiunea gazelor, pe pereții tubului se imprimă și microrelieful pereților camerei de detonare.

*În momentul extragerii* tubului se imprimă pe rigolă sau marginea anterioară a rozetei urmele ghearei extractoare, iar pe fundul tubului urmele pragului aruncător (ejectorului). Pe pereții tubului este posibilă formarea de urme ale marginilor ferestruicii închizătorului.

* + - 1. *Urmele de pe glonț*

Urmele de pe glonț prezintă un caracter dinamic și reflectă caracteristicile construcției interioare a țevii ghintuite154. Astfel la urmele cu țeava ghintuită rămân, sub formă de striații, urme ale plinurilor, ale flancurilor ghintuite, precum și ale spațiilor dintre ghinturi. În această situație, urmele de pe proiectil reflectă caracteristicile generale ale țevii, determinate de

152 Publicată în Monitorul Oficial nr.583 din 30.06.2004; Republicată în Monitorul Oficial nr.814 din 17.11.2011.

153 **Vasile Măcelaru,** *op.cit.*, p.45.

154 **Camil Suciu,** *op.cit.*, p.369.

numărul și lățimea ghinturilor, de microrelieful țevii, pe baza cărora se realizează identificarea armei.

### Urmele de împușcare

Urmele de împușcare cuprind urmele principale (factorii primari) și urmele secundare (factorii suplimentari). Urmele principale ale tragerii se referă la urmele specifice formate de proiectil, iar urmele secundare se referă la urmele formate în tragerile de la o anumită distanță.

O analiză largă a urmelor de împușcare, formate pe corpul uman este efectuată în cursurile și tratatele de medicină-legală155.

**Urmele principale** sunt rezultatul acțiunii directe exercitate, fiind întâlnite sub trei forme:156 *urme de perforare*, în situația în care proiectilul a traversat întreg corpul; *urme de pătrundere*, sau canale oarbe, când glonțul pătrunde în corp fără a mai ieși; *urme de ricoșare*, când glonțul este deviat de obiect, în funcție de energia cinetică a proiectilului, de densitatea obiectului și de unghiul de lovire.

*Urmele de perforare* a obiectelor cu o anumită grosime le sunt specifice trei elemente: orificiul de intrare, canalul și orificiul de ieșire.

Orificiile de intrare și de ieșire se deosebesc între ele prin anumite caracteristici pe baza cărora se stabilește direcția din care a pătruns proiectilul, direcție ce nu coincide, în toate cazurile cu direcția de tragere, traiectoria glonțului putând fi influențată de diverși factori, mai ales de ricoșare.

Pe corpul uman orificiul de intrare se caracterizează prin lipsă de țesut, diametrul său fiind apropiat de cel al proiectilului. Marginile orificiului sunt ușor îndreptate spre interior, pe ele găsindu-se și urme secundare. Orificiul de ieșire nu prezintă lipsă de țesut. Canalul de perforare nu prezintă în toate cazurile o formă rectilinie, frecvent întâlnindu-se devieri ale proiectilului de către oase, ceea ce determină, uneori, ruperea acestuia în mai multe fragmente, situație în care se întâlnesc mai multe orificii de ieșire157.

Pe îmbrăcăminte sau pe alte obiecte confecționate din material textil, orificiul de intrare este mai mic decât cel de ieșire, de regulă constatându-se și un transport de fibre spre interior. Examinarea acestor orificii se realizează în strânsă corelare cu examinarea orificiilor de pe corpul uman. Ele se studiază strat după strat (palton, haină, cămașă, maiou).

155 **Gheorghe Scripcaru, Moise Terbancea,** *Patologie Medico-Legală*, Ed. Didactică și Pedagogică, București, 1978, p.260 și urm.

156 **Emilian Stancu,** *op.cit.*, p.267.

157 **Virgil Dragomirescu,** *Medicina legală*, Ed. Teora, București, 1992, p.98.

În cazul urmelor formate în obiectele lipsite de elasticitate, fragile (cărămidă, piatră, beton), orificiul de intrare este mai mare decât diametrul proiectilului, practic aflându-ne în fața unei ruperi sau sfărâmări.

Astfel la obiectele din lemn, diametrul orificiilor corespunde în mare parte, cu cel al proiectilului, orificiul de intrare și cel de ieșire stabilindu-se pe baza sensului fibrelor care indică direcția de perforare.

La geamuri, perforarea capătă forma unui trunchi de con cu baza mare în direcția de înaintare a proiectilului, astfel că orificiul de intrare este mai mic decât cel de ieșire. Forma perforării depinde de energia cinetică a proiectilului, pe măsura reducerii acesteia apărând și crăpături radiale sau concentrice, ajungându-se chiar la aspectul unei simple spargeri a geamului cu o piatră.

În tăbliile metalice, marginile orificiilor formate sunt îndreptate în direcția de înaintare a proiectilului, ca și în cazul materialelor de consistență sau plasticitate asemănătoare.

Particularități prezintă orificiile create de alice sau mitralii. La tragerile de la distanță redusă sub 1m, acestea formează un singur orificiu, iar pe măsura creșterii distanței, pe lângă orificiul central, apar orificii laterale mici, până la dispariția orificiului central și formarea unei multitudini de orificii de pătrundere.

*Urmele de pătrundere* sau canalele oarbe au un orificiu de intrare și un canal înfundat, mai mare sau mai mic, raportat la densitatea și grosimea materialului în care a pătruns glonțul. Spre deosebire de perforări, în cazul urmelor de pătrundere, glonțul rămâne întotdeauna în corpul sau obiectul atins, iar dacă necesitățile cauzei o impun el poate fi recuperat, operație obligatorie atunci când a fost atinsă o persoană. Recuperarea se realizează cu precauție, pentru a nu distruge caracteristicile de identificare a armei.

Orificiul de intrare al canalelor oarbe prezintă aceleași caracteristici ca și la urmele de perforare.

*Urmele de ricoșare* constau în adâncituri sau zgârieturi, în funcție de unghiul de lovire și de natura obstacolului aflat pe traiectoria glonțului. Ricoșarea determină o modificare a traiectoriei glonțului, concomitent cu reducerea energiei sale cinetice. De asemenea, ricoșarea face posibilă lovirea altor obiecte sau persoane, care nu s-au aflat pe traiectoria inițială de tragere, situație ce trebuie avută în vedere de către organul judiciar la stabilirea direcției și locului din care s-a tras.

## Urmele secundare formate indiferent de distanța de tragere sunt următoarele:

* **Inelul de frecare** sau de ștergere, creat prin depunerea pe marginea orificiului de intrare a unor particule de unsoare, praf, rugină sau oricare altă substanță aflată pe suprafața proiectilului.
* **Inelul de metalizare,** constând în principal din depuneri de particule metalice desprinse de pe suprafața proiectilului, în momentul perforării unor obiecte cu un anumit grad de densitate, întâlnit de exemplu, la străbaterea unor oase plate ale corpului uman.

## Urmele secundare formate la tragerile cu țeava armei lipită de corp sau de la mică distanță sunt următoarele:

* **Rupturile provocate de gaze** apar la tragerile efectuate la distanțe mai mici de 10 cm, în funcție de tipul armei sau al muniției, și capătă o formă stelară, prin pătrunderea gazelor în orificiu și ruperea marginilor sale, ca rezultat al expansiunii lor rapide.
* **Urmele gurii țevii** se formează prin lipirea acesteia de corp, având un aspect apropiat de cel al inelului de contuzie.
* **Arsurile** provocate atât de gazele încinse, cât și de flacăra de la gura țevii sunt și ele tipice pentru tragerile de la foarte mică distanță, mai ales în cazul armelor automate.
* **Urmele de funingine,** rezultate din combustia încărcăturii de pulbere, depind de calitatea substanței explozive și de distanța de tragere.
* **Tatuajul** este consecința pătrunderii în piele a resturilor de pulbere neagră sau arsă incomplet. Câteodată acestea au o forță relativ mare, perforând îmbrăcămintea și imprimându- se în dermă. La tragerile cu pistolul sau revolverul, tatuajul se formează la o distanță de până la 50 cm, iar la armele cu țeavă lungă la distanță mai mare de 1 m.
* **Urmele de unsoare,** existente pe țeava armei apar sub formă de stropi depuși în jurul orificiului de intrare, mai ales la primele focuri.

Urmele secundare ale tragerii sunt deosebit de valoroase pentru determinarea distanței de la care s-a tras.

## Expertiza balistică criminalistică a armelor de foc și a urmelor acestora

### Examinarea tehnică generală a armelor de foc

Expertiza balistică judiciară, respectiv expertiza criminalistică a armelor de foc este o examinare complexă, la care sunt supuse armele de foc, muniția și urmele acestora, cât și împrejurările legate de folosirea lor.

Principalele probleme care trebuie clarificate vizează modelul, seria și calibrul armei, starea sa tehnică, posibilitatea de autodeclanșare, tipul de muniție folosit, existența urmelor suplimentare ale tragerii, distanța și direcția de tragere, faptul dacă tuburile și proiectilele găsite la locul faptei sau în corpul victimei au fost trase cu arma suspectă.

Examinarea tehnică propriu-zisă a armelor de foc reprezintă prima etapă a cercetărilor criminalistice de laborator la care este supusă o armă de foc, acesteia adăugându-i-se și cercetarea muniției găsite în armă, a tuburilor și proiectilelor descoperite la fața locului.

Prin examenul tehnic general al armei și muniției, specialistul balistician trebuie să dea răspuns la următoarele probleme:158

## Determinarea tipului, modelului și calibrului armei

În situația în care arma de foc a fost găsită, determinarea tipului, modelului și calibrului armei este posibilă prin simpla studiere a inscripțiilor existente pe piesele armei. În cazurile în care inscripțiile lipsesc, fie din cauza vechimii armei, fie din cauza înlăturării acestora de către infractor, se vor studia caracteristicile de construcție ale armei, cum ar fi greutatea, lungimea țevii, lungimea totală a armei, sistmele de funcționare, de blocare, de montare a mecanismelor de tragere, etc. Astfel datele obținute sunt confruntate cu tabele, cataloage sau fișiere în care sunt înregistrate caracteristicile armelor.

În situația în care arma nu a fost găsită, este posibilă stabilirea tipului, modelului și calibrului pe baza datelor desprinse din examinarea tuburilor și proiectilelor.

## Stabilirea stării de funcționare a unei arme

Stabilirea stării de funcționare a unei arme este necesară în cazurile în care trebuie să se clarifice două aspecte esențiale: dacă o armă se putea declanșa accidental, fără apăsarea trăgaciului; dacă o armă deteriorată, cu piese lipsă, putea fi totuși folosită pentru tragere.

Examinarea se va efectua potrivit particularităților de construcție ale fiecărui tip sau model de armă. În primul rând se stabilește starea tehnică a armei și modul de funcționare a pieselor componente. În continuare se studiază fiecare piesă în parte, interesând gradul său de degradare, de uzură, care pot constitui principalele cauze ale declanșării accidentale. La piese se cercetează dacă acestea sunt originale sau improvizate.

De asemenea, se reține și posibilitatea declanșării armei și din cauza neatenției sau imprudenței, împrejurare în care multe persoane invocă declanșarea accidentală, deși arma era în stare bună de funcționare, în special când fapta le este evident imputabilă.

Examinarea prin metode specifice defectoscopiei devine, în mod absolut necesară la armele aflate într-o stare de degradare sau de rugină avansată, a căror manipulare prezintă un pericol pentru expertul balistician. Prin gammagrafiere se stabilește dacă arma este sau nu încărcată, care este starea pieselor componente și dacă nu lipsește vreuna din ele. Totodată

158 **Idem,** p.274-275.

este posibilă stabilirea modelului armei prin examinarea comparativă a clișeelor radiografice ale armei în litigiu și armelor de referință.

## Examinarea muniției

Investigarea criminalistică a muniției are rolul de a stabili tipul, modelul și anul de fabricație al cartușelor, pe baza caracteristicilor, a inscripțiilor fabricilor producătoare, existente pe rozeta tubului. Se urmărește care este starea lor tehnică, dacă încărcătura coincide cu cea originală, care este gradul său de conservare, ceea ce presupune un examen fizico-chimic complex.

Prin examinarea gloanțelor și a tuburilor pot fi stabilite, apartenența de grup a armei, precum și calitatea sau locul de proveniență a muniției.

### Expertiza urmelor formate de armele de foc

* + - 1. *Expertiza urmelor principale ale tragerii*

Expertiza criminalistică a urmelor principale ale tragerii constă în examinarea orificiilor de intrare și de ieșire, a canalelor formate atât pe corpul uman, cât și pe obiectele cu care glonțul a venit în contact. De asemenea, sunt supuse examinării și urmele de ricoșare.

În privința expertizei orificiilor, începând cu cele de intrare, o primă problemă de rezolvat este aceea a stabilirii faptului, dacă acestea sunt sau nu consecința unei arme de foc. Răspunsul este posibil pe baza studierii caracteristicilor generale reflectate de urma de intrare a glonțului, caracteristici ce diferă în funcție de natura obiectului împușcat.

Referitor la forma orificiului, care este ușor de confundat cu urme ale altor obiecte înțepătoare, sunt avute în vedere caracteristicile individuale, specifice factorilor secundari ai împușcării, cum ar fi urmele de funingine, arsurile, tatuajul, rupturile provocate de gaze, precum și inelele de frecare și metalizare formate, indiferent de distanța de la care s-a tras.

În cazul existenței mai multor orificii de intrare și de ieșire trebuie clarificate următoarele aspecte: dacă orificiile au fost formate de același tip de gloanțe; dacă gloanțele au fost trase de una sau mai multe arme, dintr-o singură direcție sau din direcții diferite; dacă distanța de tragere a rămas neschimbată. Așadar toate aceste aspecte se clarifică, în principal pe baza examenului comparativ dintre urmele în litigiu și urmele împușcăturilor efectuate experimental, cu arme și pe suporturi asemănătoare celor descoperite la fața locului.

* + - 1. *Expertiza urmelor secundare ale tragerii*

Cercetarea criminalistică a acestor categorii de urme este destinată descoperirii și examinării urmelor aparținând factorilor secundari ai tragerii cu o armă de foc, formați în jurul sau în interiorul orificiului de intrare a proiectilului, ca și a urmelor specifice de tragere formate pe mâna persoanei care s-a folosit de armă.

**Examinarea preliminară,** respectiv prima etapă a expertizei este destinată examinării obiectului presupus purtător de urme suplimentare de tragere, prin intermediul microscopului optic, deși rezultatele sale nu sunt întotdeauna concludente. De aceea, este necesar să se recurgă la metode specializate, mai frecvent fiind utilizate:159

* **Examinarea chimică,** prin care sunt puse în evidență urmele suplimentare de împușcare existente în jurul orificiului de intrare, în țeava armei și pe mâna trăgătorului. De exemplu, se caută identificarea nitraților și nitriților cu ajutorul reactivilor speciali, cum ar fi cei pe bază de brucină, impregnați pe o hârtie fotografică.
* **Examinările spectrale,** în special microanaliza spectrală și spectrofotometria de absorbție atomică servesc la punerea în evidență a particulelor de cupru, plumb existente în urmele suplimentare. Prin aceste metode este posibilă punerea în evidență a elementelor inelului de metalizare, și prin urmare determinarea naturii proiectilului.
* **Alte tehnici de descoperire sau delimitare** a suprafeței în care se află factori suplimentari ai tragerii se bazează pe examinarea în radiații infraroșii, rezultatele fiind observate cu ajutorul transformatorului electronooptic sau fixate prin fotografiere. Hârtia fotografică se introduce sub obiectul presupus purtător de urmă de funingine, după care va fi expusă la radiații infraroșii, care vor străbate obiectul, cu excepția locului în care sunt particulele de funingine, impresionând hârtia în funcție de gradul de penetrare.
* **Metode de certitudine.** Aplicarea unor tehnici moderne de vârf, în examinările criminalistice, a făcut posibilă stabilirea cu certitudine a existenței urmelor specifice tragerii, mai ales a celor de pulbere, inclusiv pe mâna trăgătorului. Dintre tehnicile de vârf intrate în uzul laboratoarelor de criminalistică, menționăm următoarele: *microscopia electronică* *cu baleiaj*, conjugată cu *microscopia spectrală* *în radiații röentgen*; *microspectrofotometria în radiații infraroșii*.

### Identificarea armelor de foc după urmele formate pe glonț și pe tubul cartușului

Identificarea armei cu care s-a comis o infracțiune reprezintă scopul final al oricărei expertize balistice judiciare. Procesul de identificare constă în examinarea comparativă a gloanțelor, a tuburilor descoperite în corpul victimei sau la fața locului, cu gloanțele trase experimental cu arma găsită în câmpul infracțional ori ridicată de la persoana suspectă.

Identificarea parcurge două faze principale. În prima fază se determină grupul sau categoria căreia aparține arma, în baza cercetărilor generale reflectate de urmele formate pe

159 **Idem,** p.276-277.

proiectil și pe tub, referitoare la modelul, tipul, calibrul armei. În a doua fază are loc identificarea propriu-zisă prin examenul comparativ al caracteristicilor individuale, specifice fiecărei țevi ghintuite și fiecărui ansamblu al mecanismelor de tragere.

* + - 1. *Identificarea armelor de foc după* *urmele formate pe glonț*

Identificarea după urmele formate pe glonț presupune în faza inițială o delimitare a cercului armelor suspecte, prin excluderea din sfera cercetării a armelor ale căror caracteristici generale nu corespund caracteristicilor reflectate de glonț. În acest scop se iau în calcul numărul golurilor și plinurilor ghinturilor, lățimea acestora, unghiul și sensul de răsucire, calibrul160.

Pentru obținerea modelelor de comparație se efectuează trageri experimentale cu armele examinate. Tragerile se efectuează după prealabila verificare a stării tehnice a armei și după curățarea țevii de rugină, praf și alte reziduuri de tragere. Pentru trageri se apelează la muniție cu caracteristici asemănătoare celei descoperite la fața locului.

Tragerile se efectuează în dispozitive speciale, denumite captatoare de proiectile, care pot fi de mai multe tipuri: cutii sau lăzi dreptunghiulare, umplute cu vată ori câlți și împărțite pe compartimente; tuburi de circa 4m cu apă și închise cu membrană de cauciuc, cutii cu compartimente umplute cu materiale plastice, important fiind să se obțină proiectile de comparație de bună calitate.

Captatorul de proiectile în varianta folosită în țara noastră este format dintr-o cutie lungă de aproximativ 3m, cu o lățime de circa 40 cm, împărțită în mai multe compartimente, umplute cu vată. Pereții compartimentului sunt din carton, astfel încât prin verificarea fiecărui compartiment să se poată stabili în care din ele s-a oprit proiectilul. Cu privire la numărul tragerilor, precizăm că el este limitat la aproximativ 3-5 focuri, fiecare proiectil fiind ambalat separat, indicându-se numărul tragerii, data și expertul care a efectuat-o.

Dintre tehnicile de examinare comparativă, cea mai des folosită este examinarea la microscopul comparator, deoarece aceasta permite observarea directă a continuității sau discontinuității liniare a striațiilor formate pe glonț de particularitățile microreliefului țevii. Alte procedee constau în compararea mulajelor obținute de pe proiectilul în litigiu și cel tras experimental, mulaj realizat cu materiale plastice transparente sau prin galvanoplastie. De asemenea, există și metode moderne de măsurare profilometrică și analiză tridimensională a imaginii glonțului, care utilizează un palpator, care sesizează striațiile formate pe glonț sub forma unor semnale electrice continue, convertite în semnale digitale cu ajutorul unui

160 **Dumitru Sandu,** *Metode de comparare a proiectilelor în scopul identificării armei cu care s-a tras*, Revista Probleme de Medicină Judiciară și de Criminalistică, Nr.1, 1964, p.99.

convertor analogic digital și prelucrate în computer în scopul reconstituirii imaginii tridimensionale a glonțului.

Rezultatele examinării pot fi cert pozitive sau negative, dar și de probabilitate și sunt fixate prin fotografiere, procedeu care poate constitui un mijloc de examinare a proiectilelor.

* + - 1. *Identificarea armelor de foc după urmele lăsate pe tubul cartușului*

Identificarea armelor de foc după urmele formate pe tub prezintă un avantaj important față de identificarea după urmele existente pe proiectil, tubul rămânând intact în majoritatea cazurilor de trageri, spre deosebire de proiectil, care se poate deforma prin impactul cu obiectele mai dure. De asemenea, tubul permite și identificarea armelor a căror țeavă nu conține suficiente caracteristici individuale, în special țevile lise.

Principalele urme incluse în sfera cercetării de identificare sunt cele formate pe rozeta tubului de către percutor, peretele frontal al închizătorului, gheara extractoare, pragul aruncător, pereții camerei cartușului.

Mijlocul tehnic de bază în examinare îl reprezintă microscopul comparator, care este utilizat pentru compararea de microfotograme executate separat pentru tubul în litigiu și cel tras experimental.

# CAPITOLUL VII

**CERCETAREA CRIMINALISTICĂ A FALSULUI ÎN**

**DOCUMENTE**

## Introducere

Potrivit dispozițiilor art.288-290 din Codul penal, falsul în înscrisuri poate fi de natură materială sau intelectuală.

*Falsul material*, atât cel în înscrisuri oficiale, cât și cel în înscrisuri sub semnătură privată este consecința contrafacerii sau a alterării lor, în orice mod, de natură să producă efecte juridice. El poate fi săvârșit printr-o modificare fizică a înscrisului preexistent sau prin alcătuirea în totalitate sau în parte a unui înscris oficial161.

*Falsul intelectual* constă în falsificarea unui înscris oficial cu prilejul întocmirii acestuia de către un funcționar ori alt salariat aflat în exercițiul atribuțiilor de serviciu, prin atestarea unor fapte sau împrejurări neadevărate ori prin omisiunea cu știință de a insera unele date sau împrejurări în înscrisul astfel întocmit.

Spre deosebire de falsul total unui înscris sau al unei contrafaceri, caracterizat printr-o anumită unitate de structură, atât logică cât și grafică, falsului parțial îi lipsește această unitate, în general fiind mai ușor de depistat162. Exceptând contrafacerile sau falsurile totale, principalele procedee de realizare a falsului în înscrisuri le reprezintă înlăturarea sau acoperirea unui text, adăugarea de text, modificarea unui semn grafic (litera sau cifra), imitarea unui scris sau a unei semnături, deghizarea propriului scris163. În falsificarea unui înscris poate fi utilizată numai una dintre aceste modalități, dar pot fi întrebuințate concomitent mai multe procedee, cum ar fi, de pildă, înlăturarea unui text, urmată de adăugarea altuia, în care s-a imitat scrisul inițial. Acestor procedee de falsificare li se adaugă falsificarea impresiunilor de ștampile și de sigilii, cât și înlocuirea de fotografii de pe legitimații ori înscrisuri.

Modalitățile diverse de falsificare fac dificilă, în multe cazuri, constatarea acestora de către organele de urmărire penală sau de către instanțele de judecată, fiind necesară recurgerea la cunoștinele unui specialist și la metodele tehnico-științifice de investigare adecvate. Expertizele criminalistice se impun cu atât mai mult în cazurile mai deosebite de falsificare, cum sunt de exemplu, falsurile de bancnote, de timbre, sau de alte valori, falsuri incriminate

161 **Vasile Papadopol,** *Probleme generale privind infracțiunile de fals în înscrisuri*, Revista Română de Drept nr.12/1973, p.32.

162 **Camil Suciu,** *Criminalistica*, Ed. Didactică și Pedagogică, București, 1972, p.472.

163 **Dumitru Sandu,** *Falsul în acte*, Ed. Dacia, Cluj-Napoca, 1977, p.13-14.

în art.282-284 Cod penal, precum și în art.286 Cod penal, referitor la falsificarea instrumentelor oficiale.

## Cercetarea falsului prin înlăturare de text

Înlăturarea sau ștergerea de text reprezintă o modalitate de falsificare întâlnită frecvent în practica judiciară, realizându-se pe cale mecanică sau chimică, și fiind deseori urmată de adăugarea altui text, situație în care ne aflăm în prezența unui fals prin substituire164.

Principalele moduri de operare frecvent utilizate în săvârșirea falsului prin înlăturarea de text sunt următoarele:165

* **Înlăturarea mecanică,** efectuată prin răzuirea textului cu o lamă, un ac ori un alt obiect ascuțit sau prin radierea sa cu o gumă, cu miez de pâine etc.
* **Înlăturarea chimică,** prin corodarea sau spălarea cu anumite substanțe chimice a unui text, în întregime sau numai parțial, având ca rezultat decolorarea sa și, uneori, chiar înlăturarea definitivă a textului.
* **Acoperirea unui text** ori a unor semne grafice prin hașurarea ori prin pătarea cu diverse substanțe de scriere ori de altă natură reprezintă o formă aparte a acestei modalități de falsificare.

*Examinarea criminalistică a textelor șterse* se desfășoară în două faze, ceea ce presupune, într-o primă etapă, stabilirea locului în care a fost alterat înscrisul, iar în a doua etapă, refacerea textului înlăturat.

### Stabilirea locului alterării

În cazurile simple când este posibilă observarea cu ochiul liber a porțiunii de înscris alterat, este suficientă iluminarea documentului sub un anumit unghi sau observarea prin transparență. În alte împrejurări însă, depistarea locului alterării impune utilizarea de metode speciale.

Mai întâi, se procedează la o examinare optică la stereomicroscop sub lumină incidentă, fiind pusă în evidență scămoșarea hârtiei, pierderea luciului acesteia, diferențe de culoare, alterarea unor trăsături învecinate textului șters sau liniaturii hârtiei. Identificarea porțiunii alterate se realizează prin vaporizarea cu iod a înscrisului, locul răzuit colorându-se într-o nuanță gălbuie datorită reținerii unei cantități mari de iod. De asemenea, se mai poate apela la pudrarea hârtiei cu grafit, acesta fiind reținut mai bine de suprafața scămoșată. Cele două

164 **Jean Louis Clément, Bruno Risi,** *Laboratory Examination of Counterfeit and Fraudulently Altered Documents*, Partea a III-a, International Criminal Police Review, nr.368/ mai 1983, p.138-140.

165 **Balbuena Balmacedda,** *La détection des fraudes sur les documents. Quelques principes de basse*, Revue Internationale de Police Criminelle, nr.8/1987, p.2-13.

metode prezentate servesc inclusiv la revelarea urmelor de mâini formate pe suprafața documentului. Grafitul prezintă însă dezavantajul că deteriorează oarecum suprafața hârtiei166. În cazul în care după înlăturarea textului, stratul de încleiere de la suprafața hârtiei a fost relativ refăcut, se va utiliza o altă metodă pentru identificarea porțiunii alterate, care constă în

turnarea unei picături de benzină lângă locul răzuit.

Atât în cazul vaporizării cu iod, cât și în ipoteza folosirii metodei „picăturii de benzină”, este necesar să se recurgă imediat la fixarea fotografică a rezultatului obținut.

Porțiunea din care a fost înlăturat textul, în special în cazurile de spălare chimică, poate fi depistată cu ajutorul radiațiilor ultraviolete, fluorescența hârtiei modificându-se în porțiunile alterate. De asemenea, mai poate fi aplicat procedeul fotografiei de contrast sau cel al separării culorilor.

### Refacerea textului înlăturat

Refacerea textului înlăturat este în funcție, în primul rând de natura materialului de scriere (cerneală, tuș, creion, etc.) și apoi de cea a suportului pe care s-a scris, inclusiv de vechimea scrisului și de condițiile în care a fost păstrat167.

Revelarea sau refacerea textului înlăturat este posibilă prin metode fizice și metode chimice care, însă, pot conduce la modificarea înfățișării înscrisului, cum ar fi de exemplu, utilizarea vaporilor de acid sulfo-cianhidric pentru evidențierea textului scris cu cerneluri pe bază de fier. Privitor la procedeele de examinare folosite în laborator, subliniem faptul că în ipoteza întrebuințării de metode cu caracter distructiv, este necesar obținerea avizului organului judiciar care a dispus expertiza. Aplicarea unor asemenea metode se realizează numai după fotografierea prealabilă a înscrisului în litigiu și după ce s-a constatat că procedeele nedistructive nu au condus la niciun rezultat.

Refacerea textului este posibilă datorită existenței în masa hârtiei a unor resturi ori particule din compoziția materialului de scriere, cum este mai ales cazul cernelurilor, dar și datorită urmelor de presiune create de instrumentul cu care s-a scris, urme vizibile pe verso-ul acesteia sau posibil de evidențiat prin fotografia de umbre și prin utilizarea laser-ului.

**Metodele fizice** de refacere a textelor scrise cu cerneală sau cu creioane chimice au la bază radiațiile invizibile atât cele ultraviolete, cât și cele infraroșii, sau radiațiile röentgen.

Radiațiile ultraviolete determină apariția unei fluorescențe specifice resturilor de coloranți aflați în masa hârtiei.

166 **Emilian Stancu,** *op.cit*., p.327.

167 **Constantin Dumitrescu,** *Curs de tehnică* *criminalistică*, vol.II, editat de Școala militară de ofițeri a Ministerului de Interne, București, 1983, p.79-81.

Radiațiile infraroșii pătrund în masa hârtiei, cu excepția locurilor în care se găsesc particule de cerneală, migrate în masa hârtiei, astfel că ele nu vor impresiona materialul fotosensibil așezat sub înscris, fiind absorbite de acele resturi.

**Metodele chimice** de refacere a textului înlăturat au la bază reacția dintre diverși reactivi chimici și componentele cernelii sau creionului, pătrunse în masa hârtiei, care în funcție de natura lor, vor intra în reacție cu soluțiile de revelare. Dintre numeroasele metode de refacere chimică a textului, amintim reacția nitratului de argint cu clorurile sau sulfurile din cerneală.

### Refacerea textelor acoperite

În falsul realizat prin acoperirea textului ori a unor semne grafice (litere, cifre), fie prin hașurare cu cerneală, creion sau tuș, fie prin pete de cerneală sau cu alte substanțe, pentru revelarea textului se recurge la metode specifice.

Revelarea textului se poate realiza în primul rând, prin examinarea scrisului prin transparență, într-o lumină puternică. De asemenea, este posibilă recurgerea la fotografia separatoare de culori. Se utilizează cu succes radiațiile invizibile, în special radiațiile infraroșii, datorită proprietății acestora de a străbate hârtia și de a fi reținute de substanțe pe bază de carbon, săruri metalice, acizi, etc. Dintre radiațiile invizibile, se mai apelează și la radiațiile röentgen, cu ajutorul cărora se realizează fotoelectronografii, ca urmare a iradierii atomilor din cerneala textului acoperit.

## Cercetarea falsului prin adăugare de text

Falsul prin adăugare de text, ca și prin înlăturare este de obicei caracteristic pentru falsurile parțiale. Această categorie de fals poate fi executată prin simpla modificare a unei litere sau cifre (8 din 3, 9 sau 6 din 0, etc.), din adăugări de cifre, de cuvinte, adăugându-se la rânduri întregi.

Dintre variantele falsificării prin adăugare de text frecventă este și aceea a transferului de litere, cuvinte sau cifre, eventual rânduri întregi, după un înscris autentic. Falsul prin adăugare de text poate fi efectuat atât de persoana care a întocmit inițial înscrisul, ori de către altă persoană, falsificatorul apelând la un instrument scriptural similar celui utilizat inițial sau la altul, precum și la unele cerneluri asemănătoare sau diferite.

Acest gen de fals este de multe ori precedat de înlăturarea textului.

Cercetarea falsului prin adăugare de text se desfășoară pe parcursul următoarelor etape:

## Cercetarea caracteristicilor grafice

Prima etapă a cercetării o reprezintă studiul caracteristicilor grafice ale textului, începând cu continuitatea logică a scrisului, cu distanța dintre rânduri și dintre cuvinte și

terminând cu caracteristicile grafice particulare. Printre elementele grafice de natură să indice falsul prin adăugare de text, se numără:

1. Îngrămădirea ori prescurtarea nefirească a cuvintelor din textul în litigiu, separarea lor încorectă.
2. Micșorarea distanței dintre rânduri, însoțită și de reducerea dimensiunii literelor pentru a încăpea între rânduri.
3. Modificarea sau orientarea diferită a liniei de bază a rândurilor, raportată la rândurile exterioare.

Așadar apar modificări privind ordonarea și desfășurarea firească a scrisului de pe documentul falsificat.

Alături de diferențele de ordin grafic, apar și modificări determinate de schimbarea suportului pe care a fost așezat înscrisul. De asemenea, schimbarea instrumentului scriptural, precum și a condițiilor concrete de scris, chiar dacă se execută de către aceeași persoană, oferă indicii pentru descoperirea falsului.

## Cercetarea materialului de scriere

Există situații în care indicii de fals prezentați, devin insuficienți pentru stabilirea falsului. De aceea, se procedează într-o a doua etapă, la examinarea fizico-chimică a materialului cu care s-a scris (cerneală, tuș, creion).

## Stabilirea modurilor de intersectare a trăsăturilor

Depistarea falsului prin adăugare de text mai poate fi posibilă pe baza datelor desprinse din examinarea trăsăturilor intersectate168. De obicei, trăsăturile executate ulterior se suprapun peste trăsăturile executate anterior, deoarece, în mod logic, rândul care urmează se scrie după cel precedent, iar semnătura se execută la sfârşitul textului. Schimbarea ordinii acestei succesiuni indică prezența adăugirii. Așadar când această ordine firească se încalcă, astfel încât trăsăturile rândului anterior se află deasupra celui ce urmează, sau trăsăturile ultimului rând al textului apar peste trăsăturile ce alcătuiesc semnătura, înseamnă că acel rând sau întregul text s-a scris ulterior.

## Cercetarea falsului prin imitarea și deghizarea scrisului

### Falsul prin imitarea scrisului

168 **Dumitru Sandu,** *op.cit*., p.146-147; **Laurențiu Boboș,** *Stabilirea falsului prin adăugiri în acte*, în culegerea 20 de ani de expertiză criminalistică, editat de Ministerul Justiției, București, 1978, p.140-142.

Această categorie de falsuri este întâlnită frecvent în practică, în cazul semnăturilor, al mențiunilor ori textelor de mai mică întindere. Ca modalitate de realizare, imitarea poate fi liberă sau servilă169.

* + - 1. *Falsul prin imitare liberă*

Falsul prin imitare liberă se execută în majoritatea cazurilor cu modelul în față, dar și după memorie. Aparent, o semnătură sau un scris contrafăcut se apropie în linii mari de cele originale, în special în situația exersării sale de către plastograf. Imitarea devine mai ușoară în cazul scrisurilor cu un grad de evoluție inferior scrisului falsificatorului, precum și în cazul semnăturilor simplificate.

Depistarea falsului prin imitare liberă este posibilă datorită mai multor indici de plastografiere, cei mai frecevenți fiind următorii:

* Prezența caracteristicilor propriului scris al plastografului, datorită deprinderilor sale grafice speciale și mai ales generale.
* Ignorarea modului de executare și de dispunere a semnelor diacritice și de punctuație, inclusiv a dispunerii textului în pagină, atenția plastografului fiind concentrată asupra executării literelor sau cifrelor.
* Depistarea unor caracteristici de ordin particular, cum ar fi orientarea mișcărilor, modul de legare a literelor, presiunea scrisului sau viteza mai scăzută de execuție, specifice scrisului autentic, sunt imposibil de redat în scrierea contrafăcută.
  + - 1. *Falsul prin imitare servilă*

Falsul prin imitare servilă se execută prin urmărirea strictă de către plastograf a modelului scrierii originale, pe care acesta îl are în față. Falsificarea mai poate fi realizată prin copierea directă a textului sau semnăturii, acest procedeu fiind considerat ca o modalitate de sine stătătoare, datorită prezenței unor indici caracteristici de contrafacere.

Depistarea falsului prin imitare servilă este posibilă datorită unor elemente specifice:170

* Lipsa de spontaneitate în executarea gramelor, nesiguranța traseului și întreruperile care nu sunt specifice scrisului original.
* Grosimea uniformă a trăsăturilor, precum și presiunea, de asemenea uniformă.
* Viteza scăzută de scriere, reluările sau retușările de trasee pentru rectificarea formei gramelor.

169 **Lucian Ionescu,** *Expertiza criminalistică a scrisului*, Ed. Junimea, Iași, 1973, p.213-225.

170 **Emilian Stancu,** *op.cit.*, p.331.

Câteodată imitarea servilă este precedată de o executare a scrisului cu creionul, după care se procedează la repasarea sa cu cerneală, aspect relevat la fotografierea sub radiații infraroșii, prin punerea în evidență a trăsăturilor de grafit.

Descoperirea falsului prin copiere este posibilă datorită apariției de elemente caracteristice procedeului utilizat de plastograf. De exemplu, la copierea prin transparență, alături de elementele specifice imitării servile, o caracteristică importantă o reprezintă coincidența dimensiunilor scrierii falsificate cu aceea a originalului. Aceleași elemente de coincidență apar și la copierea pe hârtia de calc ori prin utilizarea plombaginei, situație în care sunt depistate și urmele specifice indigoului171.

* + - 1. *Falsificarea de semnături*

Indicii de falsificare a semnăturilor sunt aceiași ca și la plastografierea scrisului obișnuit, mai ales în cazul imitării servile sau copierii: nesiguranța trăsăturilor, întreruperi nefirești, grosimea uniformă a traseului, reluări, rectificări, etc.

Spre deosebire de falsul prin imitare liberă, la care este posibilă însăși identificarea autorului falsului, la imitarea servilă sau la copiere, deși se descoperă contrafacerea, autorul este mai dificil de identificat.

O modalitate modernă de falsificare a semnăturii este a aceea a falsificării prin scanare.

### 7.4.2. Falsul prin deghizarea scrisului

Deghizarea scrisului se întâlnește frecvent în cazul scrisorilor anonime cu caracter injurios, calomnios, de amenințare, de șantaj, situație în care autorul încearcă să-și ascundă identitatea. Deghizarea poate fi întâlnită și în cazul subscrierii, situații în care autorul unei semnături, intenționând să o conteste ulterior, introduce în aceasta elemente aparent de contrafacere (repasarea traseului, șerpuirea ori îngroșarea acestuia, etc.).

Principalele procedee de realizare a deghizării scrisului, care conțin și indici ai falsului

sunt:

* Deformarea sau modificarea unor caracteristici grafice generale sau particulare

proprii, cum ar fi mărimea, forma și înclinarea gramelor, precum și scrierea într-o manieră care să creeze impresia unui scris mai puțin evoluat.

* Scrierea cu mâna stângă, care la persoanele neexersate se materializează într-un grafism greoi, necoordonat, colțuros, care se reduce pe măsură ce persoana se deprinde să scrie în acest mod.

171 **Ibidem**.

* Scrierea cu majuscule sau cu caractere de tipar, care poate conține totuși elemente de specificitate suficiente, mai ales în cazul persoanelor obișnuite să scrie în acest mod.

În toate situațiile prezentate mai sus, identificarea persoanei care și-a deghizat scrisul este posibilă datorită deprinderilor sale specifice de scriere, reflectate în textul deghizat. Astfel falsificatorul se concentrează mai mult asupra formei literelor sau cifrelor, scăpând din vedere sensul mișcării, în special caracteristicile topografice ale scrisului sau modul de executare a semnelor diacritice și a celor de punctuație, legarea literelor, etc.. De asemenea, în majoritatea cazurilor în care este vorba de un text relativ mai mare, gradul de concentrare al autorului scade, acesta ajungând aproape de scrisul său obișnuit, situații întâlnite frecvent în scrierea cu litere cursive.

Cu ocazia cercetării scrierilor deghizate, nu trebuie scăpată din vedere studierea caracteristicilor de limbaj. În situațiile deosebite, se impune, alături de expertiza criminalistică a scrisului, și efectuarea unei expertize cu caracter grafologic, autorii multor anonime prezentând deficiențe sau dizarmonii psihice.

# CAPITOLUL VIII INVESTIGAREA GRAFOSCOPICĂ

## Aspecte introductive

Obiectul principal al expertizei criminalistice a scrisului de mână îl constituie identificarea persoanei după scris și stabilirea autenticității scrisului, ori semnăturii unei persoane, ori a depistării falsurilor prin deghizare, imitare, etc.

*Scrisul* reprezintă un sistem de comunicare, de reproducere, prin semne grafice, a gândurilor și a vorbirii, fiind o deprindere intelectuală, un complex de reflexe condiționate, format printr-un proces de învățare172. Trebuie subliniat faptul că, deși ne aflăm în prezența unui stereotip care conține o serie de automatisme, scrisul de mână scapă controlul conștient al omului173.

Identificarea după scrisul de mână are ca fundament științific existența unor elemente particulare, prezente în scrisul fiecărei persoane, elemente dependente de specificul activității nervoase de la nivelul scoarței cerebrale174.

Caracteristicile scrisului reflectă o proprietate fundamentală a acestuia și anume *individualitatea sa175*. Caracteristicile din punct de vedere cantitativ sunt în număr limitat, dar varietatea mare de combinații pe care le pot forma face practic irepetabil un scris cu anumite particularități.

Individualitatea scrisului este determinată de caracteristicile sale: forța, echilibrul și mobilitatea proceselor nervoase superioare, cărora este posibil să li se adauge și alți factori externi, în primul rând condițiile concrete de scriere. Această proprietate se conturează pe măsura evoluției scrisului, și o dată cu desăvârșirea pregătirii intelectuale.

Așadar individualitatea unui scris se manifestă atât în formă, cât și în conținut, fiind consecința formării și dezvoltării persoanei, atât pe plan intelectual, cât și în ceea ce privește întreaga sa personalitate176.

O altă proprietate fundamentală a scrisului o constituie stabilitatea caracteristicilor grafice. Este vorba numai de o stabilitate relativă, date fiind anumite modificări, mai mult sau mai puțin semnificative, întâlnite în evoluția unui scris.

## Identificarea persoanei după scrisul de mână pe baza expertizei grafoscopice

172 **Camil Suciu,** *Criminalistica*, Ed. Didactică și Pedagogică, București, 1972, p.487.

173 **Emilian Stancu,** *Tratat de Criminalistică*, Ediția a V-a, Ed. Universul Juridic, București, 2010, p.318.

174 **Andrei Atanasiu,** *Scris și personalitate*, Ed. Științifică, București, 1970, p.22.

175 **Lucian Ionescu,** *Expertiza criminalistică a scrisului*, Ed. Junimea, Iași, 1973, p.138 și urm.

176 **Emilian Stancu,** *op.cit.*, p.318.

Expertiza criminalistică a scrisului, denumită și *expertiza grafică* sau *grafoscopică* sau

*grafoscopia judiciară*, vizează următoarele obiective:

* Verificarea autenticității unui text sau a semnăturilor de pe un înscris, în sensul că acesta aparține persoanei nominalizate în document, persoanei care pretinde sau căreia i se atribuie textul ori semnătura.
* Identificarea autorului unui text anonim cu conținut calomnios sau în scop de șantaj, întâlnit inclusiv în acțiuni cu caracter terorist sau care prezintă o anumită importanță sub raport juridic, administrativ, social-economic, etc.
* Descoperirea unui fals prin imitarea sau deghizarea scrisului și, de aici, identificarea persoanei autorului textului.

La fel ca în celelalte examinări criminalistice destinate identificării persoanei după diverse urme create în câmpul infracțional, identificarea după scris presupune, în mod necesar, un examen comparativ între scrisul în litigiu și scrisul aparținând cu certitudine persoanei suspecte.

### Obținerea modelelor de comparație

Obținerea modelelor de comparație este o sarcină ce revine în exclusivitate organului judiciar, care dispune expertiza și nu expertului criminalist. Astfel, organul judiciar are posibilitatea să constate direct și să certifice autenticitatea probelor de scris, părțile fiind chemate să-și exprime punctul de vedere, să recunoască sau să infirme apartenența scrisului sau a semnăturii.

Atunci când o persoană, parte într-un proces contestă chiar cu rea-credință un înscris de comparație, acesta trebuie luat în considerare în efectuarea expertizei, instanța stabilind pe bază de probe că actul în discuție emană de la titular, iar expertul constată că este scris de persoana care a completat alte înscrisuri acceptate de părți.

Potrivit provenienței lor, modelele de comparație se împart în două mari categorii:

**Modele de comparație libere,** denumite și piese preconstituite, realizate în afara cadrului procesului judiciar și, în multe cazuri, la o dată anterioară examinării. Printre asemenea modele se numără autobiografiile, diverse însemnări, cereri, scrisori, declarații, etc.

Piesele preconstituite trebuie să fie într-un număr suficient, să se apropie pe cât posibil, ca formă și conținut, de înscrisul în litigiu, să fie redactate într-o perioadă apropiată de data examinării și scrise cu un instrument scriptural asemănător celui utilizat la scrisul expertizat.

**Modele de comparație experimentale,** denumite și piese scrise la cerere, constau în probele de scris luate la solicitarea organului judiciar și numai în fața acestuia. Probele se iau prin scriere liberă și prin dictare.

* **Scrierea liberă** a unui text ar trebui astfel pregătită, încât persoana în cauză să nu cunoască destinația reală a piesei, pentru a se preveni o eventuală încercare de deghizare a scrisului.
* **Textul scris** după dictare trebuie să conțină cât mai multe cuvinte și expresii din textul în litigiu, mergându-se chiar până la dictarea acestuia, alternativă în care, sub nicio formă, nu se prezintă înscrisul în vederea unei eventuale copieri. Cantitativ pentru un text obișnuit sunt suficiente circa trei probe luate la cerere. Probleme mai dificile apar în cazul semnăturilor presupuse a fi falsificate, persoana în cauză urmând să execute mai multe specimene de semnături pe foi separate (circa cinci), fiecare coală conținând cel puțin zece semnături. Învinuitului sau inculpatului nu i se va arăta semnătura în litigiu. Dacă semnătura este atribuită unei alte persoane decât celei cercetate, aceasta va fi pusă să scrie de mai multe ori numele persoanei semnate.

### Efectuarea expertizei grafoscopice

Expertiza grafoscopică cuprinde următoarele etape:

1. *Cercetarea prealabilă* a materialelor, necesară cunoașterii obiectului expertizei și stabilirii calității și cantității modelelor de comparație, urmată de analiza separată a scrisului în litigiu și a celor de referință, prin care sunt puse în evidență caracteristicile generale și particulare, urmărindu-se totodată dacă nu este vorba de un fals prin imitare sau prin deghizare, inclusiv un fals prin alterarea mecanică sau chimică a textului.
2. *Examinarea comparativă* conduce la stabilirea asemănărilor și după caz a deosebirilor dintre scrisul în litigiu și cel de comparație. Examinarea se realizează direct pe scrisurile comparate, însă cel mai adesea se apelează la fotografii ale semnelor grafice, sau ale unor grupuri de semne, sau la tabele sinoptice.

În expertiza grafică consacrată identificării persoanei după scris, concluziile nu se pot desprinde prin simpla revelare a unui număr oarecare de caracteristici sau puncte coincidente, ci dintr-o estimare, o cântărire a valorii de identificare prezentată de caracteristicile examinate.

Rezultatul unei expertize grafice reprezintă rodul unei examinări calitative a caracteristicilor cu valoare de identificare, prin care s-a ajuns fie la o concluzie certă privind identitatea sau neidentitatea persoanei, fie la o concluzie cu caracter de probabilitate.

# CAPITOLUL IX

**TACTICA EFECTUĂRII CERCETĂRII LA FAȚA LOCULUI**

## Noţiunea şi importanţa cercetării la faţa locului

### Aspecte introductive

Conform prevederilor cuprinse în titlul III, capitolul II, secţiunea XII, art. 129 al Codului de procedură penală, *cercetarea la faţa locului* se efectuează atunci când sunt necesare:

* Constatarea situaţiei locului săvârşirii infracţiunii.
* Descoperirea şi fixarea urmelor infracţiunii.
* Stabilirea poziţiei şi stării mijloacelor materiale de probă şi a împrejurărilor în care a fost comisă infracţiunea.

Referitor la înţelesul termenului de *faţa locului* sau de *loc al săvârşirii faptei*, aşa cum este folosit, uneori, în practică ori în literatura de specialitate (sau de scenă a infracţiunii, în Occident), trebuie făcută o precizare: prin această expresie se are în vedere *nu numai locul propriu-zis al săvârşirii infracţiunii*, ci şi *zonele mai apropiate* sau *alte locuri* din care se pot desprinde date referitoare la pregătirile, comiterea şi urmările faptei, inclusiv căile de acces şi de retragere a autorului din câmpul infracţional177. În legătură cu termenul analizat, există şi o *interpretare legală* potrivit căreia, prin “locul săvârşirii infracţiunii” se înţelege locul unde s-a desfăşurat activitatea infracţională, în totul sau în parte, ori unde s-a produs rezultatul acesteia (art.30 alin.4 C.pr.pen.).

### Consideraţii privind reglementarea procesual penală

Astfel, potrivit cu prevederile art.129 alin.l Cod procedură penală, cercetarea la faţa locului poate fi *dispusă motivat* de către organul judiciar, ori de câte ori se consideră necesar să se apeleze la acest procedeu probator.

**În faza de urmărire penală,** cercetarea la faţa locului este dispusă printr-o rezoluţie motivată a organului de urmărire penală, de regulă, după începerea urmăririi penale. Cercetarea se efectuează în prezenţa martorilor asistenţi, cu excepţia cazurilor în care această prezenţă nu este găsibilă. De asemenea, dacă se consideră necesar, la cercetare pot participa şi părţile, o eventuală neparticipare a părţilor încunoştinţate nefiind de natură să împiedice efectuarea cercetării.

Învinuitului sau inculpatului, dacă nu poate fi adus la cercetare, în cazul în care este

177 **Vasile Bercheșan,** *Cercetarea penală - Îndrumar complet de cercetare penală*, Ed. Icar, București, 2001,

p.251 și urm.

reţinut sau arestat, organele de urmărire penală îi pun în vedere că poate fi reprezentat şi îi asigură, la cerere, reprezentarea.

Referitor la acest ultim aspect, atragem atenţia asupra modificărilor aduse art.172 Cod procedură penală, prin Legea 32/1990, potrivit cărora *apărătorul*, *ales de învinuit sau de inculpat, poate participa la efectuarea oricărui act de urmărire penală*, deci şi la cercetarea la faţa locului.

**În faza de judecată,** cercetarea la faţa locului este dispusă de către instanţă, printr-o *încheiere*, după începerea cercetării judecătoreşti. Potrivit art.129 alin.4 Cod procedură penală, instanţa de judecată efectuează cercetarea la faţa locului cu *citarea părţilor* şi în *prezenţa procurorului*, când participarea acestuia la judecată este obligatorie178. Persoanele care se află sau vin la locul faptei pot fi împiedicate, potrivit art.129 alin.5 din Codul de procedură penală, să comunice între ele sau cu alte persoane, ori să plece înainte de terminarea cercetării.

### Importanţa şi obiectivele cercetării la faţa locului

* + - 1. *Importanţa cercetării la faţa locului*

Importanţa cercetării la faţa locului este subliniată în literatura de specialitate, atât procesual penală, cât şi criminalistică, marea majoritate a autorilor fiind de acord că ne aflăm în faţa unui *procedeu probator cu adâncă semnificaţie în aflarea adevărului179.*

Locul săvârşirii unei fapte penale este *cel mai bogat în urme sau date* referitoare la infracţiune şi la autorul acesteia, aşa că, de modul în care se efectuează întreaga cercetare, căutare şi ridicare a urmelor sau a probelor materiale, ca şi fixarea rezultatelor, va depinde într-o mare măsură soluţionarea cazului, identificarea autorului, a celorlalţi participanţi la comiterea faptei penale.

* + - 1. *Obiectivele cercetării la faţa locului*

Obiectivele cercetării la faţa locului, în esență sunt următoarele:180

1. ***Cunoaşterea şi investigarea directă*** de către organul de urmărire penală sau de către instanţa de judecată a scenei infracţiunii sau a locurilor înscrise în categoria “locului faptei”. Contactul direct, nemijlocit, al organului judiciar cu ceea ce este denumită “scena” sau “ambianţa” locului infracţiunii, serveşte la formarea unei imagini exacte asupra cadrului în care s-a comis fapta, la determinarea poziţiei şi distanţei dintre obiectele principale, ş.a.181.

178 **Vintilă Dongoroz, Gheorghe Daringa, Siegfried Kahane și colectiv,** *Noul Cod de procedură penală și Codul de procedură penală anterior. Prezentare comparativă*, Ed. Politică, București, 1969, p.81.

179 **Nicolae Volonciu,** *Tratat de drept procesual penal*, Ed. Paideia, București, 1994, p.279.

180 **Idem,** p.360.

181 **Michael J. Palmiotto*,*** *op.cit.*, p.171.

1. ***Descoperirea*, *fixarea şi ridicarea urmelor infracţiunii***, a mijloacelor ma- teriale de probă. Descoperirea urmelor, urmată de interpretarea lor imediată la faţa locului, este de natură să ofere indicii, cel puţin cu caracter general, cu privire la natura faptei şi chiar la persoana autorului.
2. ***Obţinerea de date cu privire la modul de operare*** al făptuitorului, la *numărul de persoane* care au luat parte la comiterea infracţiunii. Din cercetarea la faţa locului se poate deduce modul în care s-a desfăşurat activitatea infracţională, începând din momentul pătrunderii autorului în câmpul cercetat şi terminând cu retragerea sa.
3. ***Identificarea eventualilor martori***, întrucât în funcţie de condiţiile concrete ale locului şi momentului săvârşirii faptei, se poate stabili dacă, şi în ce măsură, activitatea infractorului putea fi percepută de cineva. Această precizare se impune deoarece nu sunt puţine cazurile în care sunt găsiţi imediat martori ai evenimentului.
4. ***Elaborarea unor versiuni generale privind fapta penală*** şi participanţii la săvârşirea acesteia, cel puţin cu caracter provizoriu. Sarcinile cercetării la faţa locului sunt, în fond, obiective ale anchetei, după cum vor fi ele detaliate în capitolul consacrat organizării anchetei penale.

## Reguli tactice ale cercetării la fața locului

### Măsuri preliminare cercetării la faţa locului

De regulă, măsurile preliminare sunt luate de poliţiştii care se deplasează la faţa locului înaintea echipei de cercetare, formată din organul de urmărire penală competent în cauză, din specialişti criminalişti etc. Aceştia sunt obligaţi să efectueze actele de cercetare ce nu suferă amânare, chiar dacă privesc o cauză care nu este de competenţa lor şi să ia măsurile ce se dovedesc absolut necesare.

Măsurile preliminare cercetării la fața locului pot fi grupate în câteva mari categorii:182

* **Determinarea locului săvârşirii faptei, punerea lui sub pază şi protejarea urmelor.** *Menţinerea aspectului iniţial al locului faptei*, precum şi *conservarea urmelor* este o măsură esenţială pentru evitarea unei posibile acţiuni distructive a persoanelor neautorizate, care pot schimba înfăţişarea locului faptei sau distruge urmele infracţiunii. Prin ***stabilirea exactă a perimetrului scenei infracţiunii*** se previne o eventuală încer-

care a autorului infracţiunii de a şterge urmele faptei sale.

## Fixarea tuturor împrejurărilor care, cu timpul, se pot modifica sau pot dispărea,

cum sunt de exemplu: ora exactă a sosirii organelor de cercetare penală; poziţia şi starea

182 **Emilian Stancu,** *op.cit.*, p.366-367.

uşilor, ferestrelor şi perdelelor; prezenţa unor mirosuri deosebite şi, în general, caracterul acestora; starea în care se găsea lumina (stinsă, aprinsă); poziţia mobilei şi a altor obiecte din încăpere; funcţionarea unor aparate sau instrumente casnice; ora indicată de ceasul aflat la locul faptei ori la mână victimei; starea uşilor, dacă sunt închise, deschise sau încuiate şi de ce parte este cheia; atmosfera din încăperi; caracterul mirosului (de ţigări, gaz, mâncare, substanţe toxice sau explozive etc.)

* **Acordarea primului ajutor victimelor.** Prima măsură ce se întreprinde la faţa locului este, în fapt, acordarea primului ajutor victimelor, dacă acestea mai sunt în viaţă sau dacă nu există certitudinea instalării morţii. În ipoteza transportării victimelor la spital, va fi fixată poziţia iniţială a acestora, de regulă prin desenare cu creta, precum şi poziţia obiectelor din apropiere.

Dacă starea victimei o permite, aceasta poate fi întrebată ce s-a întâmplat şi dacă cunoaşte persoanele antrenate în săvârşirea faptei.

* **Prevenirea sau înlăturarea unor pericole iminente.** În diverse împrejurări, se impune deseori luarea de măsuri vizând înlăturarea unor pericole, cum ar fi, de pildă, incendiile, exploziile, inundaţiile etc. În cazul unor accidente grave de muncă, al accidentelor de trafic, feroviare, navale sau aeriene, se impune degajarea rapidă a victimelor, prevenirea extinderii pagubelor ş.a. Prin urmare, organele judiciare prezente primele la faţa locului au datoria de a reţine, de a fixa cât mai multe aspecte care să servească la stabilirea situaţiei iniţiale, apelându-se la fotografieri sau înregistrări video.

## Identificarea martorilor şi reţinerea eventualelor persoane suspecte.

Astfel, martorilor care au perceput direct un anumit act infracţional le sunt încă foarte proaspete în memorie o serie de date ce pot fi redate cu destulă exactitate, nefiind alterate decisiv de diverşi factori subiectivi sau obiectivi. Pe de altă parte, însuşi eventualul autor al faptei are posibilităţi mult mai reduse de a preveni identificarea sa prin distrugerea urmelor, debarasarea de obiectele de care s-a servit în comiterea faptei, crearea de alibiuri false. Reţinerea sa, precum şi a oricărei persoane suspecte este absolut necesară, însă în condiţiile legii.

### Reguli tactice specifice efectuării cercetării propriu-zise la faţa locului

* + - 1. *Primele măsuri luate de organul competent să* *efectueze cercetarea la fața locului*

O dată sosită echipa însărcinată să efectueze cercetarea la faţa locului, conducătorul acesteia are obligaţia să iniţieze câteva măsuri destinate pregătirii cercetării propriu-zise.

**În situaţia în care cercetarea** propriu-zisă ***a fost precedată de acţiuni premergătoare***,

atunci pregătirea cercetării efective va consta în:183

1. Completarea măsurilor vizând ***salvarea victimelor, înlăturarea pericolelor şi conservarea urmelor.***
2. ***Examinarea rapidă a locului faptei,*** delimitarea sa exactă şi întărirea măsurilor de pază.
3. ***Îndepărtarea tuturor persoanelor inutile*** şi reţinerea celor care au făcut sesizarea, ***a martorilor*, *a persoanelor suspecte***, precum şi a tuturor celor care pot fi selecţionaţi în calitate de ***martori asistenţi.*** Se recomandă ca martorii să nu comunice între ei, pentru a nu se influenţa reciproc, iar persoanele suspecte să stea separat, desigur, sub pază.
4. ***Stabilirea precisă a sarcinilor ce revin fiecărui membru al echipei*** şi indicarea ordinii în care vor fi îndeplinite activităţile de cercetare.
5. ***Obţinerea unor prime informaţii referitoare la faptă***, la locul în care a fost săvârşită, ca şi la persoanele antrenate în comiterea ei, inclusiv cu privire la identitatea celor reţinuţi la faţa locului, indiferent de calitatea lor.

**Cercetarea propriu-zisă a locului faptei** se va face cu respectarea strictă a regulilor tactice generale și în funcție de specificul zonei cercetate. De asemenea, în organizarea activităţii, şeful echipei de cercetare va trebui să aibă în vedere şi aplicarea altor reguli tactice specifice cercetării ca atare:

* 1. ***Limitarea numărului de persoane*** care pătrund în zona cercetată la strictul necesar. În faza de pregătire, la locul faptei va pătrunde ***numai şeful echipei***, însoţit, eventual, de un ajutor sau de medicul legist, dacă infracţiunea s-a soldat cu victime omeneşti.
  2. ***Prevenirea oricărei modificări în starea sau poziţia lucrurilor***, paralel cu conservarea urmelor şi evitarea creării altor urme care pot dezorienta cercetarea. Pentru aceasta, se va indica ***curăţarea încălţămintei de noroi***, praf, resturi vegetale etc., ***se va interzice fumatul*** şi aducerea de obiecte ce nu servesc operaţiilor de cercetare.
  3. ***Fixarea căilor de acces şi de deplasare*** a membrilor echipei în perimetrul locului faptei, precum şi în locul în care urmează să fie depozitate mijloacele materiale de probă descoperite, a altor obiecte ce urmează să fie ridicate şi transportate la laboratoarele de specialitate.
  4. ***Purtarea echipamentului de protecţie*** (costum, mănuşi, mască) pentru protejarea urmelor şi prevenirea contaminării acestora, mai ales în cazul urmelor biologice.
  5. ***Interzicerea comentariilor*, *aprecierilor sau discuţiilor*** privind natura faptei,

183 **Camil Suciu,** *Criminalistica*, Ed. Didactică și Pedagogică, București, 1972, p.508-509.

împrejurările în care a fost săvârşită, starea urmelor ş.a., pentru a nu influenţa, într-un mod sau altul, desfăşurarea cercetării, ca şi pe martorii prezenţi la faţa locului.

* + - 1. *Cercetarea în faza statică*

În faza statică a cercetării la fața locului se procedează la o examinare atentă a locului faptei, atât în ansamblul său, cât şi pe zonele mai importante, fară a se aduce nici o modificare acestuia. Cercetarea poate începe de la centru şi continua spre marginea locului faptei, sau de la obiectul principal, cum ar fi de exemplu, corpul victimei, focarul unui incendiu, o casă de bani spartă etc.

Dintre activităţile mai importante desfăşurate în faza statică a cercetării la fața locului, menţionăm următoarele:184

1. ***Stabilirea stării şi poziţiei mijloacelor materiale de probă***, a urmelor vizibile, a urmelor materie ş.a., aşa cum au fost găsite de echipa de cercetare.
2. ***Măsurarea distanţei dintre obiectele principale***, dintre acestea şi urme sau locuri de acces, aspect de natură să servească la clarificarea unor împrejurări ale cauzei.
3. ***Executarea de fotografii*** de orientare, schiţă şi fotografii ale obiectelor principale, precum

şi fixarea prin înregistrare video.

1. ***Determinarea eventualelor modificări survenite anterior sosirii echipei de cercetare.*** Se recomandă ca, pentru stabilirea operativă a schimbărilor intervenite în câmpul infracţiunii, să se recurgă la ajutorul unui martor care cunoaşte bine locul faptei sau care a asistat la producerea evenimentului.
   * + 1. *Cercetarea în faza dinamică*

Faza dinamică este cea mai complexă şi laborioasă etapă a cercetării la faţa locului, întrucât presupune participarea tuturor membrilor echipei la efectuarea investigaţiilor şi folosirea integrală a mijloacelor tehnico-ştiinţifice criminalistice aflate la dispoziţia lor. Acest moment al cercetării presupune:

* + **Examinarea amănunţită a corpului victimelor**, a fiecărui obiect presupus purtător de urme sau care a servit la săvârşirea infracţiunii, fiind permisă atingerea sau schimbarea poziţiei lor. Totodată, o atenţie deosebită este acordată descoperirii, fixării şi ridicării urmelor infracţiunii, potrivit tipului şi naturii acestora (urme de mâini, de picioare, urme biologice, urme ale instrumentelor de spargere, microurme etc.), în această categorie incluzând şi mijloacele materiale de probă. Se impune respectarea cu stricteţe a regulilor tehnice criminalistice de protejare corespunzătoare a acestora, de etichetare şi de sigilare a

184 **Ion Mircea,** *Criminalistica*, Ed. Lumina Lex, București, 1998, p.150.

coletelor.

* + **În executarea fotografiilor şi înregistrărilor video de detaliu**, a măsurătorilor fotografice bidimensionale, se finalizează schiţa locului faptei şi se începe redactarea procesului-verbal.
  + **Se iau primele declaraţii martorilor şi victimei,** dacă aceasta mai este la faţa locului, inclusiv persoanelor suspecte. Declaraţiile vor fi luate, fireşte separat, fară a se face aprecieri din partea organului judiciar, fară a se influenţa persoanele ascultate într-un anumit mod, respectându-se regulile tactice ale ascultării specifice fazei de anchetă.
  + **Clarificarea împrejurărilor negative** determinate de neconcordanţa dintre situaţia de fapt şi evenimentul presupus că s-ar fi produs, de absenţa unor urme sau obiecte care, în mod normal, ar fi trebuit să existe la faţa locului.

### Fixarea rezultatelor cercetării la faţa locului

Potrivit prevederilor art.131 Cod procedură penală despre efectuarea cercetării la faţa locului se încheie un proces-verbal, care reprezintă mijlocul procedural principal de fixare a rezultatelor acestui act iniţial de urmărire penală. Procesului-verbal i se pot anexa fotografii, schiţe, desene ori alte asemenea lucrări, cum ar fi, de exemplu, rolele de film sau benzile videomagnetice.

* + - 1. *Procesul-verbal*

**Din punctul de vedere al formei şi cuprinsului,** procesul-verbal va conţine următoarele menţiuni, indicate în art.91 Cod procedură penală:

* Data şi locul unde este încheiat, ora la care a început și ora la care s-a terminat încheierea procesului-verbal.
* Numele, prenumele şi calitatea celor care îl încheie.
* Numele, prenumele, ocupaţia şi adresa martorilor asistenţi, când există.
* Descrierea amănunţită a celor constatate, precum şi a *măsurilor luate.*
* Numele, prenumele, ocupaţia şi adresa persoanelor la care se referă procesul-verbal, obiecţiile și explicațiile acestora.
* Menţiunile prevăzute de lege pentru cazurile speciale.

Raportându-ne la structura procesului-verbal - formată dintr-o parte introductivă, o parte descriptivă şi o încheiere - subliniem ponderea părţii descriptive, însăşi legea procesual penală impunând necesitatea descrierii amănunţite a situaţiei locului, a urmelor găsite, a obiectelor examinate şi a celor ridicate, a stării şi poziţiei celorlalte mijloace materiale de probă, astfel încât acestea să fie redate cu precizie şi, pe cât posibil, cu dimensiunile respective (art.131

Cod procedură penală). Procesul- verbal trebuie redactat în termeni clari şi precişi, astfel încât lectura sa să poată reda întocmai imaginea locului faptei şi pentru aceia care nu au participat la cercetarea la faţa locului.

**Pe plan tactic criminalistic,** este necesar, mai întâi, ca la redactarea părţii descriptive să fie avute în vedere următoarele elemente:

1. ***Descrierea locului faptei*** va fi făcută în mod *amănunţit*, interesând aspectul de ansamblu al acestuia, dimensiunile, topografia sa şi dispunerea faţă de punctele cardinale, precum şi faţă de alte puncte de reper mai apropiate, drumurile şi căile de acces, alte particularităţi.
2. ***Descrierea urmelor***, a mijloacelor materiale de probă, a altor obiecte exami- nate şi ridicate va fi *efectuată detaliat*, pe lângă denumirea lor exactă, indicându-se cu precizie locul în care au fost găsite, distanţele dintre ele sau până la obiectele principale, forma, dimensiunea, culoarea, alte caracteristici fizico-chimice sau particularităţi de identificare, precum şi metodele tehnico-ştiinţifice criminalistice folosite pentru descoperirea, fixarea şi ridicarea acestora.
3. ***Menţionarea în procesul-verbal a oricărui element particular al cercetării*,** elemente cum sunt, de exemplu, împrejurările negative. În această alternativă nu trebuie omisă menţionarea acţiunilor întreprinse în direcţia clarificării şi explicării lor.
4. Dacă există anumite observaţii ale experţilor sau martorilor asistenţi cu privire la consemnarea celor de mai sus, ele vor fi inserate în procesul-verbal. În legătură cu acest ultim aspect, ţinem să precizăm că *nu trebuie consemnate opiniile sau interpretările personale* cu privire la faptă, la autor, la urmele create prin activitatea infracţională, *pentru a nu fi subminat, cel puţin în parte, caracterul obiectiv al procesului-verbal.*
5. Din cuprinsul procesului-verbal nu trebuie omise menţiunile privind *con- secinţele* sau *pagubele* produse de faptele infracţionale cercetate, indiferent de valoarea sau natura lor. Ultima parte a procesului-verhal va cuprinde o *enumerare exactă a urmelor*, a mijloacelor materiale de probă ridicate de la faţa locului şi *persoana căreia i-au fost încredinţate*, precum şi a fotografiilor, schiţelor, a altor înregistrări sau lucrări efectuate în timpul cercetării.

Se va menţiona *ora începerii* şi *ora terminării* cercetării la faţa locului, după care procesul-verbal va fi semnat de către organul judiciar şi de către martorii asistenţi, pe fiecare pagină, locurile rămase libere fiind barate.

* + - 1. *Schiţa locului faptei*

*Schiţa locului faptei*, denumită şi *plan-schiţă* sau *desen-schiţă*, este destinată fixării şi

prezentării, în ansamblu, a locului faptei, a modului în care sunt dispuse, în plan, obiectele şi urmele infracţiunii, precum şi a distanţelor sau a raportului de poziţie dintre acestea185. Principalul rol al schiţei locului faptei este acela de a facilita formarea unei imagini cât mai apropiate de realitate asupra scenei infracţiunii, astfel încât constatările cuprinse în procesul- verbal să fie clar înţelese. Din punct de vedere al tehnicii, modalităţile de efectuare a schiţei pot fi împărţite în două categorii, după cum se respectă sau nu proporţiile dintre dimensiunile reale şi reprezentările grafice:

* **Planul-schiţă,** executat la scară, în care sunt respectate riguros proporţiile dintre dimensiunile reale ale suprafeţelor, distanţelor şi reprezentările acestora din plan. Scara la care se ridică planul este în funcţie de suprafaţa şi de natura locului faptei.
* **Desenul schiţă** se realizează, de regulă, printr-o simplă desenare a locului faptei, fără să se respecte cu rigurozitate proporţiile dintre dimensiunile reale şi reprezentările grafice, însă tot pe baza măsurătorilor executate la faţa locului şi prezentate în schiţă.
  + - 1. *Fotografiile şi înregistrările video judiciare*

Fotografia judiciară executată la faţa locului include:

1. ***Fotografia de orientare*** este destinată fixării întregului loc al faptei, raportat la anumite puncte de reper de natură să servească la identificarea zonei în care s-a săvârşit infracţiunea.
2. ***Fotografiile schiţă*** servesc ia redarea, în primul rând, a locului faptei, cu tot ce are el mai caracteristic, redarea în întregime sau în parte a locului respectiv, în funcţie de variantele în care sunt executate, cum ar fi de pildă, fotografia schiţă unitară, fotografia schiţă panoramică, în variantele liniară sau circulară, fotografia schiţă pe sectoare, fotografia schiţă încrucişată.
3. ***Fotografia obiectelor principale***, cum sunt, de exemplu, corpul victimei, armele sau instrumentele folosite de autor în săvârşirea infracţiunii, mijloacele materiale de probă ş.a.
4. ***Fotografiile de detaliu***, necesare punerii în evidenţă a urmelor, a detaliilor caracteristice ale acestora, a modului în care sunt dispuse pe suprafaţa obiectului purtător, a modificărilor, degradărilor produse prin săvârşirea infracţiunii.

Sub raport tehnico-tactic criminalistic, înregistrarea video judiciară presupune, ca şi în cazul fotografiei judiciare, înregistrări video de orientare, schiţă, în toate variantele acesteia, anume înregistrarea obiectelor principale, a urmelor şi a detaliilor, inclusiv înregistrări la scară.

185 **Camil Suciu,** *op.cit.,* p.521.

# CAPITOLUL X

**TACTICA ASCULTĂRII UNOR CATEGORII DE PARTICIPANȚI ÎN PROCESUL PENAL**

## Tactica ascultării martorilor

### Reguli tactice aplicate în ascultarea martorilor

* + - 1. *Pregătirea ascultării martorilor. Aspecte generale*

Pregătirea ascultării martorilor este o regulă absolut necesară, în special în faza de urmărire penală, şi se cere respectată în toate împrejurările, indiferent de gradul de dificultate al cauzei. În linii mari, pregătirea audierii presupune studierea datelor existente la dosar, stabilirea persoanelor care trebuie ascultate, cunoaşterea personalităţii acestora, a naturii relaţiilor pe care le pot avea subiecţii infracţiunii, stabilirea locului, a momentului şi a modului de citare, precum şi pregătirea acelor materiale ce pot fi folosite de către organul judiciar cu acest prilej.

* **Studierea dosarului cauzei**. Studierea materialului cauzei are ca scop principal stabilirea faptelor şi împrejurărilor ce pot fi clarificate pe baza declaraţiilor martorilor, precum şi stabilirea cercului de persoane care cunosc, în parte sau în totalitate, aceste fapte, dintre care vor fi selecţionaţi martorii. Studierea dosarului, nu se rezumă însă numai la aspectele menţionate. Aceasta presupune o aprofundare a tuturor datelor, informaţiilor existente în caz, a altor materiale cu caracter probator, inclusiv o eventuală documentare, în vederea elucidării unor aspecte de ordin tehnic, care ies din cadrul judiciar, dar care pot servi indirect elucidării unor împrejurări ale cauzei.

## Stabilirea martorilor care pot fi audiaţi.

Stabilirea persoanelor care pot fi ascultate în calitate de martori, de către organul de urmărire penală, se va face pe baza criteriilor procesuale penale şi criminalistice.

În primul rând, sunt identificate persoanele care au avut posibilitatea să perceapă direct faptele şi împrejurările cauzei, dar şi acelea care cunosc sau deţin indirect date referitoare la faptă, din surse sigure, cât mai aproape de adevăr. Din rândul acestora vor fi selecţionate persoanele care, potrivit legii, pot depune mărturie.

În ipoteza în care există un număr mare de persoane deţinătoare de informaţii, este posibilă o selectare a martorilor pe baza calităţii datelor pe care le deţin, a personalităţii lor, a obiectivităţii şi poziţiei faţă de cauza cercetată. Sunt evitate astfel datele inutile, colaterale, lipsite de semnificaţie, ori care pot deruta ancheta.

Clarificarea naturii relaţiilor acestora cu persoanele implicate în săvârşirea infracţiunii, fiind cunoscut că sentimentele de genul prieteniei, duşmăniei faţă de făptuitori sau existenţa altor interese conduc la alterarea declaraţiilor şi chiar la mărturie mincinoasă. Acest aspect trebuie avut serios în vedere la selecţionarea martorilor.

## Cunoaşterea personalităţii martorilor.

Cunoaşterea personalităţii martorilor, absolut necesară pentru eficienţa ascultării, presupune obţinerea de date cu privire la profilul psihologic, la pregătirea şi ocupaţia, la natura eventualelor relaţii cu persoanele antrenate în săvârşirea infracţiunii.

* + - 1. *Elemente tactice aplicate în pregătirea ascultării martorilor*

Pregătirea ascultării martorului - sub raport tactic criminalistic - se va face în funcţie de obiectivele anchetei şi activităţile destinate soluţionării lor, aşa cum au fost ele planificate de organul judiciar în vederea aflării adevărului.

## Determinarea ordinii de audiere

După stabilirea problemelor ce se cer clarificate sau verificate, va fi stabilită ***ordinea de ascultare a martorilor.*** De regulă, ***martorii principali***, cei care au perceput nemijlocit faptele, vor fi ascultaţi înaintea martorilor indirecţi care au obţinut datele prin mijlocirea altor persoane sau, pur şi simplu, din zvon public.

Ordinea de ascultare se mai stabileşte şi în funcţie de ***natura relaţiilor*** dintre martor şi părţile din proces, ca şi în funcţie de poziţia lor faţă de cauză. Potrivit specificului sau complexităţii anchetei, ascultarea martorilor se poate efectua fie înainte, fie după ascultarea învinuitului sau a persoanei vătămate.

La stabilirea ordinii de audiere a persoanelor se are în vedere, totodată, şi posibilitatea

***verificării declaraţiilor*** învinuiţilor, ale altor martori, ca şi susţinerile victimelor infracţiunii.

## Stabilirea momentului audierii

Momentul ascultării unui martor, raportat la ordinea audierii, este ales în funcţie de mai mulţi factori, de care organul judiciar este obligat să ţină seama. Astfel:

1. ***Evitarea posibilei înţelegeri între martori***, ca şi influenţarea celui care va fi audiat de către diverse persoane interesate în cauză (învinuit, inculpat, parte vătămată, parte civilă). Pentru aceasta, trebuie ca citarea să se facă de urgenţă, la ore sau zile diferite, astfel încât să nu existe posibilitatea întâlnirii martorilor la sediul organului judiciar şi nici suficient timp pentru a-şi comunica date referitoare la declaraţiile făcute, sau referitoare la întrebările puse de anchetator.
2. La stabilirea ***momentului audierii***, trebuie avut în vedere programul de activitate şi profesia persoanei care urmează să fie ascultată, bineînţeles ***numai dacă este posibil*** şi fară a

se submina obiectivitatea anchetei şi autoritatea magistratului. Dacă situaţia nu o impune, martorii pot fi ascultaţi în afara orelor de program, excepţie făcând cazurile deosebite, de genul infracţiunilor flagrante, al infracţiunilor cu un grad ridicat de pericol social.

1. ***Locul de audiere*** neindicat expres de lege este, de regulă, la sediul organului judiciar. Nu se exclude, însă, posibilitatea audierii la serviciu, la locul săvârşirii faptei, la spital, la domiciliu sau reşedinţă. Nu este recomandabilă audierea în sediile unor persoane juridice, ale unor instituţii, servicii administrative ş.a.
   * **Pregătirea audierii.** Pregătirea audierii martorilor necesită, uneori, întocmirea unui plan de ascultare, pentru fiecare persoană în parte mai ales în cauzele dificile, complicate. În plan vor fi incluse: problemele de clarificat, întrebările şi ordinea de adresare a lor, eventuale date desprinse din materialele aflate la dosar pe care anchetatorul le poate folosi în timpul ascultării.
     + 1. *Reguli şi procedee tactice criminalistice aplicate în ascultarea propriu-zisă a martorilor*

Ascultarea unui martor - şi aici avem în vedere, cu preponderenţă, împrejurarea în care martorul se află la ***prima ascultare***, atât în faţa organelor de urmărire penală, dar şi a instanţelor de judecată - parcurge trei etape principale, guvernate, pe lângă regulile procesuale penale şi de reguli tactice criminalistice în etape distincte: etapa identificării martorilor, etapa relatării libere şi etapa formulării de întrebări, de ascultare a răspunsurilor date de martor.

## Conduita tactică în etapa de identificare a martorului.

Etapa identificării martorului, în care o includem şi pe aceea a ***depunerii jurământului,*** constă potrivit prevederilor art.84 Cod procedură penală, în întrebarea acestuia despre nume, prenume, etate, domiciliu (eventual reşedinţă, dacă este cazul) şi ocupaţie. Dacă există vreo îndoială asupra identităţii martorului, aceasta se stabileşte prin orice mijloc de probă. în continuare, martorul este întrebat dacă este soţ sau rudă cu vreuna din părţi şi în ce raporturi se află cu acestea, precum şi dacă a suferit vreo pagubă de pe urma infracţiunii. Conform art.85 Cod procedură penală, înainte de ascultare, martorul depune jurământul. După depunerea jurământului, martorului i se pune în vedere că, dacă nu va spune adevărul, săvârşeşte infracţiunea de mărturie mincinoasă.

## Conduita tactică din momentul relatării libere a martorului.

În a doua etapă a audierii, denumită relatare liberă, după crearea cadrului psihologic favorabil obţinerii unor declaraţii sincere, martorului i se face cunoscut obiectul cauzei şi i se arată care sunt faptele sau împrejurările pentru dovedirea cărora a fost propus ca martor, cerându-i-se să declare tot ce ştie cu privire la aceasta (art.86 Cod procedură penală).

***Relatarea liberă prezintă un anumit avantaj*** faţă de declaraţiile obţinute pe cale interogativă, datorită ***spontaneităţii*** sale, faptele fiind prezentate aşa cum au fost percepute şi memorate de către martor. Pentru aceasta, martorul trebuie lăsat să expună, potrivit personalităţii sale, aşa cum îşi reaminteşte, ceea ce a perceput şi conform modului său de ordonare a ideilor. Se creează, astfel, şi posibilitatea studierii şi cunoaşterii mai bune a martorului. Pe bună dreptate se susţine că o ***depoziţie liberă prezintă garanţia unei mari fidelităţi***, dacă martorul nu are nimic de ascuns sau pe cineva de protejat.

## Reguli tactice aplicate în etapa formulării de întrebări.

În practică sunt întâlnite situaţii în care martorii fac declaraţii complete şi clare, încă din faza relatării libere, fară a mai fi nevoie de întrebări. Totuşi, organul judiciar este nevoit să intervină cu întrebări de natură să limpezească relatările martorului sau să le verifice.

*Întrebările sunt necesare întrucât depoziţia martorului poate conţine denaturări* de natură obiectivă sau subiectivă, frecvente fiind:

* ***denaturarea prin adăugare*** (adiţie) în care martorul relatează mai mult decât ceea ce a perceput, exagerând sau născocind fapte imaginare;
* ***denaturarea prin omisiune***, relatarea având caracter incomplet, ca urmare a uitării, a subestimării importanţei unui anumit aspect, ca şi urmare a unei eventuale rele- credinţe;
* ***denaturarea prin substituire***, în care faptele, persoanele, obiectele reale percepute sunt înlocuite, substituite cu altele, percepute anterior, ca urmare a asemănărilor existente între ele;
* ***denaturarea prin transformare***, de genul modificării succesiunii reale a faptelor, a modificării locului unor detalii în timp şi în spaţiu186.

*Pentru înlăturarea acestor denaturări,* dar şi pentru stabilirea corectitudinii sau exactităţii depoziţiei organul judiciar va trebui să intervină cu întrebări, care se împart în mai multe categorii, din perspectiva tacticii criminalistice:187

1. ***Întrebări de completare*** a aspectelor omise din declaraţie sau care conţin detalii suficiente pentru stabilirea împrejurărilor de fapt.
2. ***Întrebări de precizare*,** necesare, de pildă, pentru determinarea cu exactitate a circumstanţelor de loc, timp şi mod de desfăşurare a unui eveniment, precum şi pentru stabilirea surselor din care martorul a obţinut date despre faptă.

186 **Aurel Ciopraga,** *op.cit.,* p.155; Denaturarea prin transformare conduce la contopirea de elemente cu existenţă de sine stătătoare, ca şi la disjungerea aspectelor care iniţial formau un tot.

187 **Emilian Stancu,** *op.cit.*, p.425.

1. ***Întrebări ajutătoare*,** destinate reactivării memoriei, ca şi înlăturării dena- turărilor, de genul substituirilor sau transformărilor, prin referiri, de exemplu, la evenimente importante din viaţa martorului, evenimente desfăşurate concomitent cu faptele despre care este ascultat.
2. ***Întrebări de control***, destinate verificării afirmaţiilor, pe baza unor date certe, în ipoteza sesizării de denaturări, în special prin adăugare sau transformare ca şi în ipoteza existenţei suspiciunii cu privire la buna-credinţă a martorului.

**Din punct de vedere tactic criminalistic,** conform opiniilor exprimate în literatura de specialitate, fundamentate pe o îndelungată practică a organelor judiciare, în ***formularea şi adresarea întrebărilor*** este absolut necesar să se respecte următoarele reguli:188

1. ***Întrebările trebuie să fie clare*, *precise*, *concise*** şi exprimate într-o formă accesibilă persoanei ascultate, potrivit vârstei, experienţei, pregătirii şi inteligenţei sale.
2. ***Întrebările vor viza strict faptele percepute*** de către martor, iar nu punctul său de vedere referitor la natura acestora sau la probleme de drept.
3. ***Întrebările nu vor conţine elemente de intimidare***, de punere în dificultate a martorului sau promisiuni pe care organul judiciar nu le poate respecta.
4. Prin modul de formulare a întrebărilor şi tonul pe care sunt adresate ***nu trebuie, în nici un caz, să se sugereze răspunsul.***

Ascultarea răspunsurilor la întrebări presupune, obligatoriu, respectarea unei conduite tactice specifice, importanţa ei fiind confirmată de practică.

Regulile tactice specifice ascultării răspunsurilor sunt, în esenţă, următoarele:

* 1. ***Ascultarea martorului cu toată atenţia şi seriozitatea***, evitându-se plictiseala, enervarea, expresiile ori gesturile de aprobare sau dezaprobare care îl pot deruta pe martor.
  2. La sesizarea unor ***contradicţii*** în răspunsurile martorului, organul judiciar ***nu trebuie să reacţioneze imediat***, să-şi ***exteriorizeze surprinderea*** ori nemulţumirea, ci să o înregistreze, pentru clarificarea ei ulterioară.
  3. ***Urmărirea cu atenţie***, dar ***fără ostentaţie***, a modului în care reacţionează martorul la întrebări, sau dacă şi-au făcut apariţia indicii de posibilă nesinceritate.

Dacă se constată că martorul ***încearcă să mintă***, în aceste împrejurări, se va proceda la repetarea audierii, la reformularea şi diversificarea întrebărilor, inclusiv la confruntare, cu alţi martori sau făptuitori, insistându-se asupra unor amănunte care nu pot fi avute în vedere de către aceia care îşi „pregătesc” declaraţia prin înţelegere cu părţile sau alţi martori.

188 **Camil Suciu,** *Criminalistica*, Ed. Didactică și Pedagogică, București, 1972, p.583.

## Verificarea şi aprecierea declaraţiilor martorilor.

Verificarea declarațiilor va fi efectuată pe baza altor probe sau date existente la dosar, prin întrebări referitoare, la modul în care martorul a perceput faptele, ori a aflat despre acestea, neexcluzându-se nici efectuarea de ***reconstituiri***, atunci când se consideră necesar.

Începerea urmăririi penale, ca şi trimiterea în judecată a unui martor mincinos, se face numai după ce magistratul are convingerea intimă că a ***perseverat îndeajuns***, cu răbdare şi obiectivitate, folosind toate mijloacele admise de lege, pentru a determina persoana să nu-şi menţină declaraţiile nesincere.

Operaţia de analiză a unei declaraţii se efectuează în cadrul examinării şi aprecierii întregului probatoriu, ea presupunând ***un studiu comparativ al faptelor*** stabilite, inclusiv prin intermediul martorilor, cât şi ***un studiu al calităţii surselor*** directe sau indirecte, din care provin datele.

### 10.1.2. Consemnarea declarațiilor martorilor

Potrivit prevederilor procesuale, depoziţia martorilor se consemnează în scris, acesta reprezentând principalul mijloc de fixare a rezultatelor ascultării. Declaraţia se scrie pe formulare tip şi cuprinde mai multe părţi. De regulă, declaraţia este scrisă la maşina de scris, dar este posibil ca şi martorul *să-şi scrie singur declaraţia*, în cabinetul de anchetă, atrăgându- i-se atenţia să se răspundă la toate problemele care fac obiectul declaraţiei, urmând să fie citită imediat, în vederea completării cu răspunsurile la întrebări sau cu clarificarea aspectelor insuficient de precis redate de martor.

În majoritatea cazurilor, completarea formularului declaraţiei începe după ce persoana ascultată a redat liber faptele şi împrejurările percepute, timp în care organul judiciar va nota aspectele importante, unele amănunte semnificative, neclarităţile, eventualele contraziceri pe care le va clarifica ulterior. Pe parcursul acestor însemnări, nu trebuie să se neglijeze observarea cu atenţie a martorului.

Consemnarea depoziţiei martorului se va face într-o formă cât mai *fidelă şi precisă*, cât mai apropiată de modul de exprimare a martorului, fiind interzisă modificarea sau înlocuirea cuvintelor acestuia, cu excepţia celor vulgare sau triviale. În practică, se manifestă uneori tendinţa de reformulare a expresiilor martorului, de sintetizare a relatărilor, aspect de natură să altereze obiectivitatea declaraţiei sau să se dea un alt înţeles afirmaţiilor189.

După fixarea declaraţiilor, făcută în etapa expunerii libere, se vor consemna întrebările

şi răspunsurile date de martor. Declaraţia este citită persoanei ascultate şi semnată pe fiecare

189 **Ion Mircea,** *Criminalistica*, Ed. Lumina Lex, București, 1998, p.161-162.

pagină şi la sfârşit, de către organul judiciar care a efectuat ascultarea, de către martor, eventual de interpret, dacă prezenţa acestuia a fost necesară. Locurile libere se barează. În ipoteza în care martorul revine asupra vreuneia din declaraţiile sale, ori are de făcut completări, rectificări ori precizări, acestea vor fi consemnate în aceleaşi condiţii.

*Fixarea declaraţiilor prin intermediul înregistrărilor audio sau video* constituie un procedeu tehnic folosit tot mai frecvent de organele judiciare, datorită avantajelor pe care le prezintă:

1. Asigură, sub toate aspectele, ***o deplină obiectivitate şi fidelitate*** în înregistrarea declaraţiilor, a întrebărilor şi a răspunsurilor.
2. ***Au devenit indispensabile în ascultarea impusă de unele împrejurări limită***, în special a victimelor aflate în stare gravă, a muribunzilor, precum şi a copiilor, a persoanelor handicapate şi a celor care necesită prezenţa unui interpret.
3. Dau posibilitatea anchetatorului să analizeze ***cu atenţie afirmaţiile celui ascultat,*** să-i surprindă cu exactitate expresiile, reacţiile, ezitările, multe cu semnificaţie pentru aprecierea sincerităţii martorului.
4. ***Asigură corectitudinea*** şi continuitatea ascultării, organul judiciar nefiind obligat să ia note, să-l întrerupă pe cel audiat, să transcrie întrebările şi răspunsurile.

## Tactica audierii persoanei vătămate

### Tactica audierii propriu-zise a persoanei vătămate

* + - 1. *Pregătirea în vederea ascultării victimei*

Pregătirea ascultării persoanei vătămate este o activitate absolut necesară, care se cere efectuată în toate împrejurările, indiferent de gradul de dificultate al cauzei şi care trebuie dirijată în direcţii tipice oricărei audieri, începând cu aceea a martorului.

**Studierea materialului cauzei** presupune stabilirea persoanelor care trebuie ascultate în calitate de parte vătămată, parte civilă ori parte responsabilă civilmente, a problemelor ce vor fî lămurite prin ascultare, a datelor şi a probelor ce vor fi folosite în ascultare, precum şi a ordinii folosirii lor.

Studiind materialele cauzei, organul de urmărire penală trebuie să stabilească dacă persoanele pot avea calitatea procesuală de parte vătămată, de parte civilă ori de parte responsabilă civilmente în procesul penal, precum şi temeiul acestei calităţi.

**Cunoaşterea persoanelor care urmează a fi ascultate,** constituie o altă cerinţă tactică a pregătirii audierii. Organul judiciar trebuie să manifeste o preocupare deosebită pentru cunoaşterea personalităţii şi a trăsăturilor psihice specifice părţilor care urmează a fi ascultate. Datele cu privire la identitatea, pregătirea, profesia, locul de muncă, trebuie completate

cu cele referitoare *la comportarea persoanelor vătămate înainte şi după săvârşirea infracţiunii*, la profilul psihologic, la natura eventualelor relaţii cu persoanele antrenate în săvârşirea faptei.

Din informaţiile obţinute, organele judiciare trebuie să desprindă eventualul interes pe care persoana vătămată l-ar avea în soluţionarea cauzei penale, altul decât interesul dovedirii vinovăţiei învinuitului (inculpatului) pentru ca acesta să fie cât mai aspru pedepsit.

**Întocmirea planului de ascultare, dacă situaţia o impune** vizează problemele ce urmează a fi lămurite prin ascultarea persoanei vătămate, materialul probator ce va fi folosit în timpul ascultării şi ordinea în care va fi folosit acesta. Conţinutul concret al planului de ascultare diferă, fireşte, de la caz la caz.

În esenţă, elaborarea unui plan de audiere, în cazul persoanei vătămate, ca şi al altor părţi, va urmări:190

* condiţiile în care părţile au luat cunoştinţă despre faptele sau împrejurările cu privire la care sunt ascultate;
* poziţia părţii vătămate ori a părţii civile faţă de celelalte părţi, interesul lor de a declara într-un anumit fel;
* natura şi valoarea probelor ce urmează a fi folosite în ascultare.
  + - 1. *Tactica audierii în faza relatării libere*

**Verificarea identităţii** reprezintă primul moment al audierii propriu-zise.

După ce organul judiciar s-a edificat cu privire la identitatea persoanei vătămate, îi aduce la cunoştinţă faptele şi împrejurările în legătură cu care va fi ascultată, inclusiv posibilitatea legală de a se constitui ca parte vătămată, parte civilă în proces, de a renunţa la acest drept conferit de lege şi de a fi ascultată în calitate de martor.

Practic, sfera întrebărilor prevăzute de lege (nume, prenume, etate, adresă şi ocupaţie - art.84 alin.l Cod procedură penală) poate fi lărgită prin formularea altor întrebări cu caracter neutru. Acestea au avantajul de a familiariza victima cu atmosfera în care se desfăşoară audierea şi convingerea acesteia că organul judiciar este bine informat şi o pot determina să renunţe la orice încercare de inducere în eroare191.

**Conduita tactică în momentul ascultării libere** începe prin adresarea unei întrebări de ordin general, menite să ofere posibilitatea persoanei vătămate să declare tot ce ştie cu privire la faptele şi împrejurările pentru a căror lămurire este ascultată.

Printre regulile tactice principale aplicate se găsesc următoarele:

190 **Emilian Stancu,** *op.cit*., p.459.

191 **Aurel Ciopraga,** *op.cit*., p.159.

1. ***Ascultarea persoanei vătămate cu răbdare şi calm,*** fară a fi întreruptă, chiar dacă aceasta relatează faptele cu lux de amănunte, unele fară semnificaţie pentru clarificarea cauzei.
2. ***Evitarea oricărui gest***, ***reacţie***, ***mină sau expresie,*** mai ales de nemulţumire, ironică, prin care se aprobă sau se resping declaraţiile persoanei vătămate, evitarea apostrofării sau oricăror aprecieri cu privire la posibilităţile sale de a percepe, de a memora sau reproduce faptele ori împrejurările cu privire la care este ascultată.
3. ***Ajutarea ei cu mult tact***, ***fără a o sugestiona sub nici o formă*** dacă nivelul intelectual, cultural, împiedică persoana vătămată să facă o relatare liberă cât de cât coerentă.
4. În timpul relatării libere, ***organul judiciar îşi va nota aspectele semnificative,*** ca şi eventualele contraziceri sau neclarităţi în expunere.

***Sub raport tactic criminalistic,*** relatarea spontană prezintă unele avantaje:

* Persoana vătămată poate relata împrejurări necunoscute de organul de urmărire penală până la acea dată.
* Pot apărea date din care să rezulte săvârşirea altor fapte penale de către învinuit sau inculpat.
* Organul de urmărire penală are posibilitatea să studieze modul în care victima îşi formulează declaraţiile sub aspectul veridicităţii, al încercărilor de completare a unor lacune, al explicării cauzelor agresiunii.
* Pot fi: evaluate sinceritatea şi buna-credinţă a victimei, dar şi dorinţa de răzbunare.

Studierea persoanei vătămate constituie, pentru cel care conduce ascultarea, temeiul tacticii ce va fi folosită în faza ulterioară a audierii. Dacă, prin relatarea liberă ori spontană, au fost lămurite complet toate faptele şi împrejurările, se trece la consemnarea declaraţiei părţii, fără să se mai recurgă la adresarea de întrebări.

**Conduita tactică în momentul formulării de întrebări** reprezintă ultima etapă a audierii și nu are, teoretic, caracter obligatoriu. În practică însă, sunt numeroase cazuri în care organul judiciar este nevoit să formuleze întrebări în scopul lămuririi unor aspecte neclare, confuze.

Veracitatea, claritatea răspunsurilor care să completeze relatarea liberă este, fireşte, condiţionată de modul de comunicare dintre organul judiciar şi persoana audiată, de modul de adresare a întrebărilor şi de succesiunea acestora. Aceasta presupune claritate, concizie, precizie, adaptabilitate la personalitatea, gradul de cultură, profesiunea sau inteligenţa părţii vătămate audiate.

Adresarea de întrebări devine obligatorie în ipoteza victimelor asupra cărora există suspiciuni cu privire la sinceritatea lor, respectiv la buna-credinţă. În consecinţă, întrebările trebuie formulate astfel încât să determine persoana ascultată să facă declaraţii conforme cu realitatea. Sub aspectul tacticii criminalistice, ascultarea acestor persoane se aseamănă cu ascultarea unor martori mincinoşi, deci cu a unor posibili învinuiţi.

1. ***Întrebările de completare*** sunt necesare în cazurile în care persoana vătămată relatează mai puţin decât ceea ce a perceput în mod real. Caracterul incomplet al declaraţiilor obţinute pe calea relatării libere este consecinţa unor cauze obiective sau subiective diverse: recepţie distorsionată, memorare incompletă, redare irele- vantă, cu omiterea unor episoade semnificative, atitudine de rea-credinţă.
2. ***Întrebările de precizare*** vizează acele aspecte la care persoana vătămată s-a referit, dar lipsa de claritate impune unele detalieri. Acest gen de întrebări se referă la aspecte aparent secundare, destinate circumstanţierii de loc, timp şi mod privind producerea agresiunii (vezi, de exemplu, forţa şi numărul loviturilor, starea psihologică a agresorului ş.a.).
3. ***Întrebările ajutătoare*** sunt destinate reactivării memoriei şi înlăturării denaturărilor de genul substituirilor sau transformărilor. Procedeul tactic îl constituie *reamintirea prin asociaţia de idei*, îndeosebi asociaţia prin contiguitate, ce reprezintă acele legături dintre obiecte şi fenomene, caracterizate prin simultaneitatea producerii lor în timp şi în spaţiu. Organul judiciar îi poate sugera ideea asocierii faptului temporar uitat unor alte fapte, aflate în contiguitatea spaţială sau temporară.
4. ***Întrebările de control*** destinate verificării unor afirmaţii sub raportul exactităţii şi veridicităţii. Acest gen de întrebări este util întrucât permite verificarea poziţiei de fidelitate sau de nesinceritate pe care o adoptă persoana vătămată192.

Adresarea acestor întrebări trebuie făcută cu respectarea regulilor tactice, similare celor de la martor. Întrebările trebuie să fie clare, precise, concise, şi exprimate într-o formă accesibilă persoanei ascultate, potrivit vârstei, experienţei, pregătirii şi inteligenţei sale. Dar acestea vor viza strict faptele percepute de către persoana vătămată, iar nu punctul de vedere referitor la natura acestora sau la problemele de drept. Bineînţeles, întrebările ***nu vor conţine elemente de intimidare***, de punere în dificultate a persoanei vătămate, iar tonul pe care sunt adresate nu trebuie, în nici un caz, să sugereze răspunsurile.

Un pericol sau neajuns real, în această etapă, îl reprezintă posibilitatea de *sugestionare* a persoanei ascultate. Sugestia conduce la acceptarea fară examen critic a ideilor altei persoane.

192 **Camil Suciu,** *op.cit.*, p.585.

Se poate ajunge la un anumit răspuns scontat şi dorit de cel care efectuează ascultarea, limitând opţiunea victimei pentru una sau alta din alternativele pe care însăşi întrebarea le indică. Şi aici trebuie să avem în vedere aceleaşi grade de susceptibilitate: determinative, disjunctive sau implicative.

Frecvent, tendinţa firească a celui ascultat este de a răspunde mai degrabă cu „da” decât cu „nu”, din pornirea de a nu contraveni dorinţei anchetatorului. Este vorba de aceeaşi *sugestibilitate de statut*, întâlnită mai cu seamă în cazul persoanelor cu un nivel socio-cultural scăzut, dar şi al celor refuzaţi de mediile de provenienţă, care primesc fară rezerve tot ceea ce vine din partea autorităţii.

Ascultarea răspunsurilor la întrebări presupune, obligatoriu respectarea unei conduite tactice specifice, a unor reguli tactice cum sunt193:

* + Ascultarea victimei cu atenţie şi seriozitate, evitându-se gesturile de enervare, expresiile ori gesturile de aprobare sau dezaprobare.
  + Evitarea reacţiilor bruşte la contradicţii, incoerenţe, stări de agitaţie, fară exteriorizarea surprinderii ori nemulţumirii anchetatorului.

□ Observarea cu atenţie, dar fară ostentaţie, a modului în care reacţionează persoana vătămată la întrebări asociate cu posibili indici de nesinceritate.

**Verificarea și aprecierea declaraţiilor părţilor vătămate** este absolut necesară pentru stabilirea veracităţii lor şi aprecierea corectă a depoziţiei. Verificarea se va face prin compararea declaraţiilor persoanei vătămate cu celelalte mijloace de probă administrate în cauză, precum şi prin efectuarea unor activităţi de urmărire penală, cum ar fi: ascultarea martorilor, învinuiţilor (inculpaţilor), confruntările, constatările tehnico-ştiinţifice ori expertizele, reconstituirile, cercetările locului faptei, etc.

Evaluarea declaraţiilor se poate realiza şi prin efectuarea altor activităţi în afara celor de urmărire penală, precum: studierea unor înscrisuri emanate de la persoana ascultată, verificarea activităţilor desfăşurate în perioada în care susţine că s-a aflat la locul săvârşirii faptei.

Operaţia de analiză a unei declaraţii se efectuează în cadrul examinării şi cântăririi întregului probatoriu, aceasta presupunând un studiu comparativ al faptelor stabilite prin intermediul persoanei vătămate, cât şi un studiu al calităţii surselor directe sau indirecte din care provin datele. Evaluarea declaraţiei victimei impune, totodată, o analiză de conţinut, pe baza căreia organul de urmărire penală sau instanţa de judecată interpretează în mod ştiinţific

193 **Idem,** p.579 și urm.

materialul informativ adunat, pentru a stabili în ce măsură acesta serveşte, coroborat cu alte date, la aflarea adevărului.

## Tactica ascultării învinuitului sau a inculpatului

### Reguli şi procedee tactice aplicate în ascultarea învinuitului sau a inculpatului

* + - 1. *Pregătirea ascultării*

Pentru ca interogarea învinuitului sau a inculpatului să-şi atingă scopul propus, se impune, în primul rând, o organizare riguroasă a acestei activităţi care, în linii mari, se apropie de pregătirea ascultării martorului194. Astfel:

* + - * 1. Studierea materialelor sau datelor existente în cauză

Pe plan tactic criminalistic, studierea materialelor cauzei presupune cunoaşterea datelor referitoare la modul şi împrejurările în care s-a săvârşit fapta, la probele existente în acel moment la dosar, la participanţi, la persoana vătămată, la martori ş.a., date care urmează să fie completate, confirmate sau verificate şi prin declaraţiile învinuitului sau ale inculpatului.

Studierea materialului cauzei, ca, de altfel, întreaga pregătire a ascultării, se efectuează cu maximă *urgenţă şi operativitate*, regulă tactică dominantă în încercarea de soluţionare a cauzelor penale.

* + - * 1. Cunoaşterea personalităţii învinuitului sau a inculpatului

Această cerinţă tactică are o incidenţă directă, imediată asupra stabilirii tacticii de ascultare, servind la conturarea ulterioară a laturii subiective a infracţiunii. Dintre principalele elemente de natură să conducă la definirea personalităţii unui individ, menţionăm:

## Trăsăturile psihice ale personalităţii:

***-*** *Caracterul*, trăsătură psihică ce defineşte manifestările de conduită cu semnificaţie morală *pozitivă* **(**sinceritate, corectitudine, conştiinciozitate, demnitate, sociabilitate; etc.) sau *negativă* (nesinceritate, egoism, susceptibilitate, îngâmfare, cruzime etc.);

- *Temperamentul*, trăsătură ce determină diferenţierea psihică a indivizilor în funcţie de capacitatea energetică şi dinamică a comportamentului, ca de pildă, tipul *coleric* (puternic, neechilibrat şi excitabil) tipul *sanguinic* (puternic, echilibrat, mobil), *tipul flegmatic* (puternic, echilibrat, inert) şi tipul *melancolic* (slab);

***-*** *Aptitudinile*, unele având un sens general (inteligenţă, precizia memoriei, spiritul de observaţie, imaginaţia ş.a), iar altele un sens special, ajungând până la talent (pentru muzică, poezie, sport etc.).

194 **Aurel Ciopraga,** *Criminalistica. Tratat de tactică*, Ed. Gama, Iaşi, 1997, p.251; **Ion Mircea,** *Criminalistica*, Ed. Lumina Lex, Bucureşti, 1999, p.274.

* + - **Factorii care au influenţat** sau condiţionat evoluţia somato-psihică (vorbire, mers) şi socială a învinuitului sau inculpatului, cum ar fi:
* *Mediul familial sau social în care a evoluat şi s-a format*, şcolile urmate, locul în care şi- a satisfăcut serviciul militar.
* *Cercul de prieteni*, în general sistemul şi natura relaţiilor sociale în care a fost sau se află antrenat, deci al *mediului ales*.
* *Nivelul de inteligenţă*, slăbiciunile, pasiunile sau viciile, stările psihofizice, gradul de pregătire intelectuală, comportamentul în familie şi în societate, activităţi desfăşurate.
* *Eventuale antecedente penale*, raporturile cu alţi participanţi la săvârşirea infracţiunii sau cu victima.

Toate aceste date pot fi obţinute din studierea materialului cauzei, din informaţiile culese de la locul de muncă, de la domiciliu, din declaraţiile martorilor, din studierea cazierului, precum şi din discuţiile preliminare purtate cu învinuitul sau inculpatul.

* + - * 1. Organizarea modului de desfăşurare a ascultării

Modul de interogare se circumscrie planului general de urmărire penală elaborat într-o anumită cauză penală şi care conţine versiunile, problemele de clarificat, metodele tactice folosite, ordinea de efectuare a diverselor activităţi procedurale, după cum s-a precizat mai sus. Tactic, organizarea ascultării presupune:195

1. *Stabilirea cu precizie a problemelor*, care urmează a fl clarificate cu ocazia ascultării, precum şi a datelor ce trebuie verificate cu acest prilej.
2. *Pregătirea materialului probator* ce urmează să fie folosit în timpul ascultării (mijloace materiale de probă, fotografii, diverse înregistrări).
3. *Determinarea ordinii în care se va face ascultarea*. Dacă în cauză există mai mulţi învinuiţi sau inculpaţi, la început vor fî ascultaţi cei care deţin mai multe date, sau cei care fac declaraţii sincere şi complete. Pentru obţinerea cât mai multor date, deseori se impune ascultarea mai întâi a martorilor, prioritate având martorii oculari. Date mai pot fi obţinute din informaţii extraprocesuale, efectuarea de expertize judiciare.
4. *Stabilirea modalităţii de citare*, a datei, orei şi locului în care aceştia urmează să fie prezenţi în vederea ascultării. Ordinea şi modalitatea de citare trebuie astfel concepute, încât să se evite, cel puţin în faza primelor ascultări, contactul între diversele persoane interesate în cauză, îndeosebi în ipoteza existenţei mai multor învinuiţi sau inculpaţi, martori, persoane vătămate, părţi civile etc.

195 **Emilian Stancu,** *op.cit.*, p.472.

* + - * 1. Planificarea ascultării

Finalizarea pregătirii ascultării învinuitului sau inculpatului se va materializa într-un *plan de ascultare*, întocmit pentru fiecare învinuit sau inculpat în parte. Acesta va conţine problemele de clarificat şi succesiunea de abordare a lor, întrebările de fond sau de amănunt, la care va trebui să răspundă cel audiat, materialele care îi vor fi prezentate ş.a.

Pentru elaborarea planului se va ţine seama de orice situaţie care se poate ivi în timpul ascultării, chiar neprevăzută, astfel încât organul judiciar să nu fie luat prin surprindere sau derutat de atitudini, de reacţii neaşteptate. De aici rezultă şi necesitatea ca planul să aibă un caracter flexibil. Aceasta va conduce şi la posibilitatea adaptării, modificării sau formulării de noi întrebări referitoare la fapta cercetată şi la persoana autorului.

* + - 1. *Cadrul tactic al ascultării propriu-zise a învinuitului sau a inculpatului*

Ascultarea învinuitului sau a inculpatului se desfăşoară, potrivit prevederilor art.70-74 Cod procedură penală, în trei etape principale (identificare, ascultare liberă şi punerea de întrebări), urmate de consemnarea declaraţiilor. în acest moment, pregătit anterior, se trece la aplicarea directă a regulilor tactice criminalistice de ascultare, în funcţie de particularităţile fiecărui caz în parte, de personalitatea celui audiat.

* + - * 1. Verificarea identităţii învinuitului sau inculpatului

Potrivit art.70 Cod procedură penală, identificarea învinuitului constă în întrebarea acestuia cu privire la nume, prenume, poreclă, data şi locul naşterii, numele şi prenumele părinţilor, cetăţenia, studii, situaţia militară, loc de muncă, ocupaţia, adresa, antecedente penale şi alte date necesare stabilirii situaţiei sale personale.

*Pentru stabilirea contactului psihologic*, în această primă fază, şi pentru cunoaşterea amănunţită a personalităţii învinuitului sau inculpatului, pot fi puse şi întrebări, altele decât cele care interesează fapta, sau se poate purta *o discuţie prealabilă*.

După *verificarea identității* şi introducerea în atmosferă, celui ascultat i se aduce la cunoştinţă fapta care formează obiectul cauzei şi i se pune în vedere să declare tot ce ştie cu privire la faptă şi la învinuirea ce i se aduce în legătură cu aceasta. Pentru verificarea identităţii, alături de documentele de identitate, dacă există suspiciuni cu privire la aceasta, se apelează la evidenţele poliţiei, cazierului şi altor cartoteci judiciare.

* + - * 1. Modalităţi tactice de ascultare în faza relatării libere

După ce se aduce la cunoştinţă obiectul cauzei şi al ascultării, învinuitul sau inculpatul va fi lăsat să facă o relatareliberă, cerându-i-se să dea şi *o declaraţie scrisă personal*, cu privire la învinuirea care i se aduce.

*Modalităţile de audiere se raportează*, în primul rând, la prevederile art.71 Cod

procedură penală. Acesta conţine prevederi cu un pronunţat caracter tactic, prevederi cărora li se vor adăuga şi alte reguli tactice. Astfel:

1. *Fiecare învinuit sau inculpat este ascultat separat*, fară ca de faţă să fie alţi învinuiţi sau inculpaţi, în eventualitatea în care există mai mulţi; la aceasta se poate adăuga că nu este recomandabilă nici prezenţa altor persoane, chiar străine de cauză, cu excepţia apărătorului sau a altei persoane, care, potrivit legii, trebuie să fie de faţă.
2. *Învinuitul sau inculpatul trebuie lăsat să declare liber* tot ce ştie în cauză. Aceasta înseamnă că *el nu va fi întrerupt* până la terminarea relatării, chiar dacă se constată că este nesincer. Numai în măsura în care se va abate intenţionat de la subiect, i se va pune în vedere să revină la fondul problemei.
3. *Ascultarea nu poate începe cu citirea* sau reamintirea unor eventuale declaraţii date anterior.
4. *Învinuitul sau inculpatul nu poate prezenta ori citi o declaraţie scrisă mai înainte*, dar se poate servi de însemnări asupra unor amănunte.
5. *Nu se va admite folosirea de violenţe*, ameninţări sau alte mijloace de constrângere, probe, precum şi promisiuni sau îndemnuri, în scopul de a obţine declaraţii (art.68 Cod procedură penală).

Aşadar, şi în cazul ascultării învinuitului sau inculpatului *este interzisă obţinerea cu orice preţ a recunoaşterii învinuirii*.

*Conduita organului judiciar*, pe timpul relatării libere, are o semnificaţie tactică deosebită. Pentru aceasta:

1. *Va fi impusă o atmosferă de calm şi răbdare*, evitându-se întreruperile sau intervenţiile inutile, chiar şi în situaţia nesincerităţii celui ascultat.
2. *Va fi urmărit cu atenţie*, în permanenţă, fară ostentaţie, *comportamentul* celui ascultat, *privirea sa* şi modul în care ea pendulează de la anchetator în altă direcţie, pentru sesizarea stărilor de nelinişte, de derută, a încercărilor de disimulare;
3. *Vor fi evitate, pe întreaga durată a ascultării*, expresiile, gesturile de supărare, de nemulţumire sau de enervare, întreaga sa atitudine trebuind să se caracterizeze prin reţinere şi prin impasibilitate, astfel încât nici o reacţie să nu-i trădeze părerile referitoare la susţinerile persoanei anchetate.

Atragem atenţia, însă, că acest comportament tactic nu trebuie să conducă la slăbirea fermităţii în direcţia determinării celui ascultat să declare adevărul.

*Avantajele notabile ale relatării libere*, în condiţiile menţionate, fie şi în ipoteza declaraţiilor nesincere sau incomplete, sunt evidente. Ele se materializează în:

* + Posibilitatea cunoaşterii sau verificării cu exactitate a modului în care s-a săvârşit infracţiunea şi *a mobilului acesteia*, îndeosebi în ipoteza unor declaraţii sincere şi complete.
  + Obţinerea de date despre faptele şi împrejurările cauzei, despre participanţi, date pe care organul judiciar nu le deţinea.
  + Posibilitatea studierii şi cunoaşterii învinuitului sau a inculpatului, a poziţiei acestuia faţă de fapta comisă, chiar în ipoteza unor declaraţii nesincere sau incomplete.
    - * 1. Tactica ascultării în faza adresării de întrebări

Formularea întrebărilor reprezintă ultima etapă activă a audierii, aceasta fiind socotită momentul cel mai încordat al ascultării învinuitului sau inculpatului. Potrivit prevederilor art.72 Cod procedură penală, după ce învinuitul sau inculpatul a făcut declaraţia, i se pot pune întrebări cu privire la fapta care formează obiectul cauzei şi la învinuirea ce i se aduce. El este întrebat cu privire la probele pe care înţelege să le propună, aspect de maximă importanţă pe linia asigurării *dreptului la apărare*.

*Tactica formulării de întrebări* este *în funcţie de declaraţiile făcute anterior* de învinuit sau inculpat, de caracterul lor sincer şi complet. În esenţă, poziţia unui învinuit sau inculpat, cu privire la învinuirea adusă, poate lua următoarele forme:

* + *Recunoaşterea sinceră şi completă* a faptelor şi a învinuirii aduse.
  + *Respingerea învinuirii* şi probarea lipsei lor de temeinicie.
  + *Disimularea adevărului* prin recunoaşterea de fapte, unele cu caracter penal, însă minore, având sau nu legătură cu cauza cercetată.
  + *Refuzul de a face declaraţii*, respingerea acestora sau prezentarea de probe şi alibiuri

false.

Ca urmare, faţă de poziţia adoptată de învinuit sau de inculpat, întrebările formulate de

către organul de urmărire penală sau de către instanţa de judecată vor viza obiective specifice:

1. *În situaţia primelor două variante* menţionate mai sus, sunt necesare întrebări cu caracter de *verificare, clarificare* şi eventual de *completare*, ori de *precizare*. Sunt rare împrejurările în care, cel puţin în ipoteza primelor declaraţii, să nu fie necesare întrebări.
2. *În ultimele două ipoteze*, pe lângă întrebările de verificare, sau de clarificare, se va pune accentul pe întrebări de completare, de detaliu, care vor servi atât la stabilirea integrală a adevărului, cât şi la dovedirea declaraţiilor mincinoase. Subliniem că unele întrebări pot avea drept scop ajutarea învinuitului să-şi reamintească o serie de detalii semnificative pentru lămurirea deplină a cauzei.

Pentru formularea întrebărilor vor fi avute în vedere atât problemele a căror rezolvare

era prevăzută în planul iniţial de ascultare, cât şi aspectele noi, apărute în timpul audierii.

*Clasificarea întrebărilor* adresate învinuitului sau inculpatului, se poate face după mai multe criterii, mai importante fiind scopul urmărit de organul judiciar şi întinderea problemelor vizate:

1. Un prim criteriu este definit de caracterul lor general. De aceea, ca şi în cazul întrebărilor adresate martorilor, întrebările puse învinuitului sau inculpatului pot fi *întrebări de control, de precizare, de completare sau ajutătoare****.***
2. Un alt criteriu de clasificare vizează şi specificul problemelor urmărite prin ascultarea învinuiţilor sau inculpaţilor. Astfel, întrebările pot fi clasificate în:
   * *Întrebări cu caracter general*, referitoare la faptele sau împrejurările cauzei, privite în totalitatea lor.
   * *Întrebări-problemă*, care vizează aspecte concrete ale cauzei („cum aţi intrat în posesia pistolului?”, “cum aţi imobilizat victima?”).
   * *Întrebări de detaliu*, având un scop asemănător întrebărilor adresate martorilor (completare, precizare, control), însă o finalitate diferită. De exemplu, „Unde v-aţi întâlnit cu cel care v-a dat pistolul?”, „În ce încăpere se afla victima?”.

Întrebările vor fi *formulate într-un mod clar*, *precis şi concis*, folosindu-se o terminologie adecvată persoanei ascultate.

Vor fi *evitate cu totul întrebările sugestive*, indiferent de natura lor, cum ar fi, de exemplu, întrebările implicative sau disjunctive („victima era în pat sau la masă?”), („nu-i aşa că victima dormea?”).

*Procedeele tactice de ascultare* a învinuitului sau a inculpatului, raportate la împrejurările menţionate anterior, pot fi următoarele:

1. *Tactica ascultării repetate*, utilizată frecvent în cazul declaraţiilor incomplete, contradictorii şi mincinoase, în care întrebările de detaliu au o mare importanţă.
2. *Tactica ascultării încrucişate*, având drept scop destrămarea sistemului de apărare al învinuitului sau inculpatului, privită însă, cu anumite rezerve, deoarece poate avea ca efect dezorientarea, încurcarea celui ascultat. Interogarea învinuitului de două sau mai multe persoane, în acelaşi timp, poate deruta, zăpăci, o persoană sinceră, mai ales dacă are o structură psihică mai slabă. Un alt neajuns, este acela că nu toţi cei care anchetează au aprofundat datele din dosar şi uneori se pot încurca reciproc.
3. *Tactica întâlnirilor surpriză*, folosită în momentele psihice de o anumită tensiune, create special pentru obţinerea unor declaraţii sincere. De exemplu, adresarea întrebării “cine
   1. ajutat să transportaţi obiectele sustrase?”, după ce învinuitul a văzut că unul dintre complici a fost introdus într-o încăpere alăturată (procedeu denumit şi „tactica întâlnirilor neaşteptate”).
4. *Tactica „complexului de vinovăţie”* care constă în alternarea unor întrebări neutre cu întrebări ce conţin cuvinte “afectogene”, referitoare la faptă, la rezultatele ei, la persoanele implicate (numele victimei, denumirea bunurilor furate etc.), care dă rezultate bune la persoanele mai sensibile.

*10.3.1.3. Consemnarea declaraţiilor învinuitului sau ale inculpatului*

Consemnarea declaraţiilor se face în condiţiile prevăzute de art.73 Cod procedură penală. Declaraţia se consemnează în scris, după care este citită învinuitului sau inculpatului, iar dacă acesta cere, i se va da s-o citească. Când este de acord cu conţinutul ei, o semnează pe fiecare pagină şi la sfârşit. Când învinuitul sau inculpatul nu poate sau refuză să semneze, se face menţiunea despre aceasta în declaraţia scrisă.

Declaraţia scrisă va fi semnată şi de organul de urmărire penală care a procedat la ascultare, ori de preşedintele completului de judecată şi de grefier, precum şi de interpret, dacă declaraţia a fost luată prin intermediul acestuia. Dacă învinuitul sau inculpatul revine asupra vreuneia dintre declaraţiile sale sau are de făcut completări, acestea se consemnează şi se semnează în condiţiile sus-amintite.

Forma de redare a declaraţiilor trebuie să fie cât mai *precisă şi fidelă* expunerii învinuitului sau inculpatului, folosindu-se cuvintele şi expresiile sale, fară refor- mulări sau încercări de sintetizare a celor declarate.

*Fidelitatea în consemnarea declaraţiilor* este cu atât mai necesară cu cât pot exista învinuiţi sau inculpaţi care fac afirmaţii contradictorii, recunosc anumite fapte sau oferă date despre alte persoane fară să-şi dea seama imediat. Dar, în momentul în care li se citeşte declaraţia, sesizează contradicţiile, ca şi faptul că au implicat alte persoane, refuză să semneze ori pur şi simplu neagă că le-au făcut. De aceea, este indicat să se procedeze la consemnarea imediată a fiecărei afirmaţii importante, îndeosebi în ascultarea de lungă durată, sau în cazul unor învinuiţi sau inculpaţi de rea-credinţă. Oricum, se impune cel puţin notarea lor de către organul judiciar, fară ca prin aceasta să se perturbe desfăşurarea normală a ascultării.

În asemenea situaţii, precum şi în ipoteza unor cauze complexe, cu învinuiţi sau inculpaţi dificili, versaţi, este necesară *utilizarea mijloacelor tehnice de înregistrare*.

*Înregistrarea audio sau video* a declaraţiilor învinuiţilor sau inculpaţilor se face potrivit regulilor procesual-penale şi cu aplicarea aceloraşi reguli tactice de ascultare, învinuitului sau inculpatului aducându-i-se la cunoştinţă că declaraţia sa va fi înregistrată. Modul de

înregistrare este acelaşi ca şi în cazul martorului, respectându-se aceleaşi reguli tehnico- tactice. Avantajele prezentate de aceste înregistrări sunt evidente şi numeroase:

1. Înregistrările reprezintă, prin ele însele, mijloace de probă, potrivit art.64 C.pr.pen.
2. Organul judiciar are posibilitatea *să sesizeze toate nuanţele din declaraţii****,*** toate reacţiile unei persoane, pe care altfel le-ar scăpa sau nu le-ar consemna absolut exact.
3. *Studierea modului de manifestare* a învinuitului sau inculpatului, a stărilor sale psihice devine pe deplin posibilă, mai ales în alternativa *folosirii înregistrărilor video*, ceea ce permite evaluarea mai precisă a sincerităţii sau a eventualelor încercări de disimulare.
4. Învinuitul sau inculpatul *va reveni mult mai greu asupra declaraţiilor sale anterioare* şi, cu atât mai mult, nu va putea să susţină că le-a făcut în urma unor violenţe, ameninţări, promisiuni sau îndemnuri.

După efectuarea înregistrării, aceasta va fi ascultată, iar învinuitul va fi întrebat dacă imprimarea s-a făcut corect. Totodată, se vor face *menţiuni* cu privire la ora la care s-a terminat ascultarea şi la condiţiile tehnice de înregistrare. Banda este sigilată şi semnată de organul judiciar şi de învinuit sau inculpat. De asemenea, vor fi făcute *menţiuni în declaraţia scrisă*, care rămâne principalul mijloc procedural de consemnare a rezultatelor ascultării potrivit legii. Precizăm că aceste înregistrări sunt absolut necesare în cazul celor care *nu cunosc limba română*, ascultarea lor făcându-se cu ajutorul unui interpret, sau în cazul persoanelor cu un anumit handicap (de exemplu, nevăzătorii).

# REGULI ȘI PROCEDEE TACTICE APLICATE ÎN EFECTUAREA UNOR ACTE DE URMĂRIRE PENALĂ

## Tactica efectuării percheziției

### Pregătirea percheziției

* + - **Stabilirea obiectivelor percheziţiei**

Determinarea cu precizie a scopului percheziţiei se face în funcţie de infracţiunea cercetată (omor, delapidare, furt, înşelăciune, speculă etc.), ceea ce presupune ca organul judiciar să aibă o reprezentare suficient de clară asupra naturii obiectelor sau înscrisurilor căutate, a orice poate reprezenta produs al faptelor investigate ori care să fi fost folosit la săvârşirea acesteia196.

*Oportunitatea percheziţiei* apare numai în momentul în care există *presupuneri întemeiate* că, într-un anumit loc sau asupra unei persoane, se vor găsi obiecte având legătură cu faptele sau împrejurările cauzei cercetate.

## Cunoaşterea locului percheziţiei

Cunoaşterea exactă a locului în care urmează să se efectueze percheziţia, în special cea domiciliară, este o regulă ce trebuie respectată în toate împrejurările, cu atât mai mult în cazurile complexe, excepţie făcând infracţiunile flagrante, în care percheziţia poate fi efectuată de îndată.

Aceasta vizează, în general, dispunerea locului, caracteristicile de construcţie sau topografice, destinaţia sa, persoanele care locuiesc sau au acces în spaţiul percheziţiei etc. De regulă, însă, cunoaşterea trebuie să ţină seama dacă locul percheziţiei este închis sau deschis.

*În cazul locurilor închise*, interesează adresa exactă (strada, numărul, scara, etajul, apartamentul), particularităţile de construcţie, dispunerea şi destinaţia încăperilor, a dependinţelor, eventualele modificări sau amenajări făcute pe parcurs de locatari, amplasamentul uşilor, ferestrelor, posibilităţile de intrare sau de ieşire, altele decât cele obişnuite, persoanele care domiciliază sau locuiesc temporar la adresa respectivă, vizitatorii frecvenţi, vecinii, numărul de telefon şi altele. În cazul unei posibile percheziţii în magazii, pivniţe, garaje etc., se impune cu aceeaşi necesitate cunoaşterea lor amănunţită.

*În cazul locurilor deschise*, interesează dispunerea, suprafaţa, particularităţile topografice ale solului şi vegetaţiei, eventualele construcţii aflate pe acest loc, destinaţia şi caracteristicile lor interioare, drumurile şi căile de acces, modalitatea de delimitare (gard de scândură, sârmă, beton etc.), locurile sau grădinile cu care se învecinează, persoanele cărora le

196 **Aurel Ciopraga, Ioan Iacobuță,** *Criminalistica*, Ed. Chemarea, Iași, 1997, p.325.

aparţin, folosesc sau îngrijesc locurile respective ş.a.

## Cunoaşterea persoanelor la care se va efectua percheziţia

De regulă, cunoaşterea se referă la personalitatea, la gradul de cultură, profesia şi funcţia exercitată, viaţa de familie, raporturile cu vecinii, relaţiile pe care le întreţine cu diverse alte persoane, îndeosebi prietenii mai apropiaţi, pasiunile, muncile din gospodărie pe care se pricepe să le facă, alte activităţi pe care le desfăşoară în calitate de amatori (mecanică, fotografiere, înregistrări muzicale etc.), fară ca aceasta să fie interpretată drept o imixtiune în viaţa intimă a persoanei.

Vor fi cunoscute, de asemenea, şi persoanele care locuiesc cu cel care va fi percheziţionat, indiferent de faptul dacă acestea sunt membri de familie sau chiriaşi, precum şi rudele cu care întreţine relaţii strânse şi pe care le frecventează mai des. Acest lucru se impune cu atât mai mult în ipoteza existenţei unor presupuneri întemeiate că obiectele căutate pot fi ascunse la rudele sau prietenii mai apropiaţi.

## Stabilirea momentului efectuării percheziţiei

Determinarea momentului celui mai potrivit de efectuare a percheziţiei are o semnificaţie deosebită pentru reuşita acestui act procedural. Prin specificul său, percheziţia este un act cu *caracter inopinat* ce trebuie efectuat, de regulă, *cu maximă operativitate*.

*Urgenţa percheziţiei nu exclude pregătirea sa atentă*, cu excepţia unor situaţii de genul infracţiunilor flagrante, situaţie în care autorul este urmărit până la domiciliul sau locul în care încearcă să se ascundă ori să dosească corpurile delicte. În ipoteza unor infracţiuni, cum sunt, de exemplu, luarea de mită sau specula, percheziţia se efectuează de îndată, practic ea reprezentând principalul mijloc de obţinere a probelor.

## Pregătirea mijloacelor tehnice necesare efectuării percheziţiei

Pentru efectuarea percheziţiei se apelează, de regulă, la aceleaşi mijloace tehnico- ştiinţifice folosite în cercetarea la faţa locului, majoritatea dintre ele găsindu-se în trusele criminalistice universale sau în dotarea laboratoarelor criminalistice mobile.

În primul rând, sunt necesare *surse de iluminare*, lămpi cu radiaţii infraroşii şi ultraviolete, rulete pentru măsurarea dimensiunilor, *truse de chei* pentru deschiderea uşilor, a obiectelor de mobilier (dulapuri, sertare, casete, fişete etc.), *diverse unelte* (ciocan, patent, şurubelniţă, levier, lopată, târnăcop etc.).

În al doilea rând, *pentru descoperirea obiectelor ascunse* este nevoie de sonde metalice, stetoscoape, de sonde electronomagnetice sau de magneţi puternici, utilizaţi pentru scoaterea obiectelor metalice din fântâni, ape curgătoare, bălţi, latrine etc.

Se apelează, totodată, la diferite tipuri de detectoare, cum sunt, de pildă, cele de metale, de

cadavre, detectoarele cu ultraviolete. La nevoie, se poate apela la aparate Röentgen portabile, utilizate în examinarea interiorului unor corpuri, la examinarea cu ajutorul radiaţiilor gamma, dacă există indicii că obiectele au fost ascunse în elemente de construcţii (ziduri, scări, fundaţii) din cărămidă sau ciment. Fireşte, în cadrul mijloacelor tehnice, va fi inclusă şi *aparatura de fotografiat, filmare şi înregistrare videomagnetică*, necesară fixării rezultatelor percheziţiei în primul rând a obiectelor şi a locurilor sau ascunzătorilor în care acestea au fost descoperite.

## Formarea echipei care va efectua percheziţia

Organul judiciar care efectuează şi conduce percheziţia, în funcţie de gradul de dificultate al acesteia, de mărimea locurilor sau terenurilor percheziţionate, va trebui să formeze o echipă dintr-un număr suficient de persoane care să-l ajute la căutarea obiectelor sau înscrisurilor, precum şi în asigurarea pazei locului percheziţionat. Aceste persoane, de regulă poliţişti, vor trebui informate asupra scopului percheziţiei, a particularităţilor locului, fiecare urmând să primească sarcini precise.

Dacă natura cauzei o impune, în echipă vor fi incluşi specialişti *din diverse domenii* (construcţii, electricitate, mecanică, petrochimie etc.), precum şi reprezentanţi ai organizaţiilor de stat, dacă percheziţia se efectuează la sediile unor instituţii sau întreprinderi.

Potrivit prevederilor art. 104 alin.3 Cod procedură penală, percheziţia se efectuează în prezenţa unor *martori asistenţi*, care trebuie selecţionaţi numai dintre persoanele care nu au nici o legătură cu cei implicaţi în săvârşirea infracţiunii şi nici un interes în cauză. Este contraindicat să se procedeze la alegerea martorilor asistenţi dintre persoanele care se găsesc întâmplător la faţa locului, mai ales că acestea pot fi chiar complici ai autorului infracţiunii.

La percheziţie va fi adusă şi *persoana la care se efectuează percheziţia,* chiar dacă este reţinută sau arestată. Dacă acest lucru nu este posibil, percheziţia domiciliară, ca şi ridicarea de obiecte sau înscrisuri se face *în prezenţa unui reprezentant* ori a unui membru al familiei, iar în lipsa acestora, a unui vecin, având capacitate de exerciţiu (art.104 alin.4 Cod procedură penală). La efectuarea percheziţiei poate participa şi apărătorul ales de învinuit sau de inculpat, care are dreptul să asiste la efectuarea oricărui act de urmărire penală (art.172 alin.1 Cod procedură penală).

## Obținerea documentelor necesare desfășurării percheziției

Percheziția domiciliară este dispusă numai de judecător, prin încheiere motivată, în cursul urmăririi penale, la cererea procurorului, sau în cursul judecății (art.100 alin.3 Cod procedură penală). Percheziția domiciliară nu poate fi dispusă înainte de începerea urmăririi penale (art.100 alin.6 Cod procedură penală). Percheziția corporală sau asupra vehiculelor

poate fi dispusă, după caz, de organul de cercetare penală, de procuror sau de judecător (art.100 alin.5 Cod procedură penală).

### Reguli tactice de efectuare a percheziţiei

* + - 1. *Deplasarea şi intrarea la locul percheziţiei*

*Deplasarea la locul percheziţiei* trebuie pregătită cu multă atenţie pentru a se asigura caracterul inopinat al acţiunii, astfel încât persoana percheziţionată să fie abordată prin surprindere, fară a i se da timp să înlăture obiectele sau înscrisurile vizate de către organul judiciar, ori să dispară de la domiciliu.

*Intrarea la locul percheziţiei* se face potrivit particularităţilor fiecărui caz în parte. De regulă, se sună sau se bate la uşă, membrii echipei aşezându-se astfel încât prin vizor ori fereastră să nu fie observată decât o persoană197.

În împrejurările în care uşa nu va fi deschisă, din cauza refuzului persoanei sau faptului că nu este nimeni în casă, se procedează diversificat. Dacă organul judiciar nu sesizează nici o mişcare în locuinţă, va trebui să se informeze la vecini dacă persoanele căutate sunt sau nu în casă şi ce ştiu despre ele. Asemenea situaţii pot fi evitate prin obţinerea de date bine verificate cu privire la programul de activitate al celor percheziţionaţi, asupra modului lor de viaţă.

În eventualitatea în care nu este nimeni în casă, se procedează la deschiderea uşii în prezenţa unui reprezentat al persoanei percheziţionate, a unui vecin având capacitate de exerciţiu, a responsabilului comitetului de locatari sau a unui delegat al primăriei.

Dacă se constată că, totuşi, este cineva în locuinţă sau în încăpere, se va trece la forţarea uşii, după ce în prealabil s-a atras atenţia asupra acestei măsuri, precum şi asupra calităţii organului care efectuează percheziţia. Sunt şi situaţii în care cel din locuinţă răspunde, însă nu deschide uşa imediat, din diverse motive. Întârzierea se poate datora, deseori şi intenţiei persoanei la care se face percheziţia de a se debarasa de obiectele compromiţătoare, de a le ascunde ş.a., inclusiv de a fugi.

În situaţiile deosebite, fără a mai aminti infracţiunile flagrante, când din datele existente la dosar sau din materialul informativ obţinut în vederea pregătirii percheziţiei, rezultă că ne aflăm în faţa unor indivizi periculoşi, a unor recidivişti etc., se va proceda la *pătrunderea forţată*, fară întârziere, la locul percheziţiei.

Întreaga operaţie de pătrundere la locul percheziţiei se face *în prezenţa martorilor asistenţi* invitaţi să participe la efectuarea percheziţiei şi, eventual, a apărătorului ales.

* + - 1. *Primele măsuri luate la locul percheziţiei*

197 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.502.

După intrarea la locul percheziţiei, cel care conduce echipa îşi va prezenta legitimaţia de magistrat sau poliţist şi, dacă este cazul, autorizaţia dată de procuror în vederea efectuării acestui act. Înainte de începerea percheziţiei propriu-zise, se impune luarea unor măsuri cu caracter preliminar, cum sunt:198

* **Inspectarea rapidă a întregului loc percheziţionat** îndeosebi a W.C.- urilor, sobelor, maşinilor de gătit, tuburilor de aruncat gunoiul şi, în general, a oricărei instalaţii ce ar putea fi folosită în vederea distrugerii obiectelor sau înscrisurilor căutate.

## Luarea măsurilor de contracarare a oricărei acţiuni violente

Din momentul începerii şi pe întreaga durată a percheziţiei, organul de urmărire penală trebuie să fie pregătit să contracareze orice acţiune violentă a persoanei percheziţionate, mai ales dacă se deţin date că aceasta ar putea fi înarmată sau că va încerca să se apere sau să se sinucidă.

* **Strângerea tuturor persoanelor găsite la locul percheziţiei într-o singură încăpere** sau într-un spaţiu limitat, inclusiv a celor care dorm, în afara copiilor mici, a bolnavilor, spaţiu pe care nu-1 vor părăsi până la terminarea percheziţiei, decât cu aprobarea organului de urmărire penală însărcinat să-i supravegheze. Persoanele întâlnite la locul supus percheziţiei domiciliare vor fi legitimate şi întrebate în ce calitate sau scop se află în acel loc. În funcţie de natura faptei, mai ales în cazul infracţiunilor flagrante, ca şi de particularităţile obiectelor căutate, se poate recurge la o percheziţie corporală a persoanelor găsite la locul percheziţiei.
* **Studierea atentă şi familiarizarea cu locul ce va fl percheziţionat**, în vederea cunoaşterii exacte a topografiei şi caracteristicilor sale, prilej cu care se verifică şi datele iniţiale deţinute de organul de urmărire penală. Persoanei la care se face percheziţia i se va cere să dea explicaţii referitoare la destinaţia fiecărei încăperi, la cei care le locuiesc sau le folosesc, precum şi cu privire la mobilierul, aparatele sau instalaţiile existente în locul respectiv.

## Organizarea percheziţiei propriu-zise

După luarea măsurilor preliminare, potrivit planului stabilit în vederea percheziţiei, ca şi pe baza datelor obţinute în urma recunoaşterii locului de percheziţionat, vor fi indicate modalităţile de acţiune, fiecare membru al echipei primind sarcini exacte de la conducătorul percheziţiei. Vor fi completate măsurile destinate *blocării intrărilor şi ieşirilor* şi vor fi puse sub control alte posibilităţi de comunicare cu exteriorul, cum ar fi, de pildă, telefonul, soneriile, interfoanele, eventualele radiotelefoane.

198 **Idem,** p.503-504.

* + - 1. *Reguli tactice aplicate în efectuarea percheziției propriu-zise*

Efectuarea unei percheziţii se raportează la natura şi particularităţile locului cercetat. Indiferent, însă, de aceste particularităţi, percheziţiilor le sunt comune câteva reguli cu caracter tactic. Dintre acestea, ne vom referi, în primul rând, la *regulile de bază ale percheziţiei domiciliare*, privite în sensul lor larg, reguli care, într-un mod specific, pot fi adaptate şi percheziţiei corporale:199

1. ***Percheziţia se efectuează cu minuţiozitate,*** întinderea şi profunzimea cercetării fiind în funcţie de natura obiectelor care trebuie descoperite.
2. ***Percheziţia se desfăşoară metodic, sistematic,*** ceea ce presupune cercetarea detaliată a fiecărei încăperi, a fiecărei piese de mobilier, instalaţii sanitare sau obiect casnic care ar putea servi ca ascunzătoare, potrivit particularităţilor corpurilor căutate. Se stabileşte *direcţia în care se face cercetarea*, pornindu-se de la dreapta sau stânga intrării. Percheziţia poate fi efectuată şi *în paralel*, pornindu-se la cercetarea concomitentă a mai multor încăperi, dacă echipa de percheziţie dispune de suficient personal.
3. ***Va fi observat în permanenţă comportamentul persoanei percheziţionate***. Observarea va fi făcută, de regulă, de organul de urmărire penală care conduce percheziţia sau de către cineva cu experienţă în materie.
4. ***Percheziţia trebuie efectuată în strictă conformitate cu prevederile legii***. Astfel, pe întreaga durată a percheziţiei, începând cu pătrunderea la faţa locului şi terminând cu ridicarea obiectelor, cu fixarea rezultatelor percheziţiei, organul de urmărire penală, sub conducerea căruia se desfăşoară acest act, va veghea la respectarea neabătută a legii, în primul rând a celei procesual-penale.

Cei care efectuează percheziţia, trebuie să se raporteze particularităţilor locului cercetat

* practic acestea prezentându-se într-o infinitate de variante. Cu privire la descoperirea ascunzătorilor, menționăm următoarele metode:
  + Stabilirea, prin măsurătoare, ***a concordanţei dintre dimensiunile exterioare şi cele interioare,*** ceea ce permite descoperirea pereţilor dubli sau a vaselor cu fund dublu.
  + Determinarea ***greutăţii normale*** a unor lucruri, a conţinutului unor vase, rezervoare, borcane (cu murături, dulceaţă, untură etc.) în care se introduc, frecvent, obiectele produs al infracţiunii.
  + Depistarea unor ***împrejurări negative***, cum ar fi diferenţa de nuanţă sau de prospeţime a culorilor cu care sunt vopsiţi pereţii, mobila ş.a., lipsa depunerilor specifice de

199 **Camil Suciu,** *op.cit*., p.547-548.

praf între scândurile parchetului, modificarea frecvenţei sunetului emis la ciocănirea unui corp sau perete, dispunerea unor obiecte sau mobile în locuri în care nu-şi justifică prezenţa etc.;

* + Studierea modului de construire şi de asamblare a mobilei, obiectelor şi instalaţiilor casnice, frecvent folosite ca ascunzători (recamiere, picioare de mese şi de scaune, statuete, ornamente de mobilă, aparatură electronică etc.).

Ridicarea obiectelor descoperite cu ocazia percheziţiei se face potrivit prevederilor art.105 Cod procedură penală şi art.109 Cod procedură penală. Faţă de prevederile legii, pot fi ridicate obiectele sau înscrisurile având legătură cu fapta cercetată şi, desigur, cele a căror deţinere este interzisă de lege sau care aparţin altor persoane, de la care au fost sustrase şi care nu doresc să fie cunoscut conţinutul lor.

* + - 1. *Fixarea rezultatelor percheziției*

Potrivit prevederilor art.108 Cod procedură penală despre efectuarea percheziţiei, ca şi despre ridicarea de obiecte sau de înscrisuri, se întocmeşte un proces-verbal. Alături de procesul-verbal, ca mijloace tehnice auxiliare de fixare a rezultatelor percheziţiei, se mai foloseşte fotografierea, înregistrarea video şi, atunci când este necesar, se execută schiţe sau desene ale locului percheziţiei.

*Consemnarea în procesul-verbal* este principalul mijloc de consemnare a rezultatelor unei percheziţii. El va trebui să cuprindă, în primul rând, menţiunile prevăzute de art.91 Cod procedură penală, cum sunt data şi locul de încheiere, numele şi calitatea celui care îl încheie, datele de identificare a martorilor asistenţi şi ale persoanelor la care se referă procesul-verbal, descrierea celor constatate şi a măsurilor luate etc.

De asemenea, procesul-verbal va mai trebui să cuprindă, în plus, menţiunea referitoare la locul, timpul şi condiţiile în care au fost descoperite şi ridicate obiectele şi înscrisurile, enumerarea şi descrierea lor amănunţită, pentru a putea fi recunoscute. Totodată se vor face menţiuni despre obiectele care nu au fost ridicate, precum şi despre acelea care au fost lăsate în păstrare (art.108 alin.2 şi 3 Cod procedură penală).

Cu privire la *modul de redactare a procesului-verbal*, dată fiind calitatea sa de mijloc de probă, atragem atenţia asupra *necesităţii consemnării cât mai exacte, clare şi precise* a celor constatate din momentul pătrunderii la locul percheziţiei şi până la terminarea acesteia.

Procesul-verbal de percheziţie se face în mai multe exemplare, o copie a acestuia lăsându-se persoanei la care s-a făcut percheziţia sau de la care s-au ridicat obiectele și înscrisurile, ori reprezentantului acesteia, unui membru al familiei, celor cu care locuieşte sau unui vecin şi, dacă este cazul, custodelui (art.108 alin.4 Cod procedură penală).

*Fixarea prin fotografiere* este un procedeu tehnic deosebit de valoros nu atât prin

caracterul său ilustrativ, ci mai ales prin obiectivitatea şi precizia cu care sunt redate caracteristicile obiectelor, precum şi a ascunzătorilor în care au fost descoperite.

*Fotografia de percheziţie* va fixa, în ordine, imaginea de ansamblu a locului percheziţiei, fotografiile schiţe ale încăperii sau spaţiului în care au fost descoperite obiectele sau înscrisurile, precum şi fotografiile de detaliu ale acestora, a ascunzătorilor sau ale modului de camuflare, în scopul punerii în evidenţă a caracteristicilor de identificare.

*Înregistrarea video* redă mai exact, complet, sub o formă dinamică, cele mai semnificative aspecte ale percheziţiei şi, mai ales, imaginea obiectelor ori înscrisurilor cu toate caracteristicile din chiar momentul descoperirii lor.

Fixarea prin intermediul *desenului-schiţă* îşi găseşte utilitatea atât în cazul percheziţionării unor suprafeţe mari de teren, cât şi a unor locuri închise, cu o compartimentare complicată, greu de descris în procesul-verbal sau de fixat prin fotografiere.

## Tactica efectuării confruntării

### Pregătirea confruntării

Procedeul probator al confruntării necesită o pregătire atentă şi minuţioasă, pentru a se ajunge la rezumatele scontate prin efectuarea sa. Comparativ cu ascultarea propriu-zisă, confruntarea este, evident, ceva mai dificilă, din cauza faptului că se procedează la audierea concomitentă a două persoane, deseori având o poziţie procesuală diferită.

Sub raport tactic criminalistic, regulile după care se conduce pregătirea confruntării sunt, în esenţă, următoarele:200

1. *Studierea întregului material al cauzei*, accentul fiind pus pe conţinutul declaraţiilor date de persoanele ascultate. Se va urmări stabilirea contradicţiilor din declaraţii, a cauzei şi naturii acestora, precum şi împrejurarea dacă înlăturarea lor nu este posibilă pe baza celorlalte date obţinute în cadrul procesului penal.
2. *Stabilirea persoanelor care urmează să fie confruntate* se face în funcţie de natura contradicţiilor şi de gradul de sinceritate a celor audiaţi, nu întotdeauna fiind necesar să se confrunte toate persoanele ascultate în cauză:
   * *În primul rând*, se impune confruntarea celor care au făcut declaraţii care conţin contradicţii, faţă de ansamblul probelor, îndeosebi faţă de declaraţiile altor persoane apreciate drept sincere;
   * *În al doilea rând*, dintre cei care s-au dovedit a fi de bună-credinţă, vor fl selecţionate, în vederea confruntării, persoanele ale căror declaraţii conţin cele mai utile

200 **Emilian Stancu,** *op.cit*., p.525-526.

elemente pentru stabilirea adevărului. Fireşte, o asemenea selecţie nu este posibilă decât în ipoteza existenţei unui număr mai mare de persoane, situaţie întâlnită în cazurile mai complexe.

1. *Cunoaşterea persoanelor care urmează a fi confruntate* se efectuează avându-se în vedere aceleaşi elemente ca şi în cazul ascultării propriu-zise a martorilor, a învinuiţilor sau a inculpaţilor, dacă aceasta nu s-a realizat cu prilejul audierilor anterioare.

O atenţie deosebită se va acorda stabilirii raporturilor existente între cei care urmează să fie confruntaţi, a poziţiei faţă de fapta cercetată, precum şi a eventualului interes în legătură cu modul de soluţionare a cauzei.

1. *Ascultarea prealabilă în vederea confruntării* este o activitate care nu se confundă cu ascultarea propriu-zisă, ea având o finalitate distinctă, de rezultatele sale depinzând organizarea ulterioară a procedeului probator preconizat.

Printre obiectivele principale ale ascultării prealabile în vederea confruntării se află determinarea poziţiei persoanei faţă de cele declarate iniţial, precum şi stabilirea faptului dacă acesta îşi menţine sau revine asupra celor afirmate anterior. De asemenea, este posibilă obţinerea unor date suplimentare cu privire la fapta cercetată, ce pot fi folosite în timpul confruntării.

Obiectivele menţionate se diferenţiază în funcţie de buna sau reaua-credinţă a celui care va fi confruntat, de faptul că recunoaşte sau neagă faptele care îi sunt imputate, că este sincer sau mincinos201.

*Persoana considerată sinceră* va fi întrebată dacă îşi menţine declaraţiile, trecându-i-se în revistă cât mai multe amănunte privind aspectele care vor constitui obiectul confruntării. Totodată, celui ascultat i se aduce la cunoştinţă că urmează să fie confruntat cu o altă persoană. În eventualitatea manifestării reţinerii, dezorientării sau încercărilor de a sugera că nu vrea să fie confruntat, trebuie stabilită şi înlăturată cauza acestor ezitări, în caz contrar fiind mai indicat să se renunţe la confruntare.

*Persoana considerată nesinceră*, care nu recunoaşte faptele sau disimulează adevărul, este ascultată pentru a se vedea în ce măsură îşi menţine sau nu declaraţiile. Rezultatele ascultării sunt consemnate cât mai amănunţit întrucât există fie posibilitatea apariţiei unor noi contradicţii, cel ascultat încurcându-se în propriile declaraţii, fie posibilitatea revenirii asupra declaraţiilor anterioare şi recunoaşterii adevărului. În acest ultim caz este firesc să se renunţe la confruntare.

201 **Constantin Aionițoaie, Tudorel Butoi,** *Tratat de tactică* *criminalistică*, Ministerul de Interne, Ed. Carpați, Craiova, 1992, p.192-193.

După studierea materialului cauzei, stabilirea problemelor de clarificat, după cunoaşterea şi ascultarea prealabilă a persoanelor care vor fi confruntate, organul judiciar procedează la organizarea confruntării, ceea ce presupune:

1. *Alegerea locului şi momentului tactic* celui mai potrivit de desfăşurare, a *ordinii* în care persoanele vor fi chemate la confruntare. Citarea se va face potrivit regulilor procesuale cunoscute, indicat fiind să se efectueze chiar în dimineaţa zilei în care urmează să aibă loc confruntarea.
2. *Evitarea unor posibile înţelegeri între cei confruntaţi*, dacă în cauză sunt mai mulţi martori, învinuiţi sau inculpaţi, aflaţi în stare de libertate, confruntările urmând să se organizeze în aceeaşi zi, una după alta („confruntare în lanţ”).
3. *Stabilirea succesiunii întrebărilor* sau a problemelor care urmează să fie clarificate prin confruntare.

Organizarea confruntării, îndeosebi în situaţiile dificile, complexe, va face obiectul unui *plan orientativ*, care, ca şi în cazul ascultării, poate fi modificat, în funcţie de aspectele nou ivite sau de poziţia celor confruntaţi.

Cu ocazia organizării, vor fi stabilite şi *persoanele care vor participa la supravegherea celor confruntaţi*. Credem că este necesar ca aceste persoane să fie avizate asupra problemelor care fac obiectul confruntării, astfel încât să fie pregătite să surprindă cu exactitate reacţiile celor confruntaţi în momentul punerii în discuţie a problemei principale. Numărul persoanelor care efectuează supravegherea trebuie să fie cel puţin egal cu cel al persoanelor confruntate şi este de la sine înţeles că ele aparţin unităţii judiciare în care are loc confruntarea.

### Reguli tactice de efectuare a confruntării propriu-zise

Se recomandă ca cei confruntaţi să stea cu faţa spre organul judiciar care conduce confruntarea, fiind contraindicat ca ei să fie aşezaţi spate în spate, poziţie considerată cel puţin umilitoare, mai ales pentru un martor de bună-credinţă, sincer. În funcţie de situaţia creată, este posibilă, în anumite cazuri, chiar aşezarea faţă în faţă, poziţie care incomodează psihic persoana de rea-credinţă. În acest fel se creează şi posibilitatea observării mai bine a celor confruntaţi şi, eventual, sesizarea unor încercări de comunicare nonverbală.

Înainte de începerea confruntării propriu-zise, persoanelor li se pune în vedere că nu au voie să-şi facă semne, să vorbească între ele, atât întrebările cât şi răspunsurile adresându-se numai prin intermediul organului judiciar care conduce confruntarea.

Dacă vreuna din persoanele confruntate are calitatea de martor, se va proceda potrivit prevederilor art.85 Cod procedură penală, cerându-i-se să depună jurământul că va spune adevărul, în caz contrar săvârşind infracţiunea de mărturie mincinoasă (art.260 Cod penal).

Despre toate acestea se fac menţiunile cuvenite în procesul-verbal de confruntare.

Primele întrebări au un *caracter introductiv*, ele vizând faptul dacă persoanele se cunosc

şi care este natura raporturilor dintre ele.

În continuare, se procedează la *adresarea întrebărilor*, procedură tactică destinată clarificării contradicţiilor, evitându-se simpla citire a declaraţiilor. Întrebările se formulează într-un mod clar şi concis. Prima întrebare se adresează persoanei considerate sincere. Ca şi în cazul ascultării obişnuite, vor fi evitate *elementele de sugestie* din conţinutul întrebărilor, inclusiv din comportamentul organului judiciar.

Persoanele confruntate pot avea atitudini diferite. De pildă, unii vor continua să nege, să nu recunoască cele afirmate de adversar, sau, pur şi simplu, să se încăpăţâneze să tacă. În astfel de împrejurări, este necesar să se insiste cu întrebări de detaliu, care, în majoritatea cazurilor, înfrâng rezistenţa persoanei nesincere, apelându-se la procedee tactice specifice ascultării martorului sau învinuitului.

Pe întreaga durată a confruntării se vor urmări cu atenţie atitudinea, reacţiile celor confruntaţi, care pot oferi indicii cu privire la poziţia faţă de aspectele de clarificat, inclusiv în legătură cu sinceritatea lor.

După ce ascultă răspunsurile la întrebările destinate clarificării afirmaţiilor contradictorii, organul judiciar poate permite persoanelor confruntate să-şi adreseze întrebări, desigur tot prin intermediul său. Şi acest moment îşi are importanţa sa pentru că pot apărea elemente şi date noi, utile pentru stabilirea adevărului în cauză.

În încheiere, persoanele confruntate sunt întrebate dacă mai au ceva de declarat. În ipoteza în care o persoană revine asupra declaraţiilor date anterior, aspectul va fi consemnat în procesul-verbal de confruntare, persoana urmând să fie ascultată în mod obişnuit.

### Fixarea rezultatelor confruntării

Consemnarea rezultatelor confruntării se face printr-un *proces-verbal*, a cărui structură este asemănătoare declaraţiei date cu prilejul ascultării şi în conformitate cu prevederile art.91 Cod procedură penală.

În partea introductivă vor fi menţionate data şi locul confruntării, organul judiciar care a efectuat-o, precum şi persoanele care au fost confruntate, în legătură cu care vor fî menţionate datele de identificare şi calitatea procesuală. După aceasta, vor fi menţionate, în ordine, întrebările şi răspunsurile date de fiecare dintre cei confruntaţi, inclusiv dacă au mai avut ceva de declarat, în afara întrebărilor.

Procesul-verbal este citit celor confruntaţi sau dat lor spre a fi citit, după care se semnează pe fiecare pagină şi la sfârşit de către organul judiciar şi de persoanele confruntate.

Dacă una dintre persoane refuză să semneze, se face menţiune despre aceasta.

În cazul confruntării, *înregistrarea video* oferă posibilitatea nu numai a fixării integrale

şi obiective a întrebărilor şi răspunsurilor, ci şi a comportamentului celor confruntaţi.

## Tactica efectuării prezentării pentru recunoaștere

### Pregătirea prezentării pentru recunoaştere

Prezentarea pentru recunoaştere presupune, ca şi în cazul celorlalte acte de urmărire penală analizate, o pregătire atentă şi minuţioasă, care să asigure reuşita acestui procedeu tactic de identificare.

## Studierea materialului cauzei

Cunoaşterea materialului cauzei, vizează stabilirea cu exactitate a *obiectului prezentării pentru recunoaştere*, respectiv a persoanelor, cadavrelor, obiectelor care trebuie identificate. În legătură cu aceasta, organul judiciar va analiza în ce măsură identificarea ar fi posibilă şi prin valorificarea altor date, existente în dosar, date care să servească şi la verificarea ulterioară a rezultatelor prezentării pentru recunoaştere. Prin studierea materialelor cauzei vor fi stabiliţi *subiecţii procesuali* care vor fi chemaţi să facă recunoaşterea, aceştia fiind în exclusivitate persoane care *au perceput direct* subiectul prezentării pentru recunoaştere.

## Ascultarea prealabilă

Ascultarea prealabilă a persoanei care face recunoaşterea, în legătură cu persoanele, cadavrele, obiectele ce urmează să fie identificate, are un caracter de sine stătător, ea fiind efectuată independent de faptul că persoana a mai fost ascultată şi asupra unor aspecte privind cauza, altele decât cele referitoare la obiectul recunoaşterii. Prin această ascultare prealabilă sunt vizate mai multe obiective:

1. Cunoaşterea exactă *a posibilităţilor reale de percepţie*, fixare şi redare ale persoanei rerpective, a trăsăturilor sale psihice.
2. Determinarea *condiţiilor de loc, timp şi mod de percepţie*, precum şi a factorilor subiectivi care ar fi putut influenţa procesul de percepţie senzorială.
3. Stabilirea *volumului de date* referitoare la caracteristicile de identificare pe care persoana le-a perceput şi, mai ales, memorat, astfel încât recunoaşterea să fie realmente posibilă şi utilă.

## Organizarea prezentării pentru recunoaştere

Organizarea prezentării pentru recunoaştere se face în funcţie de condiţiile în care a avut loc percepţia şi de natura obiectului recunoaşterii202. Pentru a avea garanţia unei recunoaşteri

202 **Camil Suciu,** *op.cit*., p.444-445.

precise şi obiective este necesar ca organizarea acesteia să se facă în *condiţii cât mai apropi- ate*, asemănătoare, pe cât posibil, cu cele existente în momentul observării persoanei sau obiectului de identificat de către martor, victimă ş.a.

*Persoana care va fi prezentată pentru recunoaştere* trebuie să fie îmbrăcată *în aceleaşi haine* în care a fost observată de către martor sau în haine asemănătoare.

Va fi alcătuit un grup de persoane în care va fi introdusă persoana de recunoscut. Alegerea celor din grup se va efectua cu respectarea unor *criterii de asemănare* privind vârsta, talia, semnalmentele exterioare, îmbrăcămintea ş.a., evitându-se orice element de contrast. Învinuiţii sau inculpaţii arestaţi, care urmează să fie prezentaţi pentru recunoaştere, vor avea o înfăţişare îngrijită.

În ipoteza în care recunoaşterea se face după *mers* sau după *voce*, pentru alcătuirea grupului se vor alege persoane cu caracteristici dinamice sau de voce asemănătoare. O cerinţă importantă privind formarea grupului în care va fi introdus individul de recunoscut, este şi aceea ca nici una dintre persoanele selectate să *nu fie cunoscută de către martor*.

Dacă recunoaşterea urmează să se facă *fotografie*, se va căuta o fotografie care să redea cât mai exact imaginea persoanei de identificat. Această fotografie se va introduce într-un grup de alte 3-4 fotografii executate în condiţii tehnice cât mai apropiate (aceeaşi mărime, sau scară a imaginii, alb-negru sau color) ale unor persoane prezentând semnalmente apropiate.

*Prezentarea cadavrelor pentru recunoaştere* impune o pregătire specială, date fiind dificultăţile fireşti de identificare, datorate unor cauze diverse.

Principala dificultate obiectivă este determinată de modificările *naturale* consecutive morţii (rigiditate, lividitate, deshidratare ş.a.), dar şi de prezentarea cadavrului în poziţie orizontală, dezbrăcat, astfel încât întregul său aspect diferă de cel al persoanei în viaţă, percepută de martor în mişcare şi într-o poziţie firească.

*Prezentarea obiectelor pentru recunoaştere* necesită selecţionarea unui grup de obiecte asemănătoare cu obiectul de identificat, însă nu *identice*.

*Locul în care se organizează recunoaşterea* este, în majoritatea cazurilor, sediul serviciului medico-legal, al poliţiei sau parchetului. Sunt însă şi împrejurări deosebite, în care recunoaşterea se poate face în locul în care martorul a perceput persoana sau obiectul, ori în locuri cu caracteristici asemănătoare, păstrându-se anumite limite.

*Condiţiile de iluminare* în care martorul a perceput persoana sau obiectele trebuie, de asemenea, să fie avute în vedere la pregătirea recunoaşterii. De exemplu, dacă percepţia s-a făcut la lumina artificială, organul judiciar va apela la aceleaşi surse de lumină, însă, indiferent de intensitatea luminii iniţiale, se va folosi o lumină mai puternică, care să permită

observarea în condiţii bune a caracteristicilor de identificare.

### Particularităţi tactice privind efectuarea prezentării pentru recunoaştere

* + - 1. *Recunoaşterea persoanelor*

*Pentru recunoaşterea persoanelor după semnalmente statice*, în încăperea în care este prevăzut să se desfăşoare recunoaşterea vor fi invitate, mai întâi, cele 3 sau 4 persoane alese pentru alcătuirea grupului în care va fî introdusă persoana care urmează a fi recunoscută. În cameră vor fi prezenţi, de asemenea, şi *martorii asistenţi*.

Persoanele invitate vor primi explicaţii despre actul la care iau parte şi, totodată, li se va pune în vedere că nu au voie să vorbească sau să-şi facă semne. În continuare, persoanei de identificat i se va cere să ocupe un loc în cadrul grupului, cum crede ea, pentru a se preveni orice suspiciune referitoare la obiectivitatea recunoaşterii.

Este invitată apoi persoana stabilită pentru efectuarea recunoaşterii şi care, până în acest moment, a aşteptat într-o încăpere alăturată, astfel încât să nu aibă posibilitatea să vadă dinainte pe cei care formează grupul. Dacă această persoană are calitatea de martor, se procedează potrivit prevederilor art.85 Cod procedură penală, punându-i-se din nou în vedere că este obligată să spună adevărul. Precizăm, însă, că identificarea martorului şi depunerea jurământului au loc cu prilejul ascultării prealabile, nu în timpul recunoaşterii.

Organul judiciar cere martorului să examineze persoanele din grup şi să declare dacă recunoaşte vreuna dintre ele. Dacă martorul solicită, pentru înlăturarea unor dubii, ca persoanelor din grup să execute anumite mişcări care îi pot facilita recunoaşterea, cel care conduce recunoaşterea va indica persoanelor respective să facă aceste mişcări (schiţarea unor gesturi, întoarcerea capului, efectuarea unor paşi etc.).

Pe parcursul recunoaşterii, este interzis să se pronunţe numele vreunei persoane sau să se facă anumite gesturi care pot fi interpretate ca elemente de sugestie. *Dacă martorul recunoaşte persoana* prezentată, va trebui să se refere la elementele caracteristice de care s-a servit pentru recunoaştere, toate aceste aspecte fiind menţionate în procesul-verbal. În procesul-verbal vor fi menţionate şi datele de identificare ale persoanei recunoscute, aceasta urmând să fie ascultată separat în legătură cu recunoaşterea sa.

În ipoteza în care *martorul nu recunoaşte persoana* prezentată, pot fi avute în vedere cel puţin două alternative:

1. *Martorul sau victima a identificat persoana*, dar a evitat s-o declare în momentul recunoaşterii, informând despre aceasta ulterior organul judiciar. În această situaţie trebuie să se stabilească cu exactitate motivele reţinerii, după care recunoaşterea va fi reluată în aceleaşi condiţii şi acelaşi grup de persoane.
2. *Martorul nu a recunoscut persoana* fie că nu a avut suficiente elemente de identificare pe care să se bazeze, fie că, pur şi simplu, în grup a fost introdusă o altă persoană decât cea căutată. În această alternativă (excluzând ipoteza introducerii în grup a unei alte persoane decât cea percepută iniţial de martor), în care persoana nu a fost recunoscută din cauza insuficienţei caracteristicilor de identificare fixate în memoria martorului, organul judiciar va trebui să se orienteze după varianta potrivit căreia persoana, deşi nerecunoscută, este totuşi prezentă în grup.

La efectuarea prezentării pentru recunoaştere a persoanelor, mai este necesar să fie avute în vedere următoarele reguli:

1. Persoana care urmează să fie recunoscută de *mai mulţi martori*: va fi prezentată separat, fiecăruia dintre aceştia, în aceleaşi condiţii şi în acelaşi grup de persoane, dar în care *îşi va schimba locul după flecare prezentare*.
2. Dacă sunt mai multe persoane care urmează să fie recunoscute de *un singur martor*, acestea vor fi prezentate pe rând, în grupuri *având de fiecare dată altă alcătuire*.

*În cazul recunoaşterii persoanelor după fotografie*, se va proceda la aşezarea fotografiei celui vizat pentru identificare într-un grup de 4 fotografii executate în aceleaşi condiţii tehnice şi reprezentând indivizi cu caracteristici de identificare asemănătoare. Pe spatele fiecărei fotografii vor fi menţionate datele de identificare ale persoanelor din imagine. Întreaga operaţie se va desfăşura numai în prezenţa martorilor asistenţi.

În continuare, martorul va fi introdus în încăpere şi invitat să procedeze la recunoaşterea persoanei după fotografie, în dreptul fiecărei fotografii fiind un număr, ca şi la recunoaşterea din grup.

*Recunoaşterea persoanei după voce sau vorbire* presupune, în mod firesc, separarea martorului de persoanele din grupul alcătuit în acest scop. Pentru asigurarea obiectivitătii recunoaşterii, se vor crea condiţii de audibilitate cât mai apropiate de cele în care martorul a perceput vocea şi vorbirea persoanei de identificat.

Organul judiciar trebuie să fie pregătit să prevină posibilele *încercări de disimulare* ale persoanei suspecte prin modificarea vocii şi vorbirii, ştiind că este ascultat tocmai în acest scop. Dacă există indicii că este posibilă o astfel de disimulare, organul judiciar *nu* trebuie să aducă la cunoştinţă persoanei de identificat de ce este ascultată.

*Recunoaşterea persoanelor după mers* va fi efectuată în condiţiile indicate de martori. Astfel, va fi avută în vedere distanţa de la care martorul a perceput mişcarea, lungimea aproximativă a drumului parcurs de persoana observată, precum şi direcţia în care se deplasa (se apropia sau se îndepărta de martor). Şi la acest gen de recunoaştere, prezenţa martorilor

asistenţi este obligatorie.

### 11.3.3. Fixarea rezultatelor prezentării pentru recunoaştere

Rezultatele prezentării pentru recunoaştere sunt consemnate în *procesul-verbal*, vor fi făcute menţiuni referitoare la motivele care au impus efectuarea prezentării pentru recunoaştere şi la persoanele, cadavrele sau obiectele ce au fost prezentate în vederea identificării. De asemenea, sunt indicate persoanele care au alcătuit grupul de prezentat şi datele lor de identificare.

Menţiunile referitoare la recunoaşterea persoanei din procesul-verbal vor fi însoţite de declaraţia acesteia în legătură cu recunoaşterea, declaraţie ce va fi trecută în sinteză, întrucât cel identificat urmează să fie ascultat din nou cu privire la rezultatul actului efectuat. Dacă se identifică obiecte sau animale, se procedează la descrierea exactă a acestora, ca şi a celor ce sunt incluse în grupul de prezentare, fară a se exagera însă.

*Fixarea prin fotografiere* este absolut necesară în cazul recunoaşterii de persoane, obiecte sau animale. În fotografii va fi redată atât imaginea întregului grup de prezentare, cât şi a persoanei sau obiectului recunoscut, pe care martorul îl indică cu mâna.

*Înregistrarea video* constituie o modalitate superioară de fixare a rezultatelor prezentării pentru recunoaştere.

## Tactica efectuării reconstituirii

### Dispunerea şi organizarea reconstituirii

* + - 1. *Dispunerea reconstituirii*

Potrivit prevederilor art.130 Cod procedură penală, reconstituirea poate fi *dispusă motivat* de către organul de urmărire penală, sau de către instanţa de judecată, dacă aceasta consideră necesar să verifice ori să precizeze o serie de date ce prezintă importanţă pentru soluţionarea cauzei şi care nu au fost clarificate prin alte mijloace de probă.

O dată întrunite aceste condiţii, inclusiv condiţiile care să permită efectuarea verificării în împrejurări cât mai apropiate de cele ale săvârşirii infracţiunii, este posibilă dispunerea reconstituirii *în orice moment al desfăşurării procesului penal*. Pentru luarea deciziei de efectuare a reconstituirii, organul judiciar este obligat să ţină seama de *oportunitatea* ei, ceea ce face necesară examinarea probatoriului existent în cauză, pentru a se evita dispunerea unui act inutil.

Referitor la modalitatea de dispunere, amintim că aceasta se face, în faza de urmărire penală, printr-o rezoluţie motivată a organului judiciar, după începerea urmăririi penale. In faza de judecată, reconstituirea este dispusă de către instanţă, printr-o încheiere, după începerea cercetării judecătoreşti.

* + - 1. *Organizarea reconstituirii*

*Organizarea reconstituirii* se realizează pe baza *unui plan* întocmit judicios, organul judiciar însărcinat cu efectuarea ei trebuind să aibă în vedere următoarele probleme:

* + **Determinarea cu exactitate a problemelor ce vor fi verificate**, în funcţie de obiectul reconstituirii. Pentru aceasta, se vor vedea materialele, datele existente în dosar şi, la nevoie, va fi efectuată o nouă ascultare cu privire la aspectele ce se cer a fi clarificate.

**Stabilirea persoanelor participante la reconstituire**. În mod obligatoriu, la reconstituire trebuie să participe persoanele (învinuite, inculpate, martori, persoane vătămate) *ale căror declaraţii se verifică*, prezenţa celorlalte părţi impunându-se numai în măsura în care se consideră necesar sau acestea insistă. Fireşte că, potrivit actualelor reglementări, părţile pot fi asistate de apărători aleşi. Atunci când reconstituirea are drept scop verificarea posibilităţilor de executare a unor activităţi cu caracter tehnic, sau reproducerea experimentală a condiţiilor în care se presupune că s-a comis fapta, un accident de muncă, o distrugere prin explozie sau incendiere, trebuie să fie invitaţi şi *specialişti* în domeniul respectiv.

În legătură cu *participarea martorilor asistenţi*, din coroborarea prevederilor art.130 şi art.129 alin.2 C.pr.pen., rezultă că reconstituirea se face în prezenţa lor, afară de cazul când aceasta nu este posibilă. Noi considerăm, însă, că ea se impune, totuşi, în orice situaţie deosebită. Alături de asigurarea obiectivitătii, se preîntâmpină, astfel, o eventuală încercare de retragere a declaraţiilor într-o fază ulterioară a procesului penal.

* + **Asigurarea efectuării reconstituirii în condiţiile de loc, timp şi mod** cât mai apropiate de cele în care s-a săvârşit fapta cercetată, ceea ce reprezintă o cerinţă tactică deosebit de importantă.

De la această regulă fac excepţie faptele cu un anumit *grad de pericol* (incendii, explozii, trageri cu arme de foc) a căror reconstituire, în majoritatea cazurilor, este limitată numai la aspectele tehnice efectuate în condiţii de laborator. În aceste împrejurări se poate recurge la ceea ce este denumit *experiment*.

Dintre principalele condiţii care se cer a fi respectate la organizarea unei reconstituiri, menţionăm:203

1. *Condiţiile de loc*, de regulă reconstituirea efectuându-se chiar la locul săvârşirii faptei, ea fiind cea mai propice pentru reproducerea cât mai fidelă a modului în care s-a săvârşit infracţiunea sau o parte din aceasta.
2. *Condiţiile de timp*, prin aceasta înţelegându-se efectuarea reconstituirii la orele sau

203 **Idem,** p.543-544.

intervalul de timp similar celui din momentul săvârşirii faptei. Necesitatea respectării acestei condiţii se explică prin aceea că posibilităţile de vizibilitate, de audibilitate, de orientare, diferă după perioada de zi în care se desfăşoară o anumită acţiune.

1. *Condiţiile atmosferice* au o influenţă asemănătoare asupra percepţiei auditive sau vizuale, inclusiv asupra modului de executare a unor acte. Ploaia, ninsoarea, ceaţa îndeosebi, reduc vizibilitatea. Vântul poate favoriza sau face dificilă audibi- litatea, în funcţie de direcţia în care bate. Noaptea, stratul de zăpadă, mai ales pe cer senin, creează condiţii relativ bune de vizibilitate. La lumina fulgerelor se poate vedea foarte bine sau pe lună plină. Zgomotele furtunii, ale tunetelor acoperă orice alt sunet.

### Efectuarea reconstituirii

* + - 1. *Măsuri preliminare reconstituirii*

După încheierea pregătirilor în vederea efectuării reconstituirii, a organizării sale, potrivit planului întocmit, organul judiciar va trece la efectuarea sa, în condiţiile prevăzute de lege. Condiţiile prealabile reconstituirii propriu-zise sunt următoarele:

1. *Alegerea momentului reconstituirii*, astfel încât să nu se repercuteze negativ asupra mersului cercetărilor. Avem în vedere, îndeosebi, o eventuală organizare, în condiţiile în care nu se deţine un minimum de date necesar realizării acestui act procedural ori nu este determinat cu precizie scopul reconstituirii.
2. *Verificarea prealabilă* a îndeplinirii tuturor *condiţiilor* ce trebuie respectate, pentru reproducerea cât mai exactă a modului şi împrejurărilor în care s-a săvârşit fapta, cerinţă deosebit de importantă pentru reuşita reconstituirii.
3. *Verificarea prezenţei persoanelor* stabilite să participe la reconstituire, cum sunt persoanele ale căror declaraţii se verifică, a martorilor asistenţi, a specialiştilor, eventual a reprezentanţilor instituţiilor, firmelor sau unităţilor, dacă reconstituirea se efectuează într-un astfel de loc ori priveşte un anumit aspect în legătură cu activitatea din acel loc.

Tot în faza preliminară, va fi *verificată existenţa mijloacelor tehnice* criminalistice, necesare pe timpul reconstituirii, *a mijloacelor materiale de probă*, a corpurilor delicte, folosite de autor în comiterea infracţiunii sau a actelor reconstituite.

În continuare, organul de urmărire penală care conduce desfăşurarea reconstituirii va proceda la *explicarea participanţilor* a acţiunilor pe care le au de efectuat. Apărătorii aleşi de părţi pot cere explicaţii suplimentare, pot face obiecţii, cu condiţia ca acestea să fie întemeiate şi să nu obstrucţioneze desfăşurarea acestui procedeu probator.

* + - 1. *Efectuarea reconstituirii propriu-zise*

Reconstituirea nu se va limita la o singură reproducere a faptei sau a unor împrejurări,

fiind necesară *o repetare* a lor, astfel încât să se observe şi să se fixeze cu exactitate rezultatele.

*Ritmul de desfăşurare a acţiunilor* va fi asemănător cu cel în care se presupune ori se declară că a avut loc fapta. Pentru o apreciere corectă a rezultatelor, pentru evitarea unor erori de percepţie, este bine ca la repetare acţiunea să fie efectuată într-un ritm ceva mai lent.

Pe parcursul reconstituirii se va insista asupra aspectelor, episoadelor mai importante ce se cer verificate sau precizate, evitându-se secvenţele lipsite de importanţă.

Pentru asigurarea *obiectivităţii*, *a corectitudinii* reconstituirii, *vor fi evitate sugestiile*, *indicaţiile* privind efectuarea corectă a unor anumite gesturi ori fapte, persoana verificată fiind lăsată să acţioneze potrivit susţinerilor sale anterioare.

### Fixarea rezultatelor reconstituirii

Consemnarea rezultatelor reconstituirii se face în primul rând în *procesul- verbal*. În redactarea acestuia, se va acorda atenţie consemnării cât mai exacte a condiţiilor în care s-a efectuat reconstituirea, a acţiunilor efectuate, consemnarea limitându-se strict la aceste aspecte, *evitându-se concluziile* sau *interpretările* referitoare la rezultatele obţinute.

Un mijloc tehnic de fixare a rezultatelor reconstituirii îl reprezintă, ca şi în cazul altor acte de urmărire penală, *înregistrarea video* şi *fotografierea*. Organul de urmărire penală însărcinat cu efectuarea fotografiilor trebuie să surprindă acele secvenţe din care să rezulte că acţiunea a fost posibilă să se comită în condiţiile date de timp şi de spaţiu ori că a fost posibilă percepţia sa în acele împrejurări.

Dacă situaţia de fapt o impune, se poate recurge şi la *efectuarea de desene-schiţe* ale locului în care s-a desfăşurat reconstituirea, indicându-se punctele sau locurile în care au avut loc acţiunile mai semnificative pentru elucidarea cazului.

# CAPITOLUL XII

**CONSTATAREA TEHNICO-ȘTIINȚIFICĂ ȘI EXPERTIZA CRIMINALISTICĂ**

## Reguli tactice aplicate în dispunerea constatărilor tehnico-ştiinţifice şi a expertizelor criminalistice

### Oportunitatea expertizei

Asigurarea oportunităţii expertizei constituie o primă cerinţă ce trebuie avută în vedere de către organele judiciare. În funcţie de probele, datele sau materialele existente în cauză, este necesar să se aprecieze dacă şi în *ce măsură o expertiză este utilă*, astfel încât nici să nu se întârzie efectuarea unei expertize indispensabile soluţionării cazului204.

Oportunitatea expertizei se raportează şi la *momentul dispunerii* acesteia, mai ales în ideea că o dispunere prematură, ca şi întârzierea acesteia, pot avea consecinţe negative asupra soluţionării cauzei. În prima ipoteză, obiectele sau materialele trimise expertului pot suferi modificări, degradări etc. Iar în a doua ipoteză, datele sau urmele sunt insuficiente pentru realizarea cercetării.

### Stabilirea corectă a obiectului expertizei

Obiectul expertizei judiciare constă în lămurirea unor fapte sau împrejurări de fapt ce reclamă cunoştinţe speciale din diverse domenii205. Argumentul principal în susţinerea acestor opinii îl reprezintă chiar prevederile art.116 Cod procedură penală, potrivit cărora, în vederea aflării adevărului, pentru lămurirea unor fapte sau împrejurări ale cauzei se apelează la cunoştinţele unui expert.

În consecinţă, organele judiciare au datoria să vegheze la respectarea cerinţei de limitare a obiectului expertizei criminalistice, în exclusivitate, la ceea ce legea defineşte generic *fapte sau împrejurări*, nu la probleme de *drept*, cum ar fi stabilirea vinovăţiei sau nevinovăţiei unei persoane, ori precizarea naturii juridice a unei fapte sau a unui aspect, reglementate prin acte normative.

### Formularea clară a întrebărilor adresate expertului

La dispunerea expertizei criminalistice este important să se acorde atenţia cuvenită modului de formulare a întrebărilor la care va răspunde expertul. Una din cauzele principale ale ajungerii la concluzii eronate sau nefundamentate ştiinţific o reprezintă superficialitatea în

204 **Camil Suciu,** *Criminalistica*, Ed. Didactică și Pedagogică, București, 1972, p.571.

205 **Emil Mihuleac,** *op.cit*., p.141.

fixarea obiectivelor expertizei, fară a mai menţiona situaţiile în care aceste obiective sunt lăsate la aprecierea expertului.

### Asigurarea calităţii materialelor trimise spre expertiză

Asigurarea calităţii materialelor trimise spre expertiză reprezintă premisa de bază a obţinerii rezultatelor scontate prin administrarea acestui mijloc de probă.

În vederea efectuării lucrărilor indicate de organul judiciar, expertul va trebui, de regulă, să aibă la dispoziţie, pe de o parte, urmele, obiectele ce se constituie mijloace materiale de probă, iar, pe de altă parte, modele de comparaţie sau obiecte presupuse a fi creat urmele descoperite în câmpul infracţional.

Prima cerinţă pe care trebuie să o îndeplinească aceste materiale este aceea a *cunoaşterii cu certitudine a provenienţei lor*. Regula priveşte atât urmele sau mijloacele materiale de probă, dar mai ales modelele tip ori obiectele suspecte trimise expertului.

A doua cerinţă importantă se referă la *calitatea* pe care trebuie s-o prezinte materialele, în sensul că ele trebuie să conţină sau să reflecte suficiente elemente caracteristice pe baza cărora să se facă identificarea.

Este necesar ca urmele, mijloacele materiale de probă, să fie însoţite de impresiunile, modelele de comparaţie sau de obiectele presupuse a fi format urmele la faţa locului. Expertului i se va menţiona cărei categorii îi aparţine fiecare obiect (litigiul sau comparaţia) şi care este apartenenţa sa.

## Tactica efectuării expertizelor criminalistice

### Efectuarea propriu-zisă a expertizelor

Cerinţa esenţială, de ordin *deontologic*, în efectuarea expertizelor criminalistice, ca şi a oricărei alte expertize judiciare, inclusiv a constatărilor tehnico-ştiinţifice, o reprezintă *corectitudinea şi probitatea profesională*. Considerăm necesară această precizare, deoarece, prin rezonanţa lor în procesul judiciar, deşi nu au o valoare probantă superioară altor mijloace de probă, concluziile expertizelor criminalistice pot influenţa pozitiv sau negativ soluţiile pronunţate de către instanţele de judecată.

Alte principii de bază, menite să guverneze întreaga activitate de investigare tehnico- ştiinţifică criminalistică, constau în *operativitatea şi limitarea strictă la obiectul indicat prin actul de dispunere a expertizei*.

Expertiza criminalistică parcurge, în esenţă, trei etape sau momente principale, constând în cunoaşterea obiectului şi materialelor expertizei, în examinarea separată a fiecărei categorii

de materiale şi în compararea elementelor caracteristice, în vederea identificării206.

**Cunoaşterea obiectului expertizei** este prima etapă în care specialistul procedează la studierea actului de dispunere a lucrării, precum şi a materialelor de cercetat, în scopul stabilirii concordanţei dintre indicaţiile şi datele conţinute în ordonanţă sau încheiere şi obiectele primite.

Totodată, expertul va stabili dacă materialul corespunde din punct de vedere calitativ şi cantitativ şi dacă a fost manipulat, păstrat şi expediat în condiţii corespunzătoare. El poate, desigur, să ceară eventuale lămuriri suplimentare din partea organului judiciar, care poate încuviinţa şi darea de explicaţii de către părţi.

**Examinarea separată** a fiecărui obiect, este a doua etapă, având ca scop sesizarea particularităţilor sau elementelor sale caracteristice. Obiectele trebuie să fie, dacă este posibil, fixate prin fotografiere. Examinarea are în vedere atât urmele sau obiectele în litigiu, cât şi modelele de comparaţie, expertul fiind interesat să surprindă suficiente caracteristici pe baza cărora să poată stabili identitatea sau neidentitatea persoanei sau obiectului inclus în sfera cercetării.

Amintim că importantă pentru identificare este, în primul rând, calitatea caracteristicilor şi, numai după aceea, cantitatea acestora. Tot în această etapă se obţin şi modele tip de comparaţie cu obiectele suspecte (arme de foc, instrumente de spargere ş.a.), se efectuează şi experimente utile verificării şi stabilirii posibilităţilor de creare a urmelor în condiţiile sau împrejurările în care a fost săvârşită infracţiunea.

**Examinarea comparativă** a caracteristicilor, reflectate sau conţinute în urma ridicată de la locul faptei, cu caracteristicile modelelor de comparaţie create experimental cu obiectele incluse în sfera cercetării. Procedeele folosite în examenul comparativ sunt confruntarea, juxtapunerea şi suprapunerea.

1. ***Confruntarea*** se realizează prin modalităţi diverse, în funcţie de natura obiectelor examinate. Se poate, astfel, practica confruntarea unor imagini, a unor diagrame, confruntarea urmelor cu impresiunile aflate în cartotecile criminalistice, confruntarea cu obiectele aflate în colecţiile laboratoarelor pentru stabilirea apartenenţei de grup etc.;
2. ***Juxtapunerea*** sau ***continuitatea liniară*** este întâlnită frecvent în cazul striaţiilor specifice armelor de foc sau instrumentelor de spargere, ca, de altfel, în întreaga examinare traseologică;
3. ***Suprapunerea a două imagini***, dintre care una este transparentă, reprezentând urma,

206 **Lucian Ionescu, Dumitru Sandu,** *Identificarea criminalistică*, Ed. Științifică, București, 1990, p.41 și urm.

persoana sau obiectul în litigiu şi, respectiv, modelul de comparaţie, este al treilea procedeu folosit în examinarea comparativă.

Pe baza datelor obţinute prin aceste examinări, expertul trebuie să fie în măsură să explice nu numai coincidenţa sau divergenţa caracteristicilor, care conduc la identificarea sau la excluderea obiectului din sfera cercetării, dar şi eventualele modificări în forma sau conţinutul factorului creator al urmei.

### Redactarea raportului de expertiză

Raportul de expertiză criminalistică prezintă rezultatele investigaţiilor ştiinţifice şi cuprinde, potrivit art. 123 Cod procedură penală, trei părţi:

1. ***Partea introductivă***, în care este menţionat organul judiciar ce a dispus efectuarea expertizei, data la care s-a dispus efectuarea, numele şi prenumele expertului, data şi locul unde a fost efectuată lucrarea, data întocmirii raportului de expertiză, obiectul acesteia şi întrebările la care urma să răspundă expertul, materialul pe baza căruia a fost efectuată expertiza şi dacă părţile ce au participat la aceasta au dat explicaţii în cursul expertizei.
2. ***Partea descriptivă,*** referitoare la mijloacele şi metodele tehnico-ştiinţifice folosite în efectuarea expertizei, eventualele obiecţii sau explicaţii ale părţilor, analiza acestor obiecţii ori explicaţii în lumina celor constatate de expert.
3. ***Partea finală***, în care sunt prezentate concluziile expertului, ca răspuns la întrebările adresate, precum şi părerea acestuia în legătură cu obiectul expertizei.

Raportul de expertiză se redactează în termeni clari şi precişi, evitându-se formulări incomplete, echivoce sau tehniciste, astfel încât ele să reflecte *temeinicia ştiinţifică* a cercetării. Din modul de redactare a raportului trebuie să rezulte, în esenţă, următoarele:

* *Respectarea de către expert a prevederilor legale* şi limitarea strictă la sarcinile indicate în actul de dispunere a expertizei.
* *Examinarea completă şi riguroasă a întregului material* trimis spre expertiză de către organul judiciar.
* *Folosirea celor mai moderne şi adecvate metode şi mijloace tehnico- ştiinţifice de examinare* din domeniul de specialitate al expertului.
* *Fundamentarea ştiinţifică a rezultatelor* cercetării şi concordanţa între constatările făcute pe parcursul examinării şi concluziile raportului.

Totodată, raportul de expertiză va conţine o ilustrare adecvată (fotografii, schiţe, desene, planşe, diagrame etc.) a celor mai semnificative aspecte desprinse în cadrul examinării criminalistice.

O deosebită importanţă pentru atingerea scopului urmărit prin expertiza criminalistică o are formularea răspunsurilor la întrebările adresate de organul judiciar. In funcţie de rezultatele la care a ajuns examinarea, concluziile pot fi certe, probabile sau de imposibilitate a rezolvării problemei, astfel:

1. ***Concluziile categorice sau certe*** reflectă nu numai convingerea fermă a expertului privind soluţionarea problemei în cauză, ci, în primul rând, rezultatele ştiinţifice categorice la care s-a ajuns prin expertiză.

Concluziile certe pot fi *pozitive* sau *negative*, în sensul că pot da fie un răspuns net afirmativ la întrebare, clarificând sau stabilind existenţa unui fapt, a identităţii unei persoane sau obiect ş.a., fie negativ, ceea ce poate echivala cu excluderea persoanei sau obiectului din cercul de bănuiţi, cu respingerea unor afirmaţii sau susţineri privind un anumit fapt sau o împrejurare.

1. ***Concluziile de probabilitate*** sunt consecinţa existenţei unui anumit grad de îndoială, de incertitudine, determinată de insuficienţa calitativă sau cantitativă a elementelor caracteristice ale materialului cercetat, de limitele posibilităţilor tehnico-ştiinţifice de cercetare, dar şi de considerente subiective.

Subliniem, totuşi, că, prin conţinutul lor, aceste concluzii sunt relativ apropiate de cele certe, *fără a se confunda* cu acestea. Ele se bazează nu numai pe prezenţa caracteristicilor de grup sau de categorie, ci şi pe elemente de individualizare, capabile să diferenţieze obiectul scop dintre obiectele verificate, dar fără a-1 identifica cu certitudine.

1. ***Concluziile de imposibilitate a rezolvării problemei*** sau, în denumirea prescurtată

„n.s.p.”, care nu trebuie confundate cu o concluzie certă negativă, sunt determinate de calitatea cu totul nesatisfacătoare a elementelor caracteristice de identificare a obiectelor cercetate, ca şi de lipsa unor mijloace tehnico-ştiinţifice adecvate de investigare.

Imposibilitatea formulării unei concluzii poate avea drept cauză şi modul defectuos de revelare, fixare şi ridicare a urmelor şi a corpurilor delicte de la faţa locului sau de expediere a acestora către laboratorul de expertize, îndeosebi în cazul urmelor biologice. Aceasta se motivează la fel de clar şi complet, ca şi în situaţia rezolvării problemei, cu excepţia cazurilor în care expertiza a fost solicitată unui specialist care nu are cunoştinţele necesare efectuării lucrării.

## Verificarea raportului de expertiză

Aprecierea raportului de expertiză criminalistică sau a unei constatări tehnico-ştiinţifice parcurge, în principal, două etape importante, constând în verificarea respectării prevederilor legale referitoare la expertiză (verificarea formală) şi verificarea conţinutului ştiinţific al

raportului de expertiză (verificarea de fond sau substanţială)207.

**În prima etapă,** organul de urmărire penală sau instanţa de judecată verifică următoarele aspecte:

* Dacă au fost respectate condiţiile legale de numire a expertului şi dacă există eventuale motive de recuzare a acestuia, invocate de părţi.
* Dacă au fost formulate răspunsuri clare şi complete la toate întrebările din actul procedural.
* Dacă au fost respectate condiţiile de citare a părţilor şi dacă s-au dat lămuririle necesare, atât expertului, cât şi părţilor.
* Dacă raportul a fost datat şi semnat potrivit regulilor procedurale. Nerespectarea acestor cerinţe, mai ales dacă ele sunt de natură să împiedice aflarea adevărului, poate conduce la o soluţie netemeinică. O asemenea soluţie atrage, în mod firesc, pe lângă anularea expertizei, şi casarea hotărârii208.

**În etapa a doua**, verificarea va privi *problemele de fond* ale raportului de expertiză, printre cele mai importante situându-se:

* Examinarea de către expert a întregului material pus la dispoziţie de organul judiciar.
* Folosirea celor mai adecvate metode şi mijloace tehnico-ştiinţifice de investigare.
* Justeţea raţionamentului şi concordanţa dintre concluzii şi conţinutul raportului de expertiză.

În ipoteza neînsuşirii concluziilor, organul judiciar îşi motivează poziţia pe baza con- statărilor făcute cu prilejul verificării raportului (de exemplu, contradicţii între concluzii, raţionamente false, neexaminarea întregului material, metode inadecvate de cercetare ş.a.), nu pe elemente sau date specifice domeniului de activitate al expertului.

O eventuală neconcordanţă, dintre concluziile raportului şi alte mijloace de probă nu poate constitui *ab initio* un motiv de respingere a rezultatelor expertizei, impunându-se o analiză completă a întregului probatoriu.

## Valorificarea concluziilor expertizei

Interpretarea şi valorificarea concluziilor expertizei criminalistice marchează momentul aprecierii şi cântăririi probelor puse în evidenţă prin intermediul examinărilor ştiinţifice.

**Dintre concluziile rapoartelor de expertiză,** cele mai valoroase sunt *concluziile cu caracter de certitudine* a căror interpretare nu ridică probleme deosebite, fiind frecvente

207 **Aurel Ciopraga, Ioan Iacobuță,** *Criminalistica*, Ed. Chemarea, Iași, 1997, p.356.

208 **Radu Constantin, Pompil Drăghici, Mircea Ioniță,** *Expertizele mijloc de probă* *în procesul penal*, Ed. Tehnică, București, 2000, p.123.

cazurile în care expertizele criminalistice reprezintă singura modalitate de a scoate la lumină probele necesare constatării existenţei sau inexistenţei unei infracţiuni şi identificării autorului ei.

**Concluziile cu caracter de probabilitate** deţin o pondere mai mică în ansamblul rezultatelor expertizei criminalistice. Referitor la aceste concluzii s-au exprimat opinii pro şi contra utilităţii sau admisibilităţii lor, atât în literatura de specialitate, cât şi în practică, unii experţi evitând chiar să le formuleze209.

În linii mari, majoritatea opiniilor converg spre admisibilitatea acestor concluzii, ele reprezentând ipoteze ştiinţifice de lucru, cu ajutorul cărora organele judiciare pot să-şi ghideze activitatea de soluţionare a cauzei, să elaboreze versiuni, iar, din coroborarea concluziilor de probabilitate cu rezultatele la care se ajunge prin administrarea altor probe, să se stabilească adevărul. Mai mult, formularea unor asemenea concluzii reprezintă o dovadă de etică profesională a expertului criminalist.

**Concluziile de imposibilitate a rezolvării problemei** („n.s.p.”), contrar aparenţelor, impun aceeaşi atenţie în interpretare, mai ales dacă ele vor fi avute în vedere în cadrul întregului probatoriu existent în cauză. Imposibilitatea formulării concluziilor în expertiza criminalistică, coroborată cu lipsa altor probe, pe baza cărora să se poată stabili gradul de implicare a unei persoane în săvârşirea unei fapte penale, este de natură să impună organului judiciar aplicarea *principiului prezumţiei de nevinovăţie*.

209 **Aurel Ciopraga, Ioan Iacobuță,** *op.cit*., p.358.

# CAPITOLUL XIII

**METODOLOGIA INVESTIGĂRII INFRACȚIUNILOR DE**

**OMUCIDERE**

## Aspecte introductive

### Principalele probleme care trebuie clarificate în investigarea infracțiunilor de omucidere

Investigarea omorului, una dintre formele morţii violente se particularizează, faţă de cercetarea altor categorii de infracţiuni, prin problematica sa specifică, concentrată în câteva direcţii principale, respectiv: stabilirea cauzei şi naturii morţii, a circumstanţelor de timp şi de mod în care a fost săvârşită fapta, descoperirea mijloacelor sau instrumentelor folosite la suprimarea vieţii victimei, identificarea autorului, a eventualilor participanţi la comiterea omorului, precizarea scopului sau a mobilului infracţiunii.

*Obiectul probaţiunii* îl constituie tocmai aceste probleme sus-menţionate, dar particularizate la fiecare caz în parte, cu tot ce are el mai deosebit.

Principalele probleme care trebuie clarificate în investigarea infracțiunilor de omucidere sunt următoarele:210

* + **Stabilirea cauzei şi naturii morţii.** Identificarea cauzei morţii este o problemă la a cărei rezolvare îşi dau concursul, deopotrivă, medicul legist şi organul de urmărire penală. În funcţie de cauza ei, moartea poate fi consecinţa unui *omor,* a unei *sinucideri* sau a unui *accident,* „*diagnosticul juridic*” al decesului stabilindu-se din coroborarea interpretării datelor obţinute prin investigaţiile ştiinţifice criminalistice şi cele anatomopatologice. Fireşte că investigaţiile medico- legale au prioritate.
  + **Identificarea locului în care a fost săvârşit omorul.** Stabilirea locului în care a fost săvârşit omorul este o altă problemă importantă pentru soluţionarea cazului, acesta fiind, de regulă, cel mai bogat în urme şi date cu privire la împrejurările în care s-a comis fapta. Cu atât mai mult se impune găsirea locului crimei, cu cât în practică se întâlnesc frecvent cazuri de transportare a victimei *în altă parte,* ori de împrăştiere a fragmentelor de cadavru în diverse locuri.

Desigur că, pe lângă locul propriu-zis al faptei, nu trebuie să excludem şi celelalte locuri sau zone în care au fost descoperite urme, mijloace materiale de probă etc.

* + **Stabilirea momentului comiterii infracţiunii.** Momentul suprimării vieţii victimei constituie o problemă cu semnificaţii multiple. Astfel, rezultatele cercetărilor trebuie să

210 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.552-553.

conducă, pe de o parte, la stabilirea *momentului exact* la care a survenit moartea, iar pe de altă parte, la încadrarea în timp *a activităţii infracţionale* desfăşurate de autor.

Multe date pot conduce la delimitarea unei perioade de timp în care autorul a efectuat diverse acte de pregătire, aspect de natură să permită încadrarea faptei în categoria omorului cu premeditare, cu toate consecinţele juridice care decurg din această împrejurare.

Stabilirea exactă a datei serveşte nu numai la clarificarea modului în care autorul şi-a petrecut timpul înaintea comiterii infracţiunii, ci şi la precizarea intervalului în care acesta s-a aflat în câmpul infracţional şi a activităţilor desfaşurate după finalizarea actului, aceasta şi în scopul contracarării unor false alibiuri.

* + **Determinarea modului în care a fost săvârşit omorul.** Stabilirea modului de suprimare a vieţii victimei este posibilă pe baza interpretării unui complex de date, de urme, cu privire la întreaga activitate desfăşurată de infractor. Şi aici ne întâlnim cu investigaţii complexe, la care participă criminaliştii şi medicii legişti.

Se va determina, astfel, modul concret de operare, interesând o serie de circumstanţe de natură să servească la încadrarea corectă a faptei, cum ar fi, de exemplu, omorul prin cruzime ori pentru a înlesni săvârşirea unei alte infracţiuni (art.176 alin.1 lit.a sau 175 alin.1 lit.h, Cod penal).

De asemenea, pe această cale, se stabilesc evoluţia raportului dinamic victimă- agresor, natura eventualelor relaţii dintre cei doi, posibilele încercări de simulare sau mascare a faptei, respectiv disimularea omorului prin sinucidere ori accident etc.

* + **Identificarea făptuitorului şi a celorlalţi participanţi**. Identificarea autorului, a eventualilor participanţi la săvârşirea infracţiunii (complici, instigatori, tăinuitori), este una dintre problemele centrale ale cercetării, de ea depinzând atât desfăşurarea normală a procesului penal, cât şi încadrarea corectă a faptei. Faţă de importanţa pe care o prezintă identificarea autorului unui omor, trebuie precizat că, în practică, o bună parte din activitatea de anchetă, de investigare a unui omor, este destinată tocmai rezolvării acestei probleme, de ea fiind legată rezolvarea cazului sub toate aspectele sale.
  + **Identificarea victimei.** Identificarea victimei are, la rândul ei, o importanţă particulară pentru anchetă, întrucât, o dată stabilită identitatea, este posibilă determinarea cercului de suspecţi, ca şi a încadrării faptei în funcţie de calitatea subiectului pasiv al infracţiunii.

În ipoteza dispariţiei unei persoane, când există indicii că aceasta ar fi putut fi victima unui omor, una dintre problemele importante rămâne *descoperirea cadavrului.* În cazul nedescoperirii acestuia, organului judiciar îi revine sarcina să probeze cât mai temeinic vinovăţia autorului faptei, să cerceteze cu maximă atenţie cazul, pentru a evita săvârşirea unei

erori judiciare.

* + **Identificarea instrumentelor sau mijloacelor care au servit la săvârşirea infracţiunii.** Identificarea acestor instrumente vizează atât agentul vulnerant, care a cauzat moartea victimei, cât şi celelalte mijloace destinate pregătirii săvârşirii faptei, pătrunderii la faţa locului, imobilizării victimei etc. Această identificare îşi găseşte utilitatea şi în încadrarea juridică a faptei.
  + **Stabilirea mobilului sau scopului infracţiunii.** Stabilirea mobilului omorului este problema cheie, ea prezentând importanţă atât în stabilirea faptelor şi împrejurărilor cauzei, a identificării autorului, cât şi în încadrarea juridică a faptei.

Referitor la problemele enunţate, ţinem să facem precizarea că, deşi, în linii mari, ele sunt comune majorităţii infracţiunilor împotriva vieţii, *săvârşite cu intenţie,* acestea diferă în funcţie de particularităţile fiecărui caz în parte, ele fiind de o nebănuită diversitate, ceea ce obligă organul judiciar la o permanentă adaptare la situaţia de fapt.

Multitudinea modurilor de operare şi a condiţiilor în care sunt comise infracţiunile împotriva vieţii, ne determină să susţinem că, în investigarea criminalistică a omorului, rareori se recurge la scheme fixe.

Precizăm că, în capitolul de faţă, avem în vedere cercetarea omorului prevăzut de art. 174-176 C. pen. deoarece acesta însumează cvasi-totalitatea problemelor ce se cer rezolvate în cazul oricărei infracţiuni îndreptate împotriva vieţii. Fireşte, avem în vedere inclusiv infracţiunile de pruncucidere (art. 177 Cod penal) ca şi uciderea din culpă (art.178 Cod penal), determinarea sau înlesnirea sinuciderii (art.179 Cod penal).

## Particularităţile cercetării la faţa locului în caz de omor

### Aspecte generale privind cercetarea la faţa locului în caz de omor

* + - 1. *Cercetarea în faza statică*

Cercetarea locului omorului va începe cu luarea unor *măsuri pregătitoare* de către procurorul care conduce echipa de cercetare. Pregătirea vizează, printre altele, completarea sau verificarea măsurilor iniţiale luate de către organul de urmărire penală sosit primul la faţa locului, activitate ce se circumscrie primelor măsuri întreprinse în asemenea cazuri.

Investigarea ca atare a locului faptei, în ipoteza unei morţi violente, va debuta cu:

* *Constatarea morţii victimei,* efectuată de către medicul legist, în prezenţa procurorului.
* *Examinarea generală a locului faptei* pentru ca procurorul să-şi formeze o imagine de ansamblu asupra câmpului infracţional.
* *Obţinerea unor date referitoare la victimă,* la faptă şi la persoanele care au

cunoştinţă despre omor şi autorul acestuia, interesând mai ales martorii oculari.

* *Stabilirea eventualelor modificări* survenite la faţa locului după săvârşirea omorului.
* *Determinarea punctului din care va începe cercetarea,* de regulă plecându- se de la victimă spre marginea locului faptei.
* *Selecţionarea martorilor asistenţi* la efectuarea cercetării locului faptei.

În această fază preliminară, pentru reuşita anchetei, reamintim una dintre regulile importante ale cercetării la faţa locului, potrivit căreia la început, în câmpul infracţional *vor intra numai procurorul şi medicul legist*.

Cercetarea în faza statică se finalizează prin *fixarea poziţiei în care a fost găsit cadavrul, a celorlalte obiecte* din câmpul infracţional. Fixarea se realizează prin fotografiere, conform procedeelor specifice fotografiei judiciare operative, ori prin înregistrare video.

Fixarea poziţiei cadavrului, a obiectelor, a mijloacelor materiale de probă descoperite la faţa locului, coroborată cu datele obţinute operativ de către echipa de cercetare, inclusiv prin investigaţii (în accepţiunea lor tactico-operativă), serveşte la formarea unor ipoteze referitoare la natura faptei, a momentului şi circumstanţelor în care s-ar fi putut comite omorul şi, eventual, a mobilului care a determinat infracţiunea.

* + - 1. *Cercetarea în faza dinamică*

Faza dinamică a cercetării la faţa locului este, după cum se cunoaşte, cea mai complexă etapă, la ea participând toţi membrii echipei. Cercetarea va începe de la cadavru, fiind examinat mai întâi corpul acestuia, precum şi *locul de sub cadavru*, după care se va continua cu porţiunea de teren din jurul victimei.

*Examinarea cadavrului* de către medicul legist împreună cu procurorul sau cu unul dintre experţii criminalişti prezenţi la faţa locului, va fi efectuată cu prioritate şi maximă atenţie.

În cazul urmelor biologice, se solicită şi concursul medicului legist ori biocriminalistului. Vor fi executate fotografiile de detaliu şi măsurătorile fotografice, se va efectua schiţa locului faptei, toate rezultatele cercetării urmând să fie consemnate în procesul- verbal.

*Clarificarea împrejurărilor negative*, caracterizate prin neconcordanţe între starea în care se află victima, leziunile prezentate de aceasta şi situaţia de fapt este o problemă de importanţă esenţială pentru stabilirea adevărului în cauză.

### Examinarea cadavrului

Examinarea cadavrului, efectuată de către medicul legist împreună cu procurorul criminalist, este o activitate esenţială a cercetării la faţa locului, cu o rezonanţă deosebită în desfăşurarea ulterioară a anchetei, în soluţionarea cazului.

Prin examinarea cadavrului se urmăreşte să se stabilească ori să se obţină cât mai multe date referitoare la:

* + Posibilitatea executării unor *acţiuni de autolezare* de către însăşi victima.
  + *Corespondenţa dintre locul în care a fost găsită victima* şi locul real al comiterii infracţiunii.
  + *Cauza şi natura morţii*, precum şi la prezenţa leziunilor, a eventualelor urme tipice luptei dintre victimă şi agresor.
  + *Data şi modul* în care s-a săvârşit omorul, mijloacele, armele sau instrumentele întrebuinţate etc.

Aceste informaţii sunt de natură să permită găsirea răspunsului la întrebări esenţiale cu privire la faptă, printr-o cooperare între procurorul criminalist şi medicul anatomopatolog, cooperare ce se întinde pe întreaga durată a urmăririi penale. Examinarea cadavrului, fiind o activitate mai amplă, debutează o dată cu cercetarea la faţa locului şi *continuă la unitatea medicală* la care se efectuează necropsia.

* + - 1. *Constatarea morţii victimei*

Examinarea cadavrului va începe numai după ce medicul legist *a constatat decesul*, diagnostic pus pe baza semnelor cadaverice specifice instalării morţii biologice şi confirmat cu prilejul examenului necroptic.

Principalele semne care servesc la diagnosticarea morţii se împart în:211 semne precoce; semne semitardive; semne tardive şi conservatoare.

**Semnele precoce,** cum sunt absenţa respiraţiei, încetarea activităţii cardiace şi areflexia totală, au o valoare relativă, întrucât pot fi rezultatul unei morţi aparente.

**Semnele semitardive** permit diagnosticarea cu certitudine a morţii, în general ele constând în răcirea cadavrului, deshidratarea, rigiditatea cadaverică, instalarea lividităţilor şi petele cadaverice. Ele au importanţă în stabilirea cauzei şi datei morţii, inclusiv în determinarea poziţiei cadavrului după instalarea morţii.

**Semnele tardive şi conservatoare** sunt determinate de apariţia fenomenelor de putrefacţie şi, respectiv, a celor de mumifiere, adipoceară, congelare ş.a., semne care depind

211 **Emilian Stancu,** *op.cit.*, p.561.

atât de timpul scurs de la data decesului, dar şi de condiţiile în care s-a aflat cadavrul.

* + - 1. *Examinarea propriu-zisă a cadavrului*

Examinarea cadavrului parcurge aceleaşi faze ca şi cercetarea locului faptei - faza statică şi faza dinamică - rezultatele fiind consemnate în procesul-verbal şi fixate prin fotografiere sau prin înregistrare video.

**În faza statică** se determină, în principal, următoarele:

1. ***Locul în care a fost descoperit cadavrul, amplasarea*** în raport cu urmele şi obiectele din jurul său (mobilă, elemente de construcţie, vegetaţie etc., potrivit particularităţilor locului), *distanţa* până la acestea, precum şi *sexul, talia şi vârsta aproximativă* a victimei.
2. ***Poziţia corpului,*** privit în ansamblul său, cum ar fi, de exemplu, pe spate, cu faţa în jos sau lateral, precum şi *poziţia membrelor şi a capului.* De exemplu, membrele pot fi în extensie sau îndoite (flectate), capul întors într-o parte etc.

**În faza dinamică,** vor fi examinate, în ordine:

1. **Îmbrăcămintea şi încălţămintea cadavrului*,*** interesând caracteristicile lor (culoarea, croiala, materialul din care sunt confecţionate, diverse accesorii), precum şi *urmele* sau *petele existente* pe acestea. De asemenea, se va preciza *lipsa unor părţi* din îmbrăcăminte sau încălţăminte, care, în mod normal, trebuia să existe (pantofi, pantaloni, fustă, lenjerie), inclusiv *lipsa unor obiecte* de genul ceasului sau a verighetei ce lasă urme specifice pe încheietura mâinii sau pe degete.

Va fi cercetat cu atenţie fiecare *buzunar*, indicându-se conţinutul şi poziţia acestuia (normal sau scos în afară), precum şi urmele de murdărie sau pete.

Întreaga îmbrăcăminte trebuie bine verificată pentru a nu scăpa cercetării buzunarele practicate în locuri mai puţin obişnuite.

1. **Corpul cadavrului** se examinează plecându-se de la elementele generale, cum sunt de pildă, constituţia fizică, culoarea pielii, semnele particulare, inclusiv semnele cadaverice.

După stabilirea şi consemnarea elementelor generale, se va trece la examinarea amănunţită a întregului corp, începând cu capul victimei, apoi gâtul, regiunea toracelui, a abdomenului, regiunea dorsală, a membrelor superioare şi inferioare.

*Leziunile vizibile* vor fi descrise ca poziţie, formă şi mărime, la fel şi fiecare pată biologică ori de altă natură, într-un cuvânt *orice urmă* ce ar putea avea o anumită legătură cu omuciderea.

*Mâinile şi unghiile cadavrului,* în care pot fi găsite fire de păr, resturi de îmbrăcăminte, fire de textile sau nasturi smulşi în timpul luptei cu agresorul. În *depozitul subunghial* se pot descoperi celule epiteliale, urme de sânge, fragmente de fire de păr ş.a., provenind de la

autorul infracţiunii.

*Orificiile naturale* ale cadavrului, îndeosebi gura, orificiul anal, orificiul vaginal sunt examinate cu atenţie, deşi finalizarea investigaţiei se face în condiţii de laborator. De exemplu, în gură se descoperă materiale folosite pentru a împiedica victima să strige (batiste, cârpe, hârtie ş.a.), iar în celelalte orificii, urme de natură biologică sau diverse obiecte.

Totodată, vor fi făcute menţiuni exacte cu privire la cercetarea obiectelor sau materialelor ce au servit *la imobilizarea* ori *la strangularea victimei,* cum sunt: bucăţi de frânghie, sfoară, sârmă etc.

* + - 1. *Stabilirea datei morţii şi a eventualelor modificări în poziţia cadavrului*

Cu prilejul investigaţiilor de la faţa locului, şi, îndeosebi, a cadavrului, printre numeroasele probleme ce sunt avute în vedere se numără şi aceea a *stabilirii momentului la care a survenit moartea*, precum şi a eventualelor modificări intervenite în poziţia cadavrului. Desigur că aceste date vor fi determinate cu mai mare precizie în urma necropsiei, însă, chiar din momentul examinării la faţa locului a victimei, pot fi obţinute o serie de informaţii apte să servească la orientarea operativă a cercetărilor în direcţia descoperirii autorului omorului.

În acest scop, se procedează la studierea semnelor specifice morţii, mai ales a celor precoce şi semitardive. Precizăm însă, că siguranţa în stabilirea datei morţii scade pe măsura creşterii intervalului de timp scurs între momentul decesului şi cel al descoperirii cadavrului. Cu cât acest interval este mai scurt, cu atât determinarea datei morţii este mai exactă.

Referitor la *semnele precoce şi semitardive,* în literatura de specialitate se indică următoarele:

* + *Corpul cald şi suplu*, cu corneea umedă şi transparentă, fară lividităţi, denotă că moartea s-a produs de 1-2 ore.
  + *Apariţia lividităţilor* la nivelul gâtului, răcirea şi rigiditatea articulaţiei maxilarului se face la 3-4 ore.
  + *Apariţia petei negre scleroticale* indică cca. 6 ore din momentul instalării morţii.
  + *Confluenţa lividităţilor* pe suprafaţă mare şi rigiditatea întregii musculaturi scheletice însoţită de pierderea transparenţei corneei este tipică pentru 8-10 ore.
  + *Persistenţa la presiune a lividităţilor* şi nemodificarea poziţiei lor este specifică morţii instalate de aproximativ 12 ore.

În stabilirea momentului în care s-a instalat decesul, sunt luaţi în calcul mai mulţi factori, cum ar fi, starea digestiei alimentare din stomac, prezenţa faunei cadaverice, rezultatele unor examene histochimice sau biochimice, aceasta, însă, numai în condiţii de laborator, iar nu în cele ale cercetării la faţa locului.

# CAPITOLUL XIV

**METODOLOGIA INVESTIGĂRII INFRACȚIUNILOR DE FURT ȘI**

**TÂLHĂRIE**

## Principalele probleme care trebuie clarificate în investigarea furtului şi a tâlhăriei

Principalele probleme care se cer a fi rezolvate sunt, în esenţă, următoarele:212

* **Determinarea concretă a bunurilor mobile** luate din posesia sau detenţia legitimă a unei persoane ori a unei unităţi din cele prevăzute de art.145 Cod penal. De rezolvarea acestei probleme depind atât încadrarea faptei în prevederile art.208 sau 211 Cod penal, cât şi stabilirea calităţii, cantităţii şi valorii bunurilor furate, în vederea estimării cuantumului prejudiciului cauzat şi a recuperării sale213.

Determinarea precisă, concretă, a bunurilor furate, oferă posibilitatea urmăririi lor, în vederea identificării şi recuperării acestora, precum şi a prinderii făptuitorilor.

* **Stabilirea exactă a locului şi momentului săvârşirii faptei** are semnificaţii juridice multiple. De exemplu, în funcţie de *locul* din care s-a sustras, furtul poate fi simplu sau calificat (furt într-un loc public sau într-un mijloc de transport în comun).

Determinarea momentului săvârşirii este importantă, pe de o parte, pentru încadrarea faptei în categoria furtului, atunci când este luat un bun ce aparţine în întregime sau în parte făptuitorului, dar care se găsea în posesia sau deţinerea legitimă a altei persoane (art.208 Cod penal). Pe de altă parte, comiterea faptei în timpul nopţii ori al unei calamităţi conduce la încadrarea acesteia în categoria furtului calificat.

Stabilirea precisă a locului şi momentului furtului prezintă interes pentru cercetarea criminalistică a faptei, în primul rând pentru urmele ce pot fi descoperite la faţa locului şi care pot conduce la identificarea autorului. Mai sunt posibile, de pildă, delimitarea mai exactă a cercului de bănuiţi, verificarea modului în care şi-au petrecut timpul, în ipoteza în care unii invocă alibiuri, selecţionarea martorilor din rândul persoanelor care ar fi putut percepe actele infracţionale ş.a.

* **Identificarea mijloacelor şi metodelor folosite în săvârşirea infracţiunii** serveşte la încadrarea juridică a faptei în categoria furtului simplu ori calificat (de exemplu, furt săvârşit de către o persoană având asupra sa o armă, prin efracţie, escaladare etc.) sau în categoria tâlhăriei (furt săvârşit prin întrebuinţarea de violenţe).

212 **Emilian Stancu,** *Tratat de Criminalistică,* Ediția a V-a, Ed. Universul Juridic, București, 2010, p.616-617.

213 **Camil Suciu,** *Criminalistica*, Ed. Didactică și Pedagogică, București, 1972, p.622-623.

Totodată, va fi posibilă conturarea modului de operare, aspect important pentru organele de urmărire penală în alcătuirea *cercului de suspecţi,* fiind recunoscută specializarea unor infractori pentru furtul din buzunare, din locuinţe, folosindu-se de anumite pretexte, calităţi, deghizări etc.

* **Identificarea făptuitorului şi a participanţilor la săvârşirea furtului,** pe lângă importanţa sa cunoscută, este absolut necesară pentru conturarea formelor calificate ale furtului şi pentru stabilirea exactă a răspunderii penale ce revine fiecărui coautor ori complice, în funcţie de contribuţia avută la săvârşirea infracţiunii, la tăinuirea bunurilor sau la favorizarea infractorului.
* **Identificarea persoanei vătămate,** operaţie care trebuie privită sub două aspecte:

1. *Identificarea posesorului* unor bunuri furate şi descoperite asupra autorului. De exemplu, sunt dese cazurile în care se săvârşesc furturi din apartamente, din autoturisme, de la serviciu, bunurile sustrase fiind ori ascunse ori folosite de făptuitor, în diverse moduri, inclusiv puse în vânzare. În asemenea împrejurări, este nevoie să se procedeze la stabilirea persoanelor cărora le-au aparţinut aceste bunuri.
2. *Identificarea persoanei vătămate*, reprezintă o sarcină deosebită în cazul săvârşirii unor *tâlhării*, în care victima se află în stare de inconştienţă din cauza violenţelor la care a fost supusă sau chiar a murit în urma leziunilor provocate de autor, care o dată cu bunurile i-a sustras şi actele de identitate.

* **Stabilirea condiţiilor care au favorizat săvârşirea infracţiunii,** reprezintă o sarcină cu un caracter preventiv, în sensul sprijinirii, a îndrumării celor în drept să ia măsuri eficace de asigurare a securităţii, a pazei bunurilor aparţinând patrimoniului public sau privat.

## Primele măsuri luate în vederea investigării furtului și tâlhăriei

Indiferent de natura şi împrejurarea în care a fost săvârşit furtul sau tâlhăria - *în urma sesizării,* prin plângere, denunţ ori din oficiu - organul de urmărire penală va efectua cât mai urgent posibil următoarele acte procedurale:

### Constatarea infracţiunii flagrante

În ipoteza descoperirii furtului sau tâlhăriei, în momentul săvârşirii sau imediat după săvârşire, în condiţiile prevăzute de art.465 Cod procedură penală, soluţionarea cazului este relativ simplă. Frecvent, asemenea situaţii se întâlnesc în cazul infracţiunilor săvârşite în pieţe, în magazine, mijloace de transport în comun, când autorul este prins, sau urmărit, chiar de partea vătămată, de martorii oculari, de strigătul public.

Pentru aceasta, autorul infracţiunii este reţinut pe loc şi identificat. Persoana vătămată va fi ascultată imediat, ca şi martorii oculari la săvârşirea infracţiunii şi la prinderea autorului,

pentru a se preveni influenţarea reciprocă ulterioară. Autorul va fi percheziţionat şi interogat asupra faptei comise. De asemenea, va fi cercetat locul faptei, dacă situaţia o impune, toate constatările fiind consemnate într-un proces-verbal (art.467 Cod procedură penală).

### Cercetarea la faţa locului

În situația investigării infracțiunilor de furt și tâlhărie, prin *locul săvârşirii faptei* trebuie să se înţeleagă nu numai locul propriu-zis de unde au fost sustrase bunurile, ci şi căile de acces, itinerariul parcurs de făptuitor la venirea sau la plecarea din câmpul infracţional, locul în care s-au exercitat violenţele sau ameninţările asupra persoanei vătămate, precum şi locul în care au fost ascunse bunurile.

Prin cercetarea la faţa locului pot fi obţinute date importante referitoare la metodele şi mijloacele folosite în săvârşirea furtului, la numărul de persoane şi timpul în care au operat, la drumul pe care l-au parcurs făptuitorii, precum şi la bunurile furate.

Vor fi descoperite, fixate şi ridicate urmele lăsate de persoana infractorului, instrumentele de spargere folosite, cum sunt, exemplu, urmele specifice de apăsare, de frecare, de tăiere, de lovire. De asemenea, pot fi desprinse date despre anumite deprinderi profesionale ale făptuitorului, despre gradul său de „specializare”, ca şi despre posibilitatea cunoaşterii topografiei locului sau amplasării obiectelor sustrase.

O atenţie specială va fi acordată obiectelor pierdute sau abandonate de autor, urmelor care se prezintă sub formă de *resturi de obiecte* ori de diverse materii (rumeguş, resturi de metal sub formă de pilitură, şpan, cioburi de sticlă, peliculă de vopsea etc.). Precizăm că multe dintre urmele specifice spargerilor se găsesc sub formă de *microurme,* ele putând fi descoperite şi pe îmbrăcămintea sau corpul infractorului.

Din *interpretarea* urmelor descoperite în câmpul infracţional, organul de urmărire penală va putea să tragă primele concluzii privind *modul de operare*, încă din momentul efectuării cercetării locului faptei, să elaboreze primele versiuni referitoare la natura faptei şi la posibilii săi autori.

În cercetarea la faţa locului se va acorda atenţie şi *împrejurărilor negative* care, printre altele, pot fi şi rezultatul unor *încercări de simulare* a furtului sau tâlhăriei în scopul disimulării unei alte infracţiuni.

### Ascultarea persoanei vătămate

Audierea persoanei vătămate vizează două obiective importante:214

1. *Obţinerea de date concrete privind bunurile sustrase*, modul în care se prezenta locul

214 **Emilian Stancu**, *op.cit.*, p.618-619.

faptei înaintea săvârşirii infracţiunii, persoanele care aveau cunoştinţă despre existenţa bunurilor şi, eventual, posibilitatea de acces la bunurile respective.

Celui vătămat i se pot pune întrebări privind bănuielile pe care la are în legătură cu persoana autorului, dacă acesta face parte din cei apropiaţi, ori dintre persoanele care au vizitat locuinţa în ultimul timp sub diverse motive.

1. *În cazul tâlhăriei*, victima va furniza date despre numărul făptuitorilor şi modul de operare. În asemenea situaţii, este important ca ascultarea să se facă imediat, mai ales dacă există şi pericolul morţii victimei, în urma violenţelor la care a fost supusă. La ascultarea victimei unei tâlhării este imperios necesar să se ţină seama de starea accentuată de *tulburare psihică,* din cauza căreia se ajunge uneori la exagerări privind numărul, înfăţişarea sau constituţia fizică a agresorilor.

De asemenea, nu trebuie exclusă nici împrejurarea că victima să nu îşi amintească nimic din ce s-a întâmplat, din cauza stării de şoc ori faptului că şi-a pierdut cunoştinţa încă din primul moment al agresiunii. Cu prilejul ascultării persoanei vătămate, trebuie să se stabilească cu exactitate modul în care aceasta şi-a petrecut timpul atât înaintea săvârşirii faptei, cât şi în momentul ori după comiterea infracţiunii.

### Audierea martorilor

Ascultarea martorilor va avea drept scop stabilirea acelor împrejurări, episoade ale furtului ori tâlhăriei, care au fost percepute direct, în momentul săvârşirii lor, ca şi identificarea autorului, din rândul persoanelor incluse în cercul de bănuiţi şi care au fost văzute la locul infracţiunii, în momentul săvârşirii sale, prin prezentarea lor spre recunoaştere.

În ipoteza existenţei unor martori oculari, pentru identificarea autorului, organul judiciar va avea în vedere, cu prilejul ascultării şi *prezentarea pentru recunoaştere,* procedeu tactic aplicat şi în cazul ascultării victimei unei tâlhării.

Audierea martorilor poate fi diferenţiată în funcţie de faptul că unii dintre aceştia au perceput direct o serie de acte sau episoade infracţionale săvârşite de autor, pe care l-au surprins asupra faptului, în timp ce alţii au văzut bunurile sustrase de infractor, la alte persoane, ori le-au cumpărat ei înşişi.

În prima ipoteză, martorii pot fi întrebaţi asupra numărului şi semnalmentelor infractorilor, a timpului şi a modului de operare, precum şi asupra cantităţii şi caracteristicilor bunurilor furate. Totodată, vor fi adresate întrebări referitoare la *atitudinea victimei* în momentul săvârşirii faptei, dacă aceasta s-a opus în mod real ori a simulat, dacă a strigat după ajutor, dacă mai era împreună cu alte persoane etc.

În a doua ipoteză, martorii sunt ascultaţi cu privire la caracteristicile bunurilor şi la

semnalmentele persoanelor la care au văzut, ori de la care au cumpărat obiectele sustrase.

Cu ocazia pregătirii audierii martorilor unui furt sau unei tâlhării, nu se va omite stabilirea poziţiei acestora faţă de fapta respectivă şi a raporturilor pe care le are cu persoana vătămată sau cu făptuitorii, deseori unii dintre martori dovedindu-se a fi complici ai autorului sau tăinuitori.

### Efectuarea de percheziţii

Efectuarea percheziţiilor este o activitate procedurală deosebit de utilă şi necesară, ea oferind posibilitatea descoperirii bunurilor furate, precum şi a altor mijloace materiale de probă capabile să servească la elucidarea cauzei.

În cazul infracţiunilor flagrante, se procedează, de îndată, la efectuarea *percheziţiei corporale a făptuitorului,* la domiciliul său, ori al persoanelor la care a ascuns bunurile, inclusiv a locului în care a fost prins.

*Percheziţia domiciliară* poate avea drept scop şi determinarea acelor bunuri aparţinând autorului faptei, care să servească la *acoperirea prejudiciului* cauzat prin furt sau tâlhărie, bunuri sau valori ce vor fi indisponibilizate prin instituirea unui sechestru asigurător.

Cu privire la descoperirea, prin percheziţie, a unor mijloace materiale de probă, amintim, de pildă, că, pe lângă instrumentele folosite de autor, pot fi descoperite şi alte obiecte purtătoare de urme, mai ales îmbrăcămintea pe care se găsesc urme sub formă de resturi materiale (pilitură de fier, rumeguş, cioburi de sticlă ş.a.), inclusiv urme biologice provenind de la victimă (sânge, fire de păr).

*Pentru descoperirea bunurilor furate*, pe lângă efectuarea de percheziţii, este necesar ca organul de cercetare penală să facă investigaţii la magazinele de consignaţie, în pieţe, în târguri sau în locuri de genul „talciocurilor” la persoanele care se îndeletnicesc cu cumpărarea şi vânzarea hainelor sau a altor obiecte.

### Identificarea şi prinderea făptuitorilor

Identificarea şi prinderea făptuitorilor constituie o activitate esenţială a organelor de urmărire penală, asupra căreia se pune accentul din primul moment al cercetării. În acest scop, sunt folosite toate datele desprinse din cercetarea la faţa locului, din ascultarea persoanei vătămate, a martorilor, precum şi din constatările tehnico-ştiinţifice, din expertizele criminalistice ori alte expertize judiciare efectuate în cauză.

Printre posibilităţile de identificare, întâlnite destul de frecvent în cazul furturilor, se cuvin menţionate şi cele efectuate pe baza *modului de operare.* Astfel, utilizarea acestui gen de identificare a impus organizarea unui sistem adecvat de evidenţă, în care, printre altele, sunt înregistrate şi diverse moduri sau procedee specifice de săvârşire a furturilor şi tâlhăriilor

ce reprezintă adevărate „amprente” ale autorilor lor.

O dată descoperit şi prins făptuitorul, pe baza comparării modului său de operare cu procedeele înregistrate în cartoteca „m.o.s.”, pot fi stabilite destul de exact şi alte fapte, săvârşite de aceeaşi persoană sau grup de persoane, dintre care unele rămase până în acel moment cu autori necunoscuţi.

## Alte activităţi de urmărire penală efectuate în investigarea furtului şi tâlhăriei

### Ascultarea învinuiţilor sau a inculpaţilor

Ascultarea învinuitului (inculpatului) va fi axată, în mare, pe obţinerea de date în legătură cu maniera de concepere şi pregătire a infracţiunii. Trebuie interogat, de asemenea, în legătură cu procedeele aplicate în săvârşirea faptei, cu modul în care s-a folosit de bunurile şi valorile furate, precum şi în legătură cu persoanele care l-au ajutat sau care i-au furnizat informaţii despre obiectele sustrase şi posibilităţile de pătrundere în locurile respective.

Cum, deseori, învinuiţii sau inculpaţii neagă săvârşirea furtului sau tâlhăriei, folosindu- se şi de alibiuri, organul judiciar trebuie să insiste asupra modului în care pretind că şi-au petrecut timpul, în momentul săvârşirii faptei, asupra provenienţei bunurilor sau valorilor, descoperite cu prilejul percheziţiilor, ca şi asupra modului în care îşi justifică felul de viaţă superior posibilităţilor materiale.

Interogarea atentă, minuţioasă a învinuiţilor sau inculpaţilor prezintă avantajul unei posibile descoperiri în persoana celui interogat, a autorului altor fapte penale, de regulă, în asemenea cazuri, fiind vorba tot de infracţiuni împotriva patrimoniului, dar şi de infracţiuni contra persoanei.

### Efectuarea prezentărilor pentru recunoaştere şi a reconstituirilor

1. **Prezentarea pentru recunoaştere de persoane şi de obiecte** se face atât în vederea identificării făptuitorului de către martorii oculari sau de către persoana vătămată (situaţie întâlnită îndeosebi în cadrul tâlhăriilor), cât şi a identificării bunurilor şi valorilor ce au constituit obiectul furtului.

Procedeul tactic al prezentării pentru recunoaştere poate servi şi la identificarea altor participanţi la săvârşirea faptei, a mijloacelor folosite de făptuitor, a autoturismelor sau a altor mijloace de deplasare.

1. **Efectuarea de reconstituiri** este, de asemenea, o activitate procedurală de mare utilitate în verificarea declaraţiilor învinuiţilor sau inculpaţilor, ca şi ale martorilor ori ale persoanei vătămate.

În ceea ce-i priveşte pe învinuiţi sau inculpaţi, reconstituirea are drept scop verificarea

posibilităţilor de săvârşire a unei acţiuni în anumite condiţii concrete. De exemplu, se verifică posibilitatea escaladării unui gard înalt, intrarea pe o fereastră situată la o înălţime mare, transportarea unor obiecte grele fară ajutorul altor persoane, spargerea unei case de bani, forţarea unui grilaj metalic etc.

Prin reconstituirile în care sunt antrenaţi şi martorii se verifică, în special, posibilităţile de percepţie, în condiţiile date, ale anumitor episoade, sau a întregii fapte, inclusiv cele ale victimei furtului sau tâlhăriei. Prin aceasta este posibil să se determine, pe lângă veridicitatea declaraţiilor şi *o eventuală înscenare* a infracţiunii în scopul ascunderii unei alte fapte penale, aspect ce se are în vedere şi la stabilirea sincerităţii declaraţiilor părţii vătămate.

### Dispunerea de expertize judiciare

Alături de actele de urmărire penală, menţionate anterior, un rol însemnat în stabilirea adevărului îl au *constatările tehnico-ştiinţifice* şi *expertizele criminalistice,* în special cele traseologice, fiind absolut necesare identificării infractorilor şi instrumentelor folosite în săvârşirea faptei, pe baza urmelor descoperite în câmpul infracţiunii.

În cazul tâlhăriei care a avut ca urmare vătămarea integrităţii corporale ori moartea victimei, *expertiza medico-legală* se impune de la sine, ea servind la încadrarea corectă a faptei şi, desigur, la dozarea sancţiunii penale aplicate.